
SEMNUL UMBREI 


— Am primit telegrama dumitale, îmi spuse, intrând, un 
domn cu mustață cenuşie, îmbrăcat într-o redingotă maro, 
şi cu o pălărie cu boruri largi. lată-mă! Ce s-a întâmplat? 

Dacă nu l-aş fi aşteptat pe Arsene Lupin cu siguranţă că 
nu l-aş fi recunoscut sub acea înfăţişare de vechi militar în 
retragere. 

— Ce s-a întâmplat? am replicat, oh, nu mare lucru; doar 
o coincidenţă, dar destul de bizară. Şi cum ştiu că dumitale 
îţi place să te amesteci în afaceri misterioase, cel puţin tot 
atâta cât să le şi combini... 

— Despre ce-i vorba? 

— Eşti ocupat? 

— Foarte ocupat, dacă afacerea în discuţie nu merită 
osteneala să mă deranjez. În concluzie, treci direct la 
obiect... 

— Haidem deci la obiect... începe, te rog, prin a arunca o 
privire asupra acestui tablouaş pe care l-am descoperit 
săptămâna trecută într-un magazin prăfuit de pe malul 
stâng al Senei şi pe care l-am cumpărat pentru rama stil 
empire, cu două rânduri de frunze. Căci pictura e 
detestabilă. 

— Detestabilă, într-adevăr, spuse Lupin, după o clipă, dar 
subiectul în sine nu-i lipsit de savoare... Acest, colţ de curte 
veche cu rotonda sa cu coloanele greceşti, cadranul solar şi 
bazinul său, fântâna părăsită, construită în stilul Renaşterii, 
scările şi banca asta de piatră... Ei bine, e foarte pitoresc. 

— Şi autentic, am adăugat. Pânza, bună sau rea, n-a fost 
niciodată scoasă din rama ei empire. Dealtfel, iată data 

aici... Uite, jos, în stânga, aceste cifre roşii, 15-4-2 care 
înseamnă evident, 15 aprilie 1802... 

— Într-adevăr... într-adevăr... Dar dumneata vorbeşti de 
o coincidenţă şi până aici nu văd nici una... 

M-am dus să iau dintr-un colţ o lunetă pe care am aşezat- 
o pe trepiedul ei şi pe care am îndreptat-o, pe fereastra 
deschisă, către fereastra deschisă a unei cămăruţe situată 
în faţa apartamentului meu, pe partea cealaltă a străzii. L- 
am rugat pe Lupin să se uite. 

Soarele, oblic la acea oră, lumina odaia în care se zăreau 
câteva mobile de mahon foarte simple, un pat mare şi un 
pătuţ de copil acoperite cu perdele de creton. Pe perete, un 
tablou. 

— Ah! Spuse Lupin deodată, e acelaşi tablou. 

— Exact acelaşi! Am afirmat eu. Şi data... Vezi data în 
roşu? 15-4-2... 

— Da, o văd. Cine locuieşte în acea cameră? 

— O doamnă... sau mai curând o lucrătoare, fiindcă e 
obligată să muncească pentru a trăi... Se ocupă cu mici 
treburi de croitorie din care abia dacă au ce mânca ea şi 
copilul. 

— Cum se numeşte femeia? 

— Louise d'Ernemont... După informaţiile mele, este 
strănepoata unui ministru ghilotinat sub Teroare. 

— În aceeaşi zi cu André Chenier, isprăvi fraza Lupin. 
Acest Ernemont, după memoriile vremii, trecea drept un 
om foarte bogat. 

Ridică încet capul şi-mi spuse: 

— Povestea e interesantă... De ce-ai aşteptat atâta ca să 
mi-o istoriseşti? 

— Pentru că astăzi este 15 aprilie. 

— ŞI? 

— Ei bine, de ieri, ştiu - după flecăreala portăresei - că 
ziua de 15 aprilie ocupă un loc important în viaţa Louisei 
d'Ernemont. 

— Cum aşa? 

— Contrar obiceiurilor sale, ea care deşi lucrează zilnic, 
îşi ţine în ordine cele două cămăruţe din care-i este alcătuit 
apartamentul, pregăteşte gustarea pe care fiica sa o va lua 
când se întoarce de la şcoala comunală... Ei bine, în ziua de 
15 aprilie, femeia iese, împreună cu fetiţa, cam către ora 
zece şi nu se înapoiază decât la căderea nopţii... Şi asta, de 
ani de zile şi pe orice vreme... Cred că eşti de acord că 
lucrul e cam ciudat. Data pe care o găsesc pe un vechi 
tablou, care e înscrisă pe un altul întrutotul asemănător şi 
care determină plimbarea anuală a  descendentei 
ministrului d'Ernemont... 

— Ciudat... Ai dreptate... rosti Lupin dus pe gânduri. Şi nu 
se ştie unde se duce? 

— Nu. N-a făcut nimănui confidente... Dealtfel, femeia 
vorbeşte foarte puţin... 

— Eşti sigur de informaţiile dumitale? 

— Cât se poate de sigur... Şi dovada că ele sunt exacte, 
iat-o! 

În odaia de peste drum se deschise o uşă, lăsând să 
treacă o fetiţă de şapte sau opt ani, care se aşeză la 
fereastră. In spatele ei apăru o doamnă cam robustă, dar 
încă tânără şi frumoasă, cu un aer blând şi melancolic. 
Amândouă arau gata îmbrăcate în haine simple, dar care 
dovedeau, mai ales la mamă, o anumită tendinţă către 
eleganţă. 

— Vezi, am murmurat eu, se pregătesc să plece... 

Intr-adevăr, după o clipă mama îşi luă copila de mână şi 
amândouă părăsiră odaia. Lupin îşi luă pălăria. 

— Vii cu mine? 

Mă rodea de mult o prea vie curiozitate ca să ridic o cât 
de mică obiecţie. Aşa că am coborât împreună cu Lupin. 

Ajungând în stradă, am văzut-o pe vecina mea intrând la 
un brutar. A cumpărat două franzeluţe şi le-a aşezat într-un 
coşuleţ pe care-l ducea fiică-sa, coşuleţ ce părea să conţină 

unele mici provizii. Apoi au pornit amândouă de-a lungul 
bulevardului pe care l-au străbătut până în Place de l'Etoile. 
Luând-o pe aleea Kléber au ajuns la intrarea în Passy. Deşi 
mergea în tăcere, Lupin era vizibil preocupat. Din când în 
când, câte o frază îmi arăta firul gândurilor sale putând 
astfel să constat că enigma continua să rămână 
nedezlegată atât pentru mine cât şi pentru el. 

Louise d'Ernemont o luase la stânga, pe strada 
Raynouard, stradă veche şi liniştită unde au trăit Franklin şi 
Balzac şi care, străjuită de case vechi şi de grădini discrete, 
semăna cu o stradă din provincie. La picioarele colinei care 
o domina, curgea Sena; toate străduţele ce coborau din 
aceea stradă duceau spre fluviu. Pe una din ele, 
întortocheată, pustie, o apucă şi vecina mea. Chiar la 
începutul străzii, în dreapta, se afla o casă a cărei faţadă 
dădea pe strada Raynouard; spatele casei, ocrotit de un zid 
mucegăit, avea o înălţime puţin obişnuită; era susţinut de 
contraforturi şi acoperit cu cioburi de sticlă. In mijloc era 
străpuns de o poartă joasă, în formă de arcadă, în faţa 
căreia Louise d'Ernemont se opri, poartă pe care femeia o 
deschise cu ajutorul unei chei ce ni se păru enormă. Mama 
şi fiica intrară. 

— În orice caz, spuse Lupin, n-are nimic de ascuns, 
fiindcă nu s-a uitat o singură dată înapoi... 

De-abia îşi isprăvi fraza că un zgomot de paşi răsună 
îndărătul nostru. Erau doi cerşetori bătrâni, un bărbat şi o 
femeie, peticiţi, murdari, unsuroşi, îmbrăcaţi în zdrenţe. 
Trecură fără să dea atenţie prezenţei noastre. Bărbatul 
scoase din desagă o cheie asemănătoare cu cea a vecinei 
mele şi o introduse în broască. Poarta se închise în urma 
lor. Apoi imediat, la capătul străduţei, se auzi zgomotul unui 
automobil care se opri. Lupin mă târî vreo cincizeci de metri 
mai încolo, într-o adâncitură în care ne ascunserăm. 
Văzurăm coborând din maşină, o tânără cu un căţel în 
braţe, împodobită toată cu bijuterii, cu nişte ochi prea 

negri, buze prea roşii şi plete prea blonde. În faţa porţii, 
aceeaşi mişcare, aceiaşi cheie... Domnişoara şi câinele 
dispărură... 

— Începe să devină amuzant, spuse Lupin. Ce legătură 
pot avea aceşti oameni unii cu alţii? 

Rând pe rând sosiră două doamne în vârstă, slabe, destul 
de amărâte ca înfăţişare, şi care semănau ca două surori; 
apoi un valet de cameră, pe urmă un caporal de infanterie; 
urmă un domn gras, prost îmbrăcat şi peticit; pe urmă o 
familie a unui lucrător, toţi şase palizi, bolnăvicioşi, cu 
înfăţişarea unor oameni care nu mănâncă niciodată după 
pofta inimii. Fiecare dintre noii sosiți veneau cu un coş sau 
o plasă plină cu provizii. 

— E un picnic, am şoptit. 

— Din ce în ce mai uimitor, spuse Lupin, şi nu voi fi liniştit 
decât atunci când voi şti ce se petrece dincolo de acest zid. 

Escaladarea era imposibilă. Pe deasupra, văzurăm că 
zidul se învecina în susul ca şi în josul străzii cu două case 
ale căror ferestre nu dădeau niciuna spre curtea respectivă. 
Căutarăm în zadar vreo stratagemă când iată că portiţa se 
redeschise şi unul dintre copiii lucrătorului ieşi în stradă. 

Puştiul urcă în goană până în strada Raynouard. După 
câteva minute se întoarse aducând două sticle cu apă pe 
care le puse jos ca să-şi scoată din buzunar cheia cea mare. 

În acel moment Lupin, care mă şi părăsise, o luă de-a 
lungul zidului ca un drumeţ care se plimbă. Când copilul, 
după ce pătrunse înăuntru, închise poarta, Lupin făcu o 
săritură şi înfipse vârful briceagului în broască. Aceasta 
nemaiînchizându-se bine, nu mai trebuia decât un mic efort 
pentru ca să se deschidă. 

— Am intrat, spuse Lupin. 

Îşi vâri mai întâi capul, cu precauţie, apoi spre marea 
mea surpriză, intră fără nici o jenă. Urmându-i exemplul am 
putut să constat că la zece metri dincolo de zid, un pâlc de 

dafini, ridicaţi tocmai ca o cortină, ne îngăduia să înaintăm 
fără să fim văzuţi. 

Lupin se postă în mijlocul desişului. M-am apropiat, şi, 
întocmai ca şi el, am dat la o parte ramurile unui arbore. 
Spectacolul care s-a oferit atunci privirii mele a fost atât de 
neaşteptat încât nu mi-am putut reţine o exclamaţie în 
vreme ce Lupin, la rândul lui, mormăia printre dinţi: 

— Drace! Dar e cât se poate de ciudat! 

Aveam în faţa noastră, în spaţiul restrâns care se 
întindea între cele două case fără ferestre acelaşi decor pe 
care-l înfăţişa vechiul tablou cumpărat de la negustorul de 
vechituri. 

Acelaşi decor! În fund, în faţa unui al doilea zid, aceeaşi 
rotondă îşi etala colonadele. În mijloc, aceeaşi bancă de 
piatră domina un cerc cu patru trepte care coborau către 
bazinul cu dale mucegăite. In stânga, aceeaşi fântână îşi 
înălța acoperişul de fier forjat şi, foarte aproape, acelaşi 
cadran solar şi aceeaşi masă de marmură. Acelaşi decor! Şi 
ceea ce se adăuga ciudăţeniei spectacolului, era amintirea 
obsedantă atât pentru Lupin cât şi pentru mine, a datei de 
15 aprilie şi a faptului că cele şaisprezece persoane, de 
vârstă, de condiţie socială şi cu maniere diferite, aleseseră 
ziua de 15 aprilie pentru a se aduna în acel colţ pierdut al 
Parisului. Toţi, în clipa în care-i văzurăm, aşezaţi în grupuri 
izolate pe banca de piatră sau pe treptele de marmură 
mâncau. Nu departe de vecina mea şi de fiica sa, familia 
lucrătorului şi perechea de cerşetori stăteau alături, în 
vreme ce valetul, domnul cu jachetă murdară, caporalul de 
infanterie şi cele două surori slăbănoage, îşi puseseră 
laolaltă hartanele de jambon, cutiile cu sardele şi brânză de 
Gruyère. 

Era ceasul unu şi jumătate. Cerşetorul ca şi domnul cel 
gras îşi aprinseră pipele. Bărbaţii începură să fumeze 
aproape de rotondă, iar femeile se strânseră laolaltă. 
Dealtfel toți acei oameni păreau că se cunosc. Se aflau 


10 


Misterul Eşarfei purpurii 
destul de departe de noi, aşa că nu puteam auzi ce 
vorbeau. 

Totuşi observarăm că discuţia începuse a se însufleţi. 
Domnişoara cu cățelul, mai ales, foarte anturată acum, 
perora şi făcea nişte gesturi atât de largi încât cățelul 
începu să latre din ce în ce mai furios. 

Brusc izbucni un țipăt şi imediat se auziră câteva strigăte 
de mânie, apoi toţi cei de faţă, femei şi bărbaţi, se 
îndreptară în dezordine către fântână. Unul dintre puştii 
lucrătorului se ivi în acel moment prins cu cureaua de 
cârligul de fier de la capătul frânghiei, iar ceilalţi trei copii îl 
ridicau învârtind manivela. Mai sprinten, caporalul se 
aruncă asupra lui, dar imediat valetul şi domnul cel gras îl 
şi înhăţară; între timp, cerşetorii şi surorile slăbănoage se 
luaseră la bătaie cu familia lucrătorului. În câteva secunde, 
nu-i mai rămase copilului decât cămaşa. Grijuliu cu hainele 
de pe el, valetul se salvă urmat totuşi de caporal care nu se 
lăsă până nu-i smulse pantalonii de pe el care-i fură luaţi de 
către una dintre surorile slăbâănoage. 

— Sunt nebuni! Am murmurat complet aiurit. 

— Nu, spuse Lupin, nu-s nebuni, sunt doar disperaţi. 

— Cum, pricepi ceva din toate astea? 

Până la urmă, Louise d'Ernemont, care încă de la început 
făcuse pe împăciuitoarea, reuşi să potolească scandalul. Se 
aşezară din nou, dar toţi acei oameni exasperaţi, în care 
avusese loc o reacţie, rămaseră nemişcaţi şi morocânoşi, 
parcă zdrobiţi de oboseală. 

Şi timpul trecea. Nerăbdător şi începând să-mi fie foame, 
m-am dus până în strada Raynouard să caut câteva provizii 
pe care să le împărţim între noi supraveghindu-i pe actorii 
comediei de neînțeles care se juca sub ochii noştri. Fiecare 
minut părea să-i copleşească de o tristeţe crescândă, toţi 
aveau nişte atitudini pline de descurajare şi îşi plecau din 
ce în ce mai mult, spatele, cufundaţi în gândurile lor. 

— Au de gând să se culce aici? am şoptit plictisit. 

Dar, către ora cinci, domnul cel gras cu jacheta murdară, 
îşi scoase ceasul. Ceilalţi îl imitară şi toţi, cu ceasurile în 
mână, aşteptară cu nerăbdare un eveniment ce părea să 
aibă pentru ei o importanţă considerabilă. Evenimentul nu 
se produse căci, după cincisprezece ori douăzeci de minute, 
domnul cel gras avu un gest de disperare, se ridică şi-şi 
puse pălăria. 

Atunci  lamentaţiile  reîncepură. Cele două surori 
slăbănoage şi nevasta lucrătorului se aruncară în genunchi. 
Domnişoara cu cățelul şi cerşetoarea se îmbrăţişară 
plângând, iar Louise d'Ernemont îşi strânse fiica la piept, cu 
o mişcare plină de tristeţe. 

— Să mergem, spuse Lupin. 

— Crezi că adunarea s-a terminat? 

— Da, şi nu mai avem decât timpul s-o ştergem... 

Plecarăm fără piedici. În capătul străzii Raynouard, Lupin 
o luă la stânga şi, lăsându-mă afară intră în prima casă, cea 
care domina curtea aceea închisă. După ce discută câteva 
minute cu portăreasa, mă ajunse şi oprirăm un automobil. 

— Strada Turin, 34, spuse el şoferului. 

La numărul 34 de pe această stradă, parterul era ocupat 
de biroul unui notar şi aproape imediat am şi fost introduşi 
în cabinetul domnului Valandier, om de o anumită vârstă, 
amabil şi surâzător. Lupin se prezentă sub numele de 
Janniot, căpitan în retragere. Voia să-şi clădească o casă 
după gustul lui şi i se vorbise de un teren situat aproape de 
strada Raynouard. 

— Dar acest teren nu-i de vânzare, strigă domnul 
Valandier. 

— Nu e de vânzare? se miră Lupin. Dar aşa mi s-a spus. 

— Nicidecum... Nicidecum... 

Notarul se ridică şi luă din dulap un obiect pe care ni-l 
arătă. M-am simţit încurcat. Era acelaşi tablou pe care îl 
cumpărasem, acelaşi tablou care se afla la Louise 
d'Ernemont. 


12 


Misterul Eşarfei purpurii 

— E vorba de terenul pe care-l reprezintă această pânză, 
al lui d'Ernemont, nu-i aşa? 

— Într-adevăr, despre el e vorba. 

— Ei bine, reluă notarul, locul făcea parte dintr-o mare 
grădină pe care o poseda ministrul d'Ernemont executat 
sub Teroare. Tot ceea ce a putut să fie vândut, a fost 
vândut încetul cu încetul. Dar această ultimă bucată a 
rămas şi va rămâne în indiviziune... cel puţin cât... 

Notarul începu să râdă. 

— Cel puţin cât? îl întrebă Lupin. 

— Oh! E o adevărată poveste, dealtfel destul de 
încurcată, şi cu care mă amuz uneori parcurgând 
voluminosul dosar. 

— E secret? 

— Câtuşi de puţin, declară domnul Valandier, care părea 
dimpotrivă, încântat să ne plaseze povestea. 

Şi fără să se lase rugat începu. 

— Încă de la începutul Revoluţiei, Louis-Agrippa 
d'Ernemont sub pretextul de a-şi întâlni soţia care locuia la 
Geneva împreună cu fiica lor Pauline, îşi închise palatul din 
foburgul Saint-Germain, îşi concedie servitorii şi se instală, 
cu fiul său Charles în căsuţa din Passy unde nu-l cunoştea 
nimeni decât o servitoare devotată. Stătu ascuns acolo trei 
ani şi putea nădăjdui că culcuşul nu-i va îi descoperit, când, 
într-o după-amiază, în timp ce-şi făcea siesta, bătrâna 
servitoare dădu năvală în odaia sa. Zărise în capătul străzii 
o patrulă de oameni înarmaţi care părea să se îndrepte 
spre casa lor. Louis d'Ernemont se îmbrăcă repede şi, în 
momentul în care oamenii băteau în poartă, dispăru pe 
portita care dădea în grădină, strigându-i cu voce speriată, 
fiului său: 

— Reţine-i măcar cinci minute... Voise să fugă? Găsise 
ieşirile din grădină păzite? După şapte sau opt minute, se 
întoarse, răspunzând foarte calm la întrebările soldaţilor, 

apoi, fără nici o dificultate, îi urmă. Fiul său Charles, cu 
toate că încă nu împlinise optsprezece ani, fu şi el luat. 

— Asta se petrecea când? întrebă Lupin. 

— Asta se petrecea în 26 germinal, anul al II-lea, adică... 

Domnul Valandier se întrerupse, cu ochii spre calendarul 
care atârna pe perete şi strigă: 

— Chiar în ziua de azi. Suntem în 15 aprilie, ziua 
comemorării arestării ministrului sau al fermierului general, 
cum li se spuneau miniştrilor pe atunci. 

— Bizară coincidenţă, spuse Lupin. Şi această arestare, 
avu fără îndoială, dată fiind epoca, urmări grave, nu-i aşa? 

— Oh! Foarte grave, spuse notarul. După trei luni, la 
începutul lui termidor, fermierul general urcă pe eşafod. Pe 
Charles, fiul său, îl uitară în închisoare, iar bunurile fură 
confiscate. 

— Bunuri imense, nu-i aşa? făcu Lupin. 

— Ei iată, iată de fapt unde încep lucrurile să se 
complice. Aceste bunuri care, într-adevăr, erau imense, 
rămaseră de negăsit. S-a constatat că palatul din foburgul 
Saint-Germain fusese, înainte de Revoluţie, vândut unui 
englez, ca dealtfel toate castelele şi pământurile din 
provincie, toate bijuteriile, valorile şi colecţiile fermierului 
general. Convenţia, apoi Directoratul, ordonară anchete 
minuţioase, dar nici una din ele nu duse la nici un rezultat. 

— Rămânea, cel puţin, spuse Lupin, casa din Passy. 

— Casa din Passy fusese cumpărată pe un preţ de nimic 
de însuşi delegatul Comunei care-l arestase pe d'Ernemont, 
un oarecare cetăţean Broquet. Cetăţeanul Broquet se 
închise înăuntru, baricadă porţile, întări zidurile, şi când 
Charles d'Ernemont fu eliberat în sfârşit, Broquet îl primi cu 
împuşcături. Charles intentă proces, îl pierdu, făgădui sume 
mari. Cetăţeanul Broquet nu putu fi însă convins în nici un 
fel. Cumpărase casa, şi-ar fi păstrat-o până la moarte dacă 
Charles n-ar fi obţinut sprijinul lui Bonaparte. În 12 
februarie 1803, cetăţeanul Broquet trebui să părăsească 

locul, dar bucuria lui Charles fu atât de mare, creierul său 
fusese atât de tulburat de toate încercările prin care 
trecuse, încât păşind peste pragul casei pe care o 
recucerise, după ce deschise uşa, începu să joace şi să 
cânte. Înnebunise! 

— Drace! Murmură Lupin. Şi ce s-a întâmplat cu el? 

— Mama şi sora sa Pauline (care sfârşise prin a se mărita 
la Geneva cu unul dintre verişorii ei) muriseră amândouă; 
bătrâna servitoare avu deci grijă de el, şi cei doi vieţuiră 
laolaltă în căsuţa din Passy. Anii trecură fără evenimente 
importante, dar brusc, în 1812, avu loc o lovitură de teatru. 
Pe patul de moarte, în faţa a doi martori pe care-i chemase, 
bătrâna servitoare făcu nişte mărturisiri revelatoare. Ea 
declară că, la începutul Revoluţiei fermierul general 
transportase în casa sa din Passy, saci plini cu aur şi argint 
şi că acei saci dispăruseră cu câteva zile înaintea arestării 
sale. După mărturiile anterioare ale lui Charles d'Ernemont, 
care le deţinea de la tatăl său, comorile se aflau ascunse în 
grădină, între rotondă, cadranul solar şi fântână. Ca 
dovadă, el arătă trei tablouri, sau mai curând - căci încă nu 
erau înrămate - trei pânze pe care fermierul general le 
pictase în timpul captivităţii sale şi pe care izbutise să le 
scoată din puşcărie cu ordinul de a le remite soţiei, fiului şi 
fiicei sale. Tentaţi de ispita bogăției, Charles şi bătrâna 
servitoare tăcuseră mâlc. Apoi urmară procesul, reocuparea 
casei, nebunia lui Charles, căutările inutile ale servitoarei. 
Comorile erau totuşi acolo. 

— Şi mai sunt încă, spuse Lupin. 

— Sigur că sunt acolo, strigă domnul Valandier, cel 
puţin... cel puţin atâta timp cât cetăţeanul Broquet, care 
sigur că mirosise ceva, nu le-a descoperit. Pentru că 
cetăţeanul Broguet a murit în mizerie. Atunci toată lumea 
începu să le caute. Copiii Paulinei alergară la Geneva. Se 
descoperi că Charles se însurase pe ascuns şi că avea doi 
fii. Toţi aceşti moştenitori o duceau greu. 

— Dar Charles? 

— Charles trăia cu totul izolat. Nu-şi părăsea odaia. 

— Niciodată? 

— Niciodată, cu excepţia unei singure zile pe an. ŞI 
tocmai în asta constă extraordinarul, miraculosul aventurii. 
O dată pe an, Charles d'Ernemont, animat de un soi de 
voinţă inconştientă, cobora, urma cu exactitate drumul pe 
care-l făcuse şi tatăl său, străbătea grădina şi se aşeza 
când pe treptele rotondei, al cărei desen îl vedeţi aici, când 
pe marginea fântânii. La ora cinci şi douăzeci şi şapte de 
minute se ridica şi intra în casă, şi până la moartea sa, 
survenită în 1820 n-a lipsit o singură dată de la acest 
pelerinaj de neînțeles. Or, ziua aceea, e vorba de 15 aprilie, 
era tocmai ziua arestării tatălui său. 

Domnul Valandier nu mai surâdea, tulburat el însuşi de 
deconcertanta poveste pe care ne-o istorisea. 

După o clipă de gândire, Lupin întrebă: 

— Şi după moartea lui Charles? 

— Incepând din acea epocă, reluă notarul cu o anumită 
solemnitate, după mai bine de o sută de ani, moştenitorii 
lui Charles şi ai Paulinei d'Ernemont continuă pelerinajul în 
ziua de 15 aprilie. In primii ani s-au făcut cercetări 
minuţioase. N-a rămas nici un pumn de grădină care să nu 
fie scormonit, nici un petic de pământ neîntors. Acum totul 
s-a sfârşit. Abia dacă, din când în când, fără nici un motiv, 
se mai ridică o piatră sau se mai caută în fântână. De obicei 
se aşează cu toţii pe treptele rotondei, ca şi bătrânul nebun 
şi ca şi el, aşteaptă. Vedeţi, asta-i tristeţea soartei lor. Timp 
de o sută de ani toţi cei care s-au succedat, fiii după taţi, 
toţi şi-au pierdut, cum să vă spun... resortul vieţii. Nu mai 
au curaj, iniţiativă. Aşteaptă ziua de 15 aprilie şi când şi 
această zi soseşte, aşteaptă să se întâmple o minune. Pe 
toţi i-a doborât sărăcia. Predecesorii mei şi cu mine, am 
vândut mai întâi casa pentru a construi o alta, de raport, 
mai fructuoasă, pe urmă parcelele din grădină. Dar acest 

colţ, nimeni nu vrea să-l vândă. Moştenitorii preferă să 
moară decât să-l înstrăineze. În această problemă toată 
lumea este de acord, atât Louise  d'Ernemont, 
moştenitoarea directă a Paulinei, cât şi cerşetorii, valetul, 
tânăra şi toţi ceilalţi care-l reprezintă pe acel nenorocit 
Charles. 

După o nouă tăcere, Lupin reluă: 

— Care e părerea dumneavoastră, domnule Valandier? 

— Părerea mea e că nu există nimic. Ce credit să acorzi 
spuselor unei dădace în vârstă, cu mintea slăbită de 
bătrâneţe? Ce importanţă să dai toanelor unui nebun? În 
plus, dacă fermierul general ar fi avut o avere fabuloasă nu 
credeţi că această avere ar fi putut să fie găsită în atâta 
amar de vreme? Într-un spaţiu restrâns ca acela, se poate 
ascunde o hârtie, un fleac, dar nu o comoară. 

— Totuşi tablourile? 

— Da, evident, dar astea sunt totuşi o probă 
convingătoare? 

Lupin se aplecă asupra tabloului pe care notarul îl 
scosese din dulap şi după ce-l examină îndelung, spuse: 

— Aţi vorbit de trei tablouri... 

— Da, unul iată-l aici, a fost remis predecesorului meu de 
moştenitorii lui Charles. Louise d'Ernemont are şi ea unul. 
Cât despre al treilea, nu ştiu ce s-a întâmplat cu ei. 

Lupin mă privi şi urmă: 

— Şi fiecare dintre ele are aceeaşi data? 

— Da, scrisă de Charles d'Ernemont când le-a înrămat, cu 
puţin timp înainte de moartea sa. Aceeaşi dată, 15-4-2, 
adică 15 aprilie, anul Il după calendarul revoluţionar, pentru 
că arestarea a avut loc în aprilie 1794. 

— Ah! Perfect, spuse Lupin, deci cifra 2 înseamnă... 

Rămase pe gânduri câteva minute, apoi reluă: 

— Incă o întrebare dacă vreţi... Nimeni nu s-a oferit până 
acum să dezlege această taină? 

Domnul Valandier îşi ridică braţele. 

— Ce tot vorbiţi! Strigă el. Dar asta a fost o adevărată 
pacoste a biroului nostru de notariat. Din 1820 până în 
1843, unul dintre predecesorii mei, domnul Turbon a fost 
convocat de optsprezece ori în Passy de către grupul 
moştenitorilor cărora impostori, ghicitori, prezicători, le-au 
făgăduit să descopere comoara fermierului general. Până la 
urmă s-a stabilit regula ca orice persoană străină care vine 
să facă cercetări, trebuie să depună în prealabil, o anumită 
sumă. 

— Ce sumă? 

— Cinci mii de franci. În caz de reuşită, a treia parte din 
comoară va reveni găsitorului. În caz de insucces, banii 
rămân moştenitorilor. În felul acesta, m-am mai liniştit şi 
eu... 

— lată cinci mii de franci... 

Notarul tresări. 

— Ce spuneţi, domnule? 

— Spun, repetă Lupin, scoțând cinci bilete a câte o mie 
de franci din buzunar şi întinzându-le pe masă cu cel mai 
mare calm, spun că aveţi cinci mii de franci. Vreţi să-mi daţi 
o chitanţă şi să-i convocați pe toţi moştenitorii d'Ernemont 
pentru 15 aprilie, anul viitor, în Passy? 

Notarul nu-şi mai venea în fire. Eu însumi, deşi Lupin mă 
obişnuise cu loviturile sale de teatru, eram foarte surprins. 

— Vorbiţi serios? articulă domnul Valandier. 

— Cât se poate de serios. 

— Totuşi nu-mi ascund părerea. Toate aceste poveşti de 
necrezut n-au la bază nici o dovadă... 

— Nu sunt de părerea dumneavoastră, declară Lupin. 

Notarul îl privi cum priveşti pe cineva a cărui judecată 
nu-i prea sănătoasă. Apoi, hotărându-se, luă tocul şi 
redactă, pe o hârtie timbrată, un contract în care se 
menţiona suma căpitanului în retragere  Janniot, 
garantându-i-se o treime din sumele pe care le-ar fi 
descoperit. 


18 


Misterul Eşarfei purpurii 

— Dacă vă schimbaţi părerea, adăugă el, vă rog să mă 
înştiinţaţi cu opt zile înainte de data respectivă. Nu voi 
preveni familia d'Ernemont decât în ultimul moment, ca să 
nu-i fac pe aceşti bieţi oameni să tragă nădejde atâta 
vreme. 

— Puteţi să-i anunţaţi chiar de astăzi, domnule Valandier. 
Vor petrece astfel un an mai bun. 

Plecarăm. Ajunşi în stradă, am strigat: 

— Deci înseamnă că ştii ceva în legătură cu povestea 
asta? 

— Eu? răspunse Lupin. Câtuşi de puţin. Şi tocmai asta mă 
amuză. 

— Au trecut o sută de ani de când se tot caută... 

— Nu e vorba să cauţi cât să te gândeşti... Or, eu am la 
dispoziţie 365 de zile ca să mă gândesc. E cam mult şi risc 
să uit de această afacere, oricât de interesantă ar fi ea. 
Dragă prietene, sper că vei avea amabilitatea să-mi aduci 
aminte, nu-i aşa? 

l-am amintit-o în numeroase rânduri în lunile care au 
urmat, fără să pară însă că dă acestei probleme prea multă 
importanţă. Apoi a trecut o perioadă în timpul căreia n-am 
mai avut prilejul să-l văd. Era în epoca, am aflat-o mai pe 
urmă, a călătoriei sale în Armenia şi a bătăliei cumplite pe 
care a dus-o împotriva acelui sultan sângeros, luptă care s- 
a terminat prin prăbuşirea despotului. 

l-am scris totuşi la adresa pe care mi-a dat-o şi am putut 
astfel să-i comunic că unele informaţii obţinute pe căi 
lăturalnice privitoare la vecina mea Louise d'Ernemont, mi- 
au dezvăluit dragostea pe care femeia o nutrise, cu câţiva 
ani mai înainte, pentru un bărbat foarte bogat, pe care-l 
mai iubea încă, dar care, constrâns de familia sa, trebuise 
să o părăsească; de aici, disperarea tinerei femei, viaţa 
curajoasă pe care o ducea împreună cu fiica sa. 

Lupin nu răspunse la nici una dintre scrisorile mele. Le 
primise? Data se apropia şi mă întrebam dacă numeroasele 

sale treburi nu-l vor împiedica totuşi să vină la întâlnirea 
fixată. 

Şi iată că sosi şi dimineaţa zilei de 15 aprilie. Tocmai 
terminasem de mâncat, dar Lupin nu-şi făcuse apariţia. La 
douăsprezece fără un sfert am plecat, îndreptându-mă spre 
Passy. În stradă i-am văzut pe cei patru puşti ai lucrătorului 
care stăteau în faţa porţii. Înştiinţat de ei domnul Valandier 
îmi ieşi în întâmpinare. 

— Ei bine, unde-i căpitanul Janniot? strigă el. 

— Nu-i aici? 

— Nu, şi vă rog să credeţi că e aşteptat cu nerăbdare. 

Grupurile, într-adevăr, se înghesuiau în jurul notarului şi 
toate acele chipuri pe care le reîntâlnisem, nu mai aveau 
înfăţişarea mohorâtă şi descurajată pe care o avuseseră cu 
un an în urmă. 

— Ei trag nădejde, îmi spuse domnul Valandier, şi e vina 
mea. Ce vreţi! Prietenul dumneavoastră mi-a lăsat o astfel 
de amintire încât le-am vorbit acestor oameni de treabă cu 
o încredere... pe care eu n-o mai am. Acest căpitan Janniot 
e un tip cam ciudat... 

Îmi puse unele întrebări, iar eu i-am dat, asupra 
căpitanului unele amănunte cam fanteziste pe care 
moştenitorii le ascultau  clătinând din cap. Louise 
d'Ernemont murmură: 

— Şi dacă nu vine? 

— Vom avea cinci mii de franci de împărţit între noi, 
spuse cerşetorul. 

Întrebarea  Louisei d'Ernemont îşi făcuse efectul. 
Chipurile se întunecaseră şi nemulţumirea începu să-şi 
arate colții. La unu şi jumătate cele două surori se aşezară, 
cuprinse brusc de o slăbiciune. Apoi domnul cel gras cu 
jacheta murdară se revoltă subit împotriva notarului. 

— Află, maestre Valandier, că numai dumneata eşti 
răspunzător de acest eşec... Trebuia să-l aduci pe căpitan 
cu de-a sila. E limpede că avem de-a face cu un farseur... 

Îmi aruncă o privire răutăcioasă, iar valetul la rândul lui, 
murmură câteva înjurături la adresa mea. 

Chiar în clipa aceea, cel mai mare dintre puşti deschise 
poarta strigând: 

— Vine cineva... Se aude o motocicletă... 

Zgomotul unui motor zguduia într-adevăr zidul. Cu riscul 
de a-şi frânge gâtul, un motociclist se prăvălea pe stradă. In 
faţa porţii, frână brusc şi sări jos. 

Sub stratul de praf care-l acoperea ca o mantie, se putea 
vedea că haina albastră, pantalonul cu dunga bine călcată, 
nu erau ale unui simplu turist, cum nu erau nici pălăria 
neagră de fetru şi nici ghetele de lac. 

— Dar nu-i căpitanul Janniot, strigă notarul care şovăia 
să-l recunoască. 

— Ba da, eu sunt, afirmă Lupin întinzându-ne mâna, 
numai că mi-am tăiat mustaţa... Maestre Valandier, iată 
chitanţa pe care aţi semnat-o. 

Apoi îl apucă pe unul dintre puşti de braţ şi-i zise: 

— Dă fuga în staţia de maşini şi adu-mi un automobil în 
strada Raynouard. Repede, am o întâlnire urgentă la două 
şi un sfert. 

Urmară evident, gesturi de protest. Căpitanul Janniot îşi 
scoase ceasul. 

— Nu vă impacientaţi, nu-i decât două fără douăsprezece 
minute. Am la dispoziţie cincisprezece minute bune ca să 
rezolv şi problema dumneavoastră. Dar, pentru Dumnezeu, 
sunt groaznic de obosit; şi pe deasupra îmi mai este şi 
foame! 

Caporalul îi întinse repede pâinea lui de campanie din 
care Lupin muşcă zdravăn; apoi, aşezându-se, spuse: 

— Vă rog să mă scuzaţi. Rapidul de Marsilia a deraiat 
între Dijon şi Laroche. Accidentul s-a soldat cu doisprezece 
morţi şi cu numeroşi răniţi pe care a trebuit să-i ajut... Apoi, 
într-un furgon de bagaje, am găsit motocicleta asta... 
Maestre Valandier, veţi avea amabilitatea să i-o trimiteţi 

proprietarului... Eticheta e încă atârnată de ghidon. Ah, te- 
ai şi întors puştiule? Ai adus maşina? E în colţul străzii 
Raynouard? Minunat... îşi consultă ceasul. 

— Mda, nu-i timp de pierdut... 

II priveam cu o vie curiozitate. Dar cât de emoţionaţi 
trebuie să fi fost moştenitorii d'Ernemont! Sigur că ei n- 
aveau, în căpitanul Janniot, încrederea pe care o aveam eu 
în Lupin. Chipurile le erau palide şi crispate. 

Incet, căpitanul Janniot o luă spre stânga şi se apropie de 
cadranul solar. Piedestalul înfăţişa un om cu pieptul 
puternic ce purta pe umeri, o masă de marmură a cărei 
suprafaţă fusese atât de roasă de vreme, încât abia se mai 
distingeau liniile gravate pe ea ce indicau orele. Deasupra, 
un amoraş cu aripile întinse ţinea în mână o săgeată lungă 
care servea de minutar. Căpitanul rămase aplecat cam un 
minut, privind totul cu atenţie. Apoi ceru: 

— Un cuţit, vă rog! ` 

Undeva bătu ora două. In aceeaşi clipă, pe cadranul 
iluminat de soare, umbra săgeţii căzu exact peste 
crăpătura marmurei ce tăia discul mesei în două. Căpitanul 
luă cuțitul care i se întinsese şi cu vârful lui, foarte încet, 
începu să scormone în pământul amestecat cu muşchi şi 
licheni ce umplea crăpătura îngustă. 

Imediat, la zece centimetri de margine, se opri ca şi cum 
cuțitul ar fi întâlnit în cale un obstacol, apoi îşi vâri degetul 
şi scoase ceva mic pe care-l frecă în palme, după care îl 
oferi notarului. Era un diamant enorm, de mărimea unei 
nuci şi tăiat în fațete uluitor de frumoase. Căpitanul se 
apucă din nou de treabă. Imediat, o nouă oprire. Un al 
doilea diamant, la fel de superb şi de limpede ca şi primul, 
îşi făcu apariţia. Apoi veniră un al treilea şi un al patrulea. 
După un minut, parcurgând fisura de la o margine la alta, 
fără să sape mai adânc de un centimetru şi jumătate, 
căpitanul scoase la iveală optsprezece diamante, toate cam 
de aceeaşi mărime. In timpul acestui minut, nu se auzi în 

jurul cadranului solar, un singur strigăt, nimeni nu schiţă un 
singur gest. Un fel de stupoare îi împietrise pe moştenitori. 
Apoi domnul cel gras murmură: 

— Ei, drăcia dracului! 

Caporalul gemu. 

— Ah căpitane, căpitane... 

Cele două surori leşinară. Domnişoara cu cățelul căzu în 
genunchi şi începu să se roage, în timp ce valetul, 
împleticindu-se ca un om beat, îşi luă capul în mâini; Louise 
d'Ernemont începu să plângă. După ce calmul fu restabilit 
şi voiră să-i mulţumească lui Janniot, băgară de seamă că 
acesta dispăruse. 


Abia după mai mulţi ani mi se prezentă ocazia să-l întreb 
pe Lupin în legătură cu această afacere. Pornit pe 
confidenţe, îmi răspunse: 

— Afacerea celor optsprezece diamante? Dumnezeule, 
când mă gândesc că trei sau patru generaţii de înaintaşi au 
căutat soluţia... Şi cele optsprezece diamante erau acolo, 
sub un deget de ţărână. 

— Dar cum ai ghicit asta? 

— N-am ghicit... Am reflectat. Încă de la început am fost 
izbit de faptul că toată povestea asta era dominată de o 
chestiune primordială: chestiunea timpului. Când mai avea 
judecată, Charles d'Ernemont, scrisese o anumită dată pe 
cele trei tablouri. Mai târziu, în întunericul în care se zbătea, 
o slabă lumină de inteligenţă îl călăuzea în fiecare an în 
mijlocul grădinii şi aceeaşi lumină îl îndepărta în fiecare an, 
în acelaşi moment, adică la cinci şi douăzeci şi şapte de 
minute. Ce anume călăuzea astfel mecanismul dereglat al 
acelui creier? Ce forţă superioară îl punea în mişcare pe 
bietul nebun? Sigur că noţiunea instinctivă a timpului, 
reprezentată în toate tablourile fermierului general, de 
cadranul solar. Mişcarea de revoluţie anuală a pământului 
în jurul soarelui, îl aducea Charles d'Ernemont la o dată fixă 

în grădina din Passy. Revoluţia diurnă îl alunga tot la o oră 
fixă, adică la ora la care probabil, soarele, ascuns de 
obstacole diferite de cele de astăzi, nu mai lumina grădina 
din Passy. Or, în toate astea, simbolul era însuşi cadranul 
solar. Şi iată de ce am ştiut atât de repede unde să caut. 

— Dar cum de ţi-ai dat seama de ora la care trebuia să 
cauţi? 

— Foarte simplu: după tablouri. Trăind în acea epocă, un 
om ca Charles d'Ernemont ar fi scris 26 germinal, anal Il, 
sau şi mai sigur 15 aprilie 1794, şi nu 15-4-2. M-am mirat 
chiar că nimeni nu s-a gândit la asta. 

— Cifra 2 înseamnă deci ora două? 

— Evident. Şi iată cum trebuie să se fi petrecut lucrurile. 
Fermierul general începuse să-şi convertească averea în 
monede de aur şi argint. Apoi, dintr-un exces da precauţie, 
cu acest aur şi argint, a cumpărat optsprezece diamante 
uriaşe. Surprins de sosirea patrulei, a fugit în grădină. Unde 
sa ascundă diamantele? Întâmplarea a făcut ca privirea să-i 
cadă pe cadran. Era ceasul două. Umbra săgeţii cădea 
atunci pe spărtura marmurei. Ascultând de acest semn al 
umbrei, ascunse în pământ cele optsprezece diamante, 
după care se întoarse liniştit în casă şi se predă soldaţilor. 

— Dar umbra săgeţii cade în fiecare zi la ora două pe 
spărtura din marmură, nu numai în ziua de 15 aprilie. 

— Uiţi, dragul meu prieten, că e vorba de un nebun şi că 
el nu reţinuse decât această dată de 15 aprilie. 

— Dar dumitale, din moment ce ai dezlegat enigma, îţi 
era uşor, în decurs de un an, să intri în grădină şi să 
dezgropi diamantele. 

— Foarte uşor, şi cu siguranţă că n-aş fi ezitat dacă n-aş 
fi avut şi alte treburi. Dar adevărul e că acei nenorociţi mă 
impresionaseră. Şi apoi, îl cunoşti pe acest idiot de Lupin: 
ideea de a apărea pe neaşteptate ca un geniu binefăcător 
şi a-şi epata semenii, îl va face să comită multe alte nerozii 
asemănătoare. 


24 


Misterul Eşarfei purpurii 

— Eh, am strigat, nerozia nu-i chiar atât de mare. Şase 
diamante! lată un contract pe care moştenitorii d'Ernemont 
trebuie să-l fi îndeplinit bucuroşi... 

Lupin mă privi şi dintr-o dată izbucni în râs. 

— Cum, nu ştii? Ah, asta-i bună... În bucuria lor, 
moştenitorii au văzut imediat în căpitanul Janniot un 
duşman de moarte! Chiar a doua zi, cele două surori 
slăbănoage şi domnul cel gras, începură atacurile. 
Contractul n-avea nici o valoare, pentru că era uşor de 
dovedit că nu exista nici un căpitan Janniot. Căpitanul 
Janniot? De unde ieşise acest aventurier? Să îndrăznească 
numai să ne atace şi vom vedea noi! 

— Şi Louise d'Ernemont? 

— Louise d'Ernemont a protestat împotriva acestei 
infamii. Dar ce ar putea face ea singură? De altminteri, 
odată bogată, şi-a regăsit logodnicul. N-am mai auzit 
vorbindu-se despre ea. 

— Şi atunci? 

— Şi atunci, dragul meu, prins în capcană, neputincios 
din punct de vedere legal, a trebuit să cad la învoială şi să 
primesc un singur diamant, cel mai mic şi cel mai puţin 
frumos. Mai fă deci pe dracu-n patru ca să-ţi ajuţi 
aproapele! 

Şi Lupin mârâi printre dinţi: Ehe, recunoştinţa, e floare 
rară! Din fericire, oamenii de treabă fac cum le dictează 
conştiinţa şi au întotdeauna satisfacția datoriei împlinite. 

VERIGHETA SCHIMBATĂ 


Yvonne d'Origny îşi sărută băiatul şi-l rugă să fie 
cuminte. 

— Ştii că bunicii tale nu-i plac copiii. Acum când în sfârşit 
te-a poftit la ea, te rog să-i arăţi că eşti un băiat 
binecrescut. Apoi îi spuse guvernantei: Domnişoară, de 
îndată ce termină masa, te rog să-l aduci acasă. Spune-mi, 
domnul mai e aici? 

— Da, doamnă, domnul se află în cabinetul său de lucru. 

Rămasă singură, Yvonne d'Origny se apropie de fereastră 
ca să-şi vadă băieţaşul. Când ieşi din casă, acesta îşi înălţă 
privirea şi-i trimise mamei sale câteva sărutări. Apoi 
guvernanta îl smuci de mână, gest care o miră din cale- 
afară pe Yvonne. Dar când copilul ajunse la colţul străzii, 
văzu un bărbat coborând dintr-un automobil şi apropiindu- 
se de el. Omul - ea îl recunoscu pe Bernard, servitorul de 
încredere al soţului ei - înhăţă copilul de braţ şi-l vâri în 
maşină; după ce se urcă şi guvernanta, îi porunci şoferului 
să pornească. Totul n-a durat nici douăzeci de secunde. 
Tulburată, Yvonne îşi luă un pardesiu pe ea şi se îndreptă 
spre uşă. Dar uşa fusese încuiată cu cheia. Vru să intre în 
budoar dar şi uşa acestuia fusese ferecată. Fără să vrea îi 
veniră în minte chipul soţului ei, veşnic întunecat, pe care 
surâsul nu-l luminase niciodată, privirea lui tulbure şi rea în 
care ea nu citise decât ranchiună şi ură. 

„Oh! Îşi spuse, mi-a luat copilul! E îngrozitor!” Începu să 
bată cu pumnii şi cu picioarele în uşă, apoi alergă la 
cordonul soneriei şi trase de el cu disperare. 

Cineva trebuia să apară. În sfârşit, după o vreme, uşa, se 
deschise violent. În prag apăru contele dar cu o asemenea 
figură, încât Yvonne speriată, începu să tremure. Şi mai 
întunecat ca de obicei, contele se apropia încet da ea. 
îngrozită, Yvonne deschise gura să ţipe. Dar contele se 
repezi şi apucând-o de gât îi strigă ameninţător: 

— Taci! Nu striga fiindcă altfel va fi vai de tine! Văzând 
că soţia sa nu mai opune nici o rezistenţă, scoase din 
buzunar câteva fâşii de pânză, de diferite lungimi, cu 
ajutorul cărora îi legă mâinile şi picioarele, apoi o trânti pe 
divan. Cum în odaie începuse a se întuneca, domnul conte 
d'Origny aprinse lumina. Apoi se îndreptă spre secretarul 
unde soţia sa îşi păstra scrisorile. Neputând să-l deschidă, îl 
sparse cu o rangă de fier, apoi goli sertarele, luă toate 
hârtiile ce se aflau acolo şi le puse într-o cutie de carton. 

— Timp pierdut, spuse el. Numai facturi şi scrisori fără 
nici o importanţă. Nici o dovadă împotriva ta şi a iubitului 
tău. Mă rog, acest lucru nu mă împiedică să-mi păstrez 
băiatul lângă mine! Şi îţi jur că nu ţi-l voi lăsa pentru nimic 
în lume! 

Plecând, în uşă se întâlni cu Bernard. Discutară câteva 
minute în şoaptă. Cu mare greutate, Yvonne nu auzi decât 
atât: 

— Am primit răspuns din partea bijutierului. Vă stă la 
dispoziţie! 

— Treaba a rămas pe mâine. Mama mi-a telefonat că nu 
se simte bine şi nu poate veni astăzi, răspunse contele. 

Pe urmă Yvonne auzi cheia răsucindu-se în broască şi 
paşii celor doi care coborâră la parter unde se afla 
cabinetul de lucru al soţului ei. A 

Yvonne rămase vreme îndelungată întinsă pe divan. Işi 
aminti de purtarea nedemnă a contelui d'Origny, de 
procedeele umilitoare faţă de ea şi treptat, înţelese că era 
victima unei adevărate conspirații; că servitorii din porunca 
stăpânului lor erau liberi până a doua zi seara, că 

guvernanta - la ordinul contelui şi cu complicitatea lui 
Bernard - îi luase băiatul pe care probabil n-avea să-l mai 
vadă niciodată. 

— O, fiul meu, fiul meu! Strigă plângând contesa, simțind 
o durere sfâşietoare săgetându-i inima. Cu muşchii amorţiţi 
de strânsoarea legăturilor, Yvonne făcu un efort disperat 
pentru a se elibera. Dar care nu-i fu mirarea când constată 
că mâna dreaptă îi era ceva mai slab legată. Cuprinsă de 
speranţă, începu, cu multă răbdare, opera de eliberare. 
Treaba a durat mult. Dar când a reuşit să-şi smulgă mâna 
dreaptă din strânsoare, desfacerea celorlalte noduri a mers 
repede. Când pendula a bătut ora opt, Yvonne s-a văzut 
liberă. Odată în picioare, a alergat la fereastră hotărâtă să 
ceară ajutor primului trecător pe care l-ar fi văzut. Aerul 
rece al nopţii o mai linişti. Se gândi la scandalul pe care l-ar 
dezlănţui, la anchetă, la interogatorii şi mai presus de orice, 
la fiul ei. Doamne, Dumnezeule! Ce să facă să şi-l ia 
înapoi?... La cel mai mic zgomot, contele putea să-şi facă 
din nou apariţia şi cine ştie dacă în furia lui, n-ar fi omorât- 
o! Tremurând din cap până în picioare, fu cuprinsă de o 
spaimă subită. Apoi, aducându-şi brusc aminte de ceva, se 
apropie de mica bibliotecă atârnată deasupra secreterului, 
numără primele patru cărţi, apoi scoase din cea de-a cincea 
o carte de vizită pe care scria: „Horace Velmont, Cercul din 
strada Royale”. 

Işi aminti de fraza ciudată pe care acest om i-o spusese 
cu câţiva ani mai înainte, la o recepţie pe care o dăduse 
contele: „Dacă vreodată vă va ameninţa vreun pericol şi 
veţi avea nevoie de ajutor, nu ezitaţi să puneţi la cutie 
această carte de vizită pe care uitaţi-vă, o ascund în 
volumul ăsta. Indiferent de oră şi de piedici, vă voi veni în 
ajutor”. 

Ce aer ciudat avea când rostise aceste cuvinte, ce 
sentiment de siguranţă încercase Yvonne când le auzise şi 
câtă forţă, câtă îndrăzneală şi cât curaj emanau din 

persoana acelui om! Fără să-şi dea seama, parcă împinsă 
de o mână nevăzută, contesa luă un plic, vâri cartea de 
vizită înăuntru şi scrise pe el adresa: domnului cutare, 
strada cutare. Chiar atunci trecu pe sub geamul ei un 
poliţist. Yvonne aruncă plicul la picioarele acestuia. Cine 
ştie, poate că omul în loc să-l ignoreze, îl va pune în cutia 
poştală. Abia după ce închise fereastra îşi dădu seama de 
absurditatea faptei sale. Era nebună dacă-şi închipuia că 
acel mesaj va ajunge unde trebuia şi era şi mai nebună, 
dacă spera că omul pe care-l chemase avea să-i vină în 
ajutor „indiferent de oră şi piedici”. 

Năucită, simțind că leşină, contesa se prăbuşi într-un 
fotoliu. Timpul trecea. După zgomotele din casă îşi dădu 
seama că bărbatul ei îşi isprăvise masa de seară. Il auzi 
urcând în odaia lui, apoi după o vreme, cobori în cabinetul 
de lucru. 

In sfârşit pendula bătu miezul nopţii. Apoi ora unu. Acum 
Yvonne nu se mai gândea la nimic, aşteptând cu resemnare 
evenimentele de a doua zi. Fără să-şi dea seama, aţipi cu 
gândul la fiul ei. Dar un zgomot o făcu sa tresară. Auzise 
cheia răsucindu-se în broască. Gândindu-se la bărbatul ei, 
căută cu ochii ceva cu care să se apere. Dar în cadrul uşii, 
deschisă brusc, se ivi o cu totul alta persoană. 

— Dumneata?... şopti uluită Yvonne. 

Bărbatul care se îndreptă spre ea, elegant îmbrăcat, era 
tânăr, nu prea înalt, dar bine făcut şi subţire. 

— Dumneata?... mai spuse ea încă odată recunoscându-l 
pe Horace Velmont. 

— Vă cer iertare, doamnă, spuse el dar scrisoarea 
dumneavoastră mi-a parvenit foarte târziu. 

— Doamne, e cu putinţă să fii dumneata? 

Tânărul păru foarte mirat. 

— Nu v-am făgăduit să vin la prima dumneavoastră 
chemare? Ei bine, iată-mă! 

După ce examină fâşiile de pânză cu care fusese legată 
contesa, zise: 

— Deci astea sunt mijloacele pe care le foloseşte contele 
d'Origny! Apoi deschise larg uşa. Yvonne se sperie. Dacă 
auzea contele? 

— Nu e nimeni în casă. Am cercetat toate camerele. 
Soţul dumneavoastră a plecat acum zece minute... S-a dus 
la mama sa, contesa d'Origny. 

— De unde ştiţi? 

— Oh, foarte simplu. A primit adineauri un telefon, în 
urma căruia a ieşit val-vârtej din casă urmat de servitorul 
său. 

— Deci nu-i adevărat că mama sa nu se simte bine. Deci 
înseamnă că se va întoarce foarte repede! Hai să plecăm! 
Nu vreau să mă mai găsească aici! Şi apoi trebuie să-mi 
recapăt copilul... Nu ştii că mi-a luat băiatul? 

Cu multă gingăşie şi blândeţe, Velmont o aşeză la loc în 
fotoliu. Apoi înclinându-se în faţa ei, spuse: 

—  Ascultaţi-mă, doamnă şi să nu pierdem timpul 
degeaba, căci fiecare minut e preţios. În şase ani ne-am 
întâlnit de patru ori. Ultima oară, chiar aici, în salonul casei 
acesteia când v-am vorbit, plin de emoţii şi când 
dumneavoastră mi-aţi dat de înţeles că vizitele mele vă 
displac. De atunci nu v-am mai văzut. Şi totuşi aţi avut 
încredere în mine şi aţi păstrat cartea de vizită pe care v- 
am dat-o. Vă rog să aveţi şi în continuare aceeaşi 
încredere. Dacă vreţi să vă recăpătaţi fiul, va trebui sa mă 
ascultați orbeşte, indiferent de ce s-ar întâmpla. 

Liniştea lui Velmont, vocea prietenoasă o mai liniştiră pe 
contesă. 

— Nu vă fie teamă, reluă Velmont, contesa d'Origny 
locuieşte în celălalt capăt al pădurii Vincennes. Admiţând că 
soţul dumneavoastră găseşte o maşină, îi este cu neputinţă 
să ajungă aici înainte de trei, trei şi un sfert. Or, acum e 
două şi treizeci şi cinci. Vă jur că vom pleca şi că vă voi 

conduce la băieţelul dumneavoastră. Nu vă pot părăsi până 
nu aflu nişte lucruri. 

— Ce trebuie să fac? întrebă contesa. 

—- Să-mi răspundeţi foarte precis la ce vă voi întreba 
Avem la dispoziţie douăzeci de minute. Ne ajung. 

— Întrebaţi-mă! 

— Credeţi că soţul dumneavoastră are de gând să vă 
omoare? 

— Nu! 

— E vorba deci numai de fiul dumneavoastră? 

— Da! 

— Vi l-a luat pentru că vrea probabil să divorţeze şi să se 
însoare cu o altă femeie, una dintre prietenele 
dumneavoastră pe care aţi dat-o afară din casă, nu-i aşa? 
Vă rog răspundeţi-mi fără ocolişuri. Aceste lucruri sunt de 
notorietate publică aşa că lăsaţi deoparte jena. E vorba de 
fiul dumneavoastră, doamnă! Deci contele vrea să se 
însoare cu o altă femeie, nu-i aşa? 

— Da! 

— Femeia asta n-are nici un sfanţ. La rândul lui, contele, 
care e ruinat, n-are decât pensia pe care i-o dă mama lui, 
contesa d'Origny şi veniturile imensei averi pe care fiul 
dumneavoastră a moştenit-o de la cei doi unchi ai săi. Dacă 
băiatul i-ar fi încredinţat lui, contele ar pune mâna pe 
această imensă avere. Pentru asta nu există decât un 
singur mijloc: divorţul. Spuneti-mi, mă înşel cumva? 

— Nu! 

— Ceea ce l-a ţinut în loc până acum a fost refuzul 
dumneavoastră. 

— Da. Şi cel al soacrei mele ale cărei sentimente profund 
religioase se opun divorţului. Contesa d'Origny nu va ceda 
decât în cazul în care... 

— In ce caz, doamnă? 

— În cazul în care va putea dovedi că purtarea mea e 
nedemnă. 

— Deci înţeleg că nu poate face nimic nici împotriva 
dumneavoastră nici a fiului dumneavoastră... Din punct de 
vedere legal se loveşte de un obstacol insurmontabil: 
virtutea unei soţii cinstite. Şi totuşi, iată că s-a hotărât să 
lupte. De ce? 

— Ce vreţi să spuneţi? 

— Vreau să spun că dacă domnul conte, după atâtea 
ezitări riscă o asemenea aventură, o face pentru că-şi 
închipuie că are totuşi o dovadă. 

— Ce dovadă? 

— Nu ştiu, dar ea există. Dacă n-ar exista, n-ar fi riscat să 
vă ia fiul. 

— E îngrozitor! strigă Yvonne. De unde să ştiu eu cea 
putut inventa el? 

— Gândiţi-vă bine! lată de pildă în sertarul ăsta care a 
fost spart n-a existat vreo scrisoare care să poată fi 
răstălmăcită în defavoarea dumneavoastră? 

— Absolut nici una. 

— Dar din vorbele de ameninţare pe care le-a rostit n-aţi 
putut deduce nimic? 

— Nimic! 

— Totuşi, continuă Velmont, trebuie să fi existat ceva... 
Contele n-are vreun prieten mai intim cu care să fi discutat? 

— Nu. 

— N-a venit nimeni ieri să-l vadă? 

— Nimeni. 

— Când v-a legat era singur? 

— Atunci da. 

— Şi după aceea? 

— După aceea a venit servitorul lui şi i-am auzit vorbind 
despre un bijutier... 

— Asta-i tot? 

— Şi despre ceva care va avea loc mâine, adică astăzi la 
prânz pentru că soacră-mea n-a putut veni ieri. 

Velmont se gândi. 

— Unde sunt bijuteriile dumneavoastră? 

— Le-a vândut bărbatul meu. 

— Şi nu va mai rămas nici una? 

— Nici una. 

— Nici măcar un inel? 

— Nu, zise ea arătându-şi mâinile, nimic în afară de 
verigheta asta. 

— E verigheta cu care v-aţi măritat? 

Contesa tăcu. Velmont observă că roşise, apoi o auzi 
murmurând: 

— Cum, oare să fie cu putinţă? Nu cred... Şi totuşi nu 
ştiu... 

Velmont o înghesui cu întrebările, aşa că până la urmă ea 
spuse aproape în şoaptă: 

— Nu, nu-i verigheta cu care m-am măritat. Într-o zi am 
scos-o din deget şi am pus-o pe marginea căminului. Peste 
vreo două ceasuri, când mi-am adus aminte de ea, am 
căutat-o dar n-am mai găsit-o. Probabil că a intrat cineva în 
odaie şi a luat-o. N-am spus nimănui nimic şi mi-am 
comandat repede alta. Asta pe care o port acum. 

— Prima verighetă purta data căsătoriei? 

— Da, 23 octombrie. 

— Şi a doua? 

— Asta nu are nici o dată. 

Simti în glasul ei o uşoară ezitare, un fel de tulburare pe 
care dealtfel nu încerca să şi-o ascundă. 

— Vă rog, spuse el, nu-mi ascundeţi nimic. Vedeţi cât 
drum am străbătut în câteva minute, cu puţină logică şi cu 
sânge rece. Vă rog din suflet să continuaţi. 

— Eşti sigur, domnule, că e absolut necesar? 

— Sunt sigur că cel mai mic detaliu îşi are importanţa lui 
şi mai ales că trebuie să ne grăbim. 

— Nu-ţi voi ascunde nimic, spuse ea ridicând capul. 
Povestea cu verigheta s-a petrecut în epoca cea mai 
nefericită şi mai periculoasă din viaţa mea. Umilită şi 

călcată în picioare la mine acasă, în societate eram 
înconjurată de atenţii, de omagii, de tentaţii, ca orice 
femeie părăsită de bărbatul ei. Atunci mi-am amintit că 
înainte de a mă mărita, un bărbat mă iubise cu disperare, 
iar eu ghicisem acea dragoste imposibilă pe care n-o 
putusem împărtăşi. În semn de preţuire l-am rugat pe 
bijutier să graveze pe verigheta asta numele acelui bărbat. 
Nu-l mai iubeam pentru că acum eram soţia altuia. Dar el 
continuă să trăiască undeva, în adâncul inimii mele, ca un 
duh bun care mă ocroteşte. 

Vorbise clar, fără nici un fel de ezitare şi Velmont nu se 
îndoi nici o secundă de adevărul celor spuse. 

— Crezi cumva că soţul meu... 

El îi luă mâna şi cercetând verigheta de aur, zise: 

— Soţul dumneavoastră, nu ştiu prin ce întâmplare, 
cunoaşte adevărul. La prânz mama sa va veni aici. De faţă 
cu câţiva martori vă va obliga să vă scoateţi inelul obţinând 
astfel dovada pe care o caută ca să dea divorţ. 

— Vai, gemu ea, sunt pierdută! 

— Dimpotrivă, sunteţi salvată. Daţi-mi verigheta şi până 
mâine la prânz veţi avea alta pe care va fi scrisă data de 23 
octombrie. Altfel... 

Velmont se opri brusc fiindcă tânăra femeie pălise 
îngrozitor. 

— Ce aveţi? Ce se întâmplă? 

— Se întâmplă, spuse ea cu glas pierdut, că nu mai pot 
scoate inelul din deget. Pe lângă faptul că bijutierul mi l-a 
făcut mai mic, mâna mi-a mai crescut şi acum uită-te şi 
dumneata... Mă strânge, aproape că mi-a intrat în carne. 

Trase de el cu riscul de a se răni. Pielea se înroşise în 
jurul inelului dar acesta nici nu se clintise. 

— Ah! Strigă ea, abia acum am priceput ce e cu bijutierul 
pe care vor să-l aducă. O să taie inelul cu cleştele... Vezi, 
vezi că sunt pierdută? Îşi ascunse faţa în mâini şi începu să 
plângă. Pendula bătu rar de trei ori. Yvonne sări în picioare. 


34 


Misterul Eşarfei purpurii 

— Gata, strigă ea, de-acum trebuie să vină. E ceasul 
trei... Du-te domnule... Vai, fiul meu, copilul meu! Doamne, 
ce-o fi făcând cu el? 

— Ştiţi unde este? 

— Lasă-mă, vreau să plec... 

— Nu veţi pleca doamnă! Ar fi curată nebunie! 

O apucă de mână şi o aşeză aproape cu forţa pe divan. 
Apoi îi legă din nou mâinile şi picioarele cu fâşiile de pânză 
şi o rugă să se aşeze exact aşa cum o lăsase soţul ei. Apoi îi 
spuse liniştitor: 

— Ar fi o nebunie să plecaţi! Nu vă daţi seama câte 
întrebări ar isca un asemenea lucru? Cine v-a dezlegat? 
Cine v-a descuiat uşa? Ar însemna că aţi avut un complice. 
O circumstanţă agravantă pentru dumneavoastră de care 
contele s-ar folosi cum nu se poate mai bine. Şi apoi ia 
gândiţi-vă: dacă fugiţi înseamnă că acceptaţi divorţul. Aşa 
că trebuie să rămâneţi aici. 

— Mi-e frică, şopti ea. Inelul ăsta îmi arde degetul. Nu 
poţi să-l rupi şi să-l iei cu dumneata? 

— Dacă nu-l va găsi pe degetul dumneavoastră, doamnă, 
nu credeţi că se va întreba cine v-a ajutat să vi-l scoateţi? 
Doar contele ştie că nu poate fi scos decât cu cleştele! Nu, 
va trebui să aveţi curajul să-l înfruntaţi cu atât mai mult cu 
cât vă voi ajuta să ieşiţi din impas. Vă rog să aveţi 
încredere în mine. Vă jur că vă veţi recăpăta fiul. In jurul 
prânzului voi fi aici. 

Velmont cercetă cu atenţie camera, apoi înclinându-se în 
faţa contesei, îi spuse: 

— Gândiţi-vă la fiul dumneavoastră şi nu vă temeţi de 
nimic. Am eu grijă ca totul să iasă bine. 

Yvonne auzi uşa deschizându-se, apoi cheia răsucindu-se 
în broască. La ora trei şi jumătate un automobil se opri în 
faţa casei. Apoi uşa de jos se trânti cu putere şi după un 
minut contele se ivi, furios, în odaia ei. Se aplecă peste ea, 
îi cercetă legăturile şi se uită să vadă dacă mai are inelul pe 

deget. Yvonne leşină. Când se trezi era ziua-n amiaza mare; 
constată că fusese dezlegată iar contele stătea în picioare 
lângă ea. 

— Fiul meu, gemu ea, fiul meu! Dă-mi copilul... 

El replică plin de ironic: 

— Fiul nostru, doamnă, e bine! Deocamdată nu e vorba 
de el ci de dumneata. Cred că ne aflăm unul în faţa celuilalt 
pentru ultima oară. Aşa că e cazul să avem o mică discuţie. 
Numai că această discuţie va avea loc în prezenţa mamei 
mele. Sper că nu vezi în asta nici un inconvenient... 

Străduindu-se să-şi ascundă tulburarea Yvonne răspunse 
laconic: 

— Nici unul. 

— Deci pot s-o chem? 

— Da. Dar până atunci, du-te. Lasă-mă să-mi vin în fire. 
Până va sosi ea, eu voi fi îmbrăcată. 

— Mama e aici, te aşteaptă. 

— Cum, a şi venit? Ce-i graba asta? Nu putem amâna pe 
diseară? Sau pe mâine? 

— Nu, astăzi şi acum, declară contele. În cursul nopţii s-a 
produs un incident destul de bizar pe care nu mi-l pot 
explica. Cineva m-a expediat urgent la mama cu intenţia 
vădită de a mă scoate din casă. Acest lucru mă determină 
să grăbesc momentul explicaţiei. Nu vrei să mănânci ceva 
înainte? 

— Nu, nu... 

— Atunci mă duc s-o aduc pe mama. 

După ce ieşi din odaie, Yvonne se uită la ceas. Era abia 
zece şi jumătate. Vai, Horace Velmont nu mai avea cum s-o 
ajute. Contele se înapoie cu mama sa pe care o rugă să ia 
loc pe un fotoliu. Contesa era o femeie uscată ca o 
scândură, ciolănoasă, care n-o putuse suferi pe Yvonne 
niciodată. Când intră nici măcar nu-şi salută nora. 

— Cred, spuse ea, că n-are rost să lungim vorba. Fiul 
meu pretinde... 

— Nu pretind, mamă, interveni contele. Afirm că acum 
trei luni camerista a găsit jos, în odaia asta, verigheta pe 
care i-am pus-o pe deget soţiei mele, la cununie. lat-o! In 
interiorul ei e gravată data de 23 octombrie. 

— Atunci, zise contesa, nora mea poartă pe deget... 

— Altă verighetă în locul celei adevărate, completă 
contele. Trimis de mine, Bernard, servitorul meu, a sfârşit 
prin a descoperi, după îndelungi căutări, undeva, în 
împrejurimile Parisului, un bijutier modest care i-a făcut 
verigheta şi căruia doamna i-a spus unde locuieşte. Omul 
îşi aminteşte perfect şi e gata să depună mărturie că 
clienta sa nu i-a spus să scrie în interiorul inelului o dată ci 
un nume. Nu-şi mai aduce aminte ce nume dar l-a rugat pe 
omul cu care lucrează şi care gravează datele pe verighete 
să vină astăzi încoace. Bernard l-a adus aici încă de la ora 
nouă. Acum e jos în cabinetul meu... Apoi întorcându-se 
către soţia sa spuse: 

— Vrei să-mi dai inelul de bunăvoie? 

— Ştii bine, încă din noaptea trecută, când ai încercat să 
mi-l iei fără ştirea mea, că nu-l mai pot trage din deget. 

— Pot da ordin ca omul acela să vină încoace? Are un 
cleşte anume cu care ţi-l poate scoate. 

—- Cheamă-l, zise Yvonne cu glas pierit. 

Sărmana de ea se resemnase. Vedea cu ochii minţii 
întreg scandalul: divorţul pronunţat împotriva ei, copilul 
încredinţat tatălui. 

Soacra ei rosti rece: 

— Ai fost cam uşuratică, drăguță... 

Dar iată că bărbatul ei se şi întorsese însoţit de un 
necunoscut cu o cutie în mână. 

— Ştii ce ai de făcut? îl întrebă contele. 

— Da, răspunse lucrătorul. Am înţeles că e vorba de un 
inel prea strâmt care trebuie tăiat... Un fleac... O tăietură 
de cleşte şi gata. 

— lar pe urmă va trebui să-mi spui dacă inscripţia din 
interiorul inelului îţi aparţine. 

Yvonne se uită la ceas. Era unsprezece fără zece. Deci 
totul se terminase. Velmont nu-i putuse veni în ajutor, 
înţelese că va trebui să lupte singură ca să-şi recapete fiul. 
Văzând în mâna murdară a lucrătorului un cleşte, se 
retrase înapoi fără să vrea. 

— Va trebui totuşi să te hotărăşti, îi zise contele. 

Atunci ea întinse mâna cu palma în sus; omul apucă 
inelul, cu mare grijă să n-o rănească şi cât ai clipi din ochi îl 
rupse. Contele strigă satisfăcut: 

— Ei, în sfârşit, acum vom şti. Dovada e aici, martori 
avem... 

Luă inelul rupt din mâna lucrătorului şi citi, apoi scoase 
un strigăt de stupoare. În interiorul verighetei scria data 
căsătoriei sale cu Yvonne: 23 octombrie. 

Isprăvindu-şi istorisirea, Arsene Lupin îşi aprinse o ţigară. 

— Ei, bine, l-am întrebat curios, cum s-a terminat toată 
povestea? 

— Cum să se termine? Soţul neavând nici un fel de 
dovadă împotriva soţiei, a fost obligat de mama sa să 
renunţe la divorţ şi să-i dea nevestei sale, copilul. Mai 
târziu, şi-a părăsit totuşi soţia iar tânăra contesă a rămas 
să-şi crească fiul. Astăzi e o femeie liberă şi fericită iar 
băiatul ei are şaisprezece ani. 

— Mă bucur! Dar spune-mi şi mie cum a fost salvată 
contesa? 

— Foarte simplu. Ştii că am mare talent la prestidigitaţie. 
Pentru mine e un fleac să fac să apară şi să dispară obiecte 
mult mai mari decât o verighetă. 

— Doar nu vrei să spui că lucrătorul era... 

— Ba da. Lucrătorul era Horace Velmont, deghizat, care 
avea în mână o altă verighetă cu data scrisă pe ea. lar 
Horace Velmont, dragă prietene, am fost eu. 

EDITH CEA CU GÂT DE LEBĂDĂ 


— Ce părere ai despre inspectorul de poliţie Ganimard? 
L-am întrebat, pe Arsene Lupin. 

— Excelentă. Nutresc multă admiraţie faţă de el, faţă de 
curajul lui. Află, dragul meu, că Ganimard posedă unele 
însuşiri cu totul deosebite: hotărâre, clarviziune, judecată 
profundă şi logică. Dealtfel l-am văzut lucrând. Ei bine, 
omul ăsta e cineva! Ai auzit de povestea cunoscută sub 
numele de „Edith cea cu gât de lebădă”? 

— Aşa, ca toată lumea... 

— Cu alte cuvinte, mai deloc. Ei bine afacerea asta a fost 
poate cea mai bine pusă la punct dintre toate combinaţiile 
mele. Executarea ei mi-a cerut multă grijă şi mai ales multă 
stăpânire de sine. Am imaginat o serie de eşecuri savante, 
cu o rigoare matematică. Totuşi Ganimard a reuşit să 
descurce şi cele mai încurcate fire ale ei. Acum, datorită lui, 
se cunoaşte pe Quai d'Orfevres, întreg adevărul. Şi te rog 
să mă crezi că nu e vorba de un adevăr oarecare. 

— Nu-mi spui şi mie despre ce e vorba? 

Lupin era foarte zgârcit cu mărturisirile. De data asta se 
pare că l-am nimerit în toane bune, adică într-o dispoziţie 
propice confesiunilor. 

— Ei bine, din moment ce ţii să cunoşti amănuntele, am 
să ţi le spun... Povestea a început în urmă cu trei ani, în 
ziua în care în gara din Rennes, s-a constatat că la trenul ce 
sosea din Brest, fusese spartă uşa unui vagon închiriat de 
bogatul brazilian, colonelul Sparmiento, care călătorea cu 
soţia sa în acelaşi tren. 

În vagonul spart se afla un lot de douăsprezece tapiserii 
foarte scumpe. Una dintre lăzi fusese desfăcută şi tapiseria 
care se afla în ea, dispăruse. 

Colonelul Sparmiento depuse o plângere la Societatea 
Căilor Ferate şi ceru despăgubiri însemnate pentru furtul 
săvârşit. Poliţia făcu cercetări. Societatea făgădui o sumă 
importantă celui care ar fi găsit tapiseria. După două 
săptămâni, o scrisoare prost lipită, a fost deschisă de 
Administraţia Poştelor şi astfel s-a aflat că furtul fusese 
săvârşit de Arsene Lupin şi că un colet trebuia să plece a 
doua zi spre America de Nord. În aceiaşi seară, poliţia a 
descoperit tapiseria furată, într-un cufăr lăsat în păstrare la 
gara Saint-Lazare. 

Deci lovitura dăduse greş. Lupin a încercat o asemenea 
decepţie încât, neputându-se abţine, i-a trimis colonelului 
Sparmiento o scrisoare în care îi spunea cât se poate de 
clar: „De data asta am avut delicateţea să nu-ți iau decât o 
tapiserie. Data viitoare ţi le voi lua pe toate douăsprezece. 
Cine are urechi de auzit, să audă! A. L.” 

Colonelul Sparmiento locuia de câteva luni într-un mic 
palat aşezat în fundul unei mici grădini, situat la intersecţia 
străzilor Faisanderie cu Dufresnoy. Era un bărbat nu prea 
înalt, subţire, cu umeri laţi, cu părul negru şi tenul bronzat, 
îmbrăcat cu o eleganţă plină de sobrietate. Se însurase cu o 
tânără englezoaică extrem de frumoasă, dar cu o sănătate 
cam şubredă şi pe care povestea cu tapiseriile o afectase 
foarte mult. Încă din prima zi îşi rugase soţul să le vândă, 
indiferent cu cât, numai să scape de ele. Colonelul era 
dimpotrivă un om foarte energic şi foarte îndărătnic, care 
nu voise să cedeze pentru nimic în lume în faţa a ceea ce el 
numise „capriciul unei femei”. Nu numai că nu vânduse 
tapiseriile ci luase măsuri pentru a preveni orice furt. 

Mai întâi, pentru a nu avea de supravegheat decât faţada 
ce dădea spre grădină, zidi toate ferestrele de la parter şi 
de la primul etaj ce dădeau spre strada Dufresnoy. Pe urmă 

apelă la o societate specială care asigura securitatea 
absolută a proprietăţilor. Apoi aşeză la fiecare din ferestrele 
galeriei unde fuseseră atârnate  tapiseriile, nişte 
semnalizatoare acustice greu de observat a căror poziţie n- 
o cunoştea decât el; la cea mai mică atingere se aprindeau 
automat toate becurile din casă, apoi începeau să sune o 
mulţime de sonerii. 

În plus, Societatea de asigurări căreia i se adresase n-a 
consimţit să se angajeze la plata unor despăgubiri decât 
numai după ce colonelul Sparmiento a fost de acord ca 
susnumita Societate să pună de pază în fiecare noapte, la 
parterul casei cu pricina, trei dintre cei mai buni oameni ai 
ei, plătiţi de Sparmiento. În privinţa servitorilor, colonelul îi 
cunoştea demult şi răspundea pentru ei. 

Odată luate aceste măsuri şi apărarea casei asigurată 
mai ceva ca a unei fortărețe, colonelul a dat o mare serbare 
de inaugurare, un fel de vernisaj la care au fost invitaţi, pe 
lângă numeroase persoane din lumea mare, şi o mulţime 
de jurnalişti şi critici de artă. 

Odată trecuţi dincolo de grilajul grădinii, toţi avură 
impresia că păşesc într-o închisoare. Cei trei inspectori 
postați la piciorul scării, cereau tuturor invitaţiile şi-i 
priveau pe oaspeţi într-un fel cam prea bănuitor. Nu le mai 
rămăsese decât să-i percheziţioneze şi să le ia amprentele. 

Colonelul, care-şi aştepta oaspeţii la primul etaj, se tot 
scuza, râzând, explicându-le cu lux de amănunte ce măsuri 
de siguranţă luase pentru a-şi proteja tapiseriile. Alături de 
el se afla soţia sa, strălucind de tinereţe şi de graţie, înaltă, 
subţire, blondă, palidă, cu doi ochi de o frumuseţe rar 
întâlnită, cu un aer melancolic şi resemnat, acea resemnare 
a fiinţelor slabe în faţa soartei care le ameninţă la fiecare 
pas. 

După ce-au sosit toţi invitaţii, s-au închis imediat atât 
grilajul grădinii cât şi uşa de la intrare. Apoi toată lumea a 
fost poftită în galeria unde se aflau expuse cele 


42 


Misterul Eşarfei purpurii 
douăsprezece tapiserii, galerie ale cărei ferestre erau 
protejate de obloane şi de grile de fier. Tapiseriile erau într- 
adevăr nişte opere de artă incomparabile, al căror subiect 
fusese inspirat de faimoasa tapiserie de la Bayeux, atribuită 
reginei Mathilde, reprezentând istoria cuceririi Angliei. 
Comandate în secolul al XVI-lea de un urmaş al unui vajnic 
senior care-l însoţise pe Wilhelm Cuceritorul, executate de 
un celebru ţesător din Arras - Jehan Gosset - fuseseră 
găsite peste aproape cinci sute de ani, într-un vechi conac 
din Bretania. Anunţat, colonelul reuşise să le cumpere doar 
cu cincizeci de mii de franci când făceau de zece ori pe- 
atât. 

Cea mai frumoasă dintre cele douăsprezece tapiserii, cea 
mai originală fusese cea care o furase Lupin şi pe care 
colonelul reuşise s-o recupereze. Ea o înfăţişa pe Edith cea 
cu gât de lebădă căutând printre morţii din Hastings, 
cadavrul iubitului ei Harold, ultimul rege saxon. 

In faţa frumuseţii naive a desenului, în faţa culorilor 
stinse şi al grupului ce părea însufleţit, al personajelor, în 
faţa tristeţii copleşitoare a scenei, toţi invitaţii se arătau 
plini de cea mai sinceră admiraţie. Edith cea cu gât de 
lebădă era aidoma unui crin. Rochia albă îi dezvăluia trupul 
înalt şi mlădios. Mâinile lungi şi subţiri se întindeau într-un 
gest plin de spaimă şi de rugă. Nimic nu te impresiona mai 
mult decât chipul ei îndurerat şi surâsul disperat care 
plutea pe buzele sale. 

— Surâs trist dar plin de farmec şi care mă face să mă 
gândesc fără să vreau, la soţia dumitale, dragă domnule 
colonel, spuse unul dintre oaspeţi. Dealtfel mai sunt şi alte 
asemănări care m-au izbit încă de la început... De exemplu, 
curba  graţioasă a gâtului, fineţea mâinilor... Şi de 
asemenea ceva din silueta doamnei Sparmiento, din 
atitudinea ei... 

— Ai dreptate, dragul meu şi tocmai această asemănare 
m-a determinat să cumpăr tapiseriile. Şi mai există un 


43 


Maurice Leblanc 

motiv: faptul că printr-o coincidenţă ciudată, soţia mea se 
numeşte Edith... Edith cea cu gât de lebădă, cum i-am spus 
mai târziu. Şi colonelul adăugă râzând: Doresc ca analogiile 
să se oprească aici şi ca scumpa mea Edith să nu caute 
niciodată cadavrul iubitului ei. În ce mă priveşte, slavă 
Domnului, sunt sănătos tun şi n-am nici un chef să mor. 
Poate numai în cazul în care-mi vor dispărea tapiseriile... 
Căci, pe legea mea, într-un asemenea caz, nu ştiu ce-aş fi 
în stare să fac... 

Careva glumi. 

— Ei, nici chiar aşa! Doar dacă nu cumva te numeşti şi 
dumneata Harold, colonele. 

— Nu, domnule, spuse râzând Sparmiento, nu mă 
numesc astfel şi nu mă asemăn câtuşi de puţin cu regele 
saxon. 

Când colonelul isprăvi de rostit aceste cuvinte, dinspre 
fereastra din dreapta sau din mijloc (părerile erau 
împărţite) se auzi sunetul strident al unei sonerii. In aceeaşi 
clipă, doamna Sparmiento scoase un țipăt de spaimă, 
apucându-l de braţ pe soţul ei. Acesta exclamă: 

— Ce înseamnă asta? Ce se întâmplă? 

Nemişcaţi, invitaţii priveau spre ferestre. Colonelul 
repetă: 

— Ce vrea să însemne asta? Nu mai pricep nimic. Nimeni 
în afară de mine nu cunoaşte locul acelei sonerii. 

Chiar în aceeaşi clipă, întreaga casă, de sus şi până jos, 
se cufundă în întunericul cel mai deplin. Treptat groaza se 
înstăpâni acolo. Soneriile instalate în diverse locuri începură 
să sune făcând un zgomot asurzitor. Timp de câteva minute 
urmă o harababură de nedescris. Musafirii izbeau cu pumnii 
şi cu picioarele în uşile închise, se îmbrânceau, se loveau 
unii pe alţii, câţiva se împiedicară şi căzură; erau atât de 
înspăimântați de parcă i-ar fi ameninţat explodarea unui 
obuz sau cine ştie ce incendiu. Dominând tumultul, 
colonelul strigă cât putu de tare: 

— Linişte! Stati pe loc! Întrerupătorul e în colţul de colo... 
într-o clipă voi aprinde lumina! 

Croindu-şi drum printre invitaţi, izbuti să ajungă în colţul 
galeriei unde se afla întrerupătorul şi într-o clipă lumina se 
aprinse iar soneriile amuţiră. Abia atunci văzură că două 
dintre invitate leşinaseră iar doamna Sparmiento părea 
aproape moartă. Bărbaţii, livizi la faţă, cu cravatele 
strâmbe, aveau aerul unor combatanți. 

— Tapiseriile sunt la locul lor! strigă careva. Toţi fură în 
cale-afară de uimiţi ca şi cum în urma acelei alarme ar fi 
trebuit neapărat ca tapiseriile să dispară. Câteva tablouri 
de mare preţ se aflau şi ele la locul lor. Şi cu toate că 
soneriile răsunaseră în toată casa, cei trei inspectori de la 
Asigurările sociale nu văzuseră pe nimeni intrând, nu 
văzuseră pe nimeni dând târcoale locuinţei. 

După ce şi-a mai venit în fire, colonelul a încercat să facă 
haz de necaz despre acea alarmă falsă, dar nimeni nu i s-a 
alăturat. 

Toţi se simțeau stingheriţi şi oarecum jenaţi de felul cum 
se comportaseră. Au mai stat de politeţe, un sfert de ceas, 
apoi fiecare n-a ştiut cum s-o şteargă mai repede părăsind 
uşuraţi, acea casă unde bântuia o atmosferă apăsătoare de 
nelinişte şi de spaimă. 

Totuşi doi ziarişti se încăpăţânară să rămână. După ce 
Edith îşi veni în fire şi fu dată în grija cameristei, colonelul 
împreună cu cei doi ziarişti şi cu cei trei inspectori de la 
Asigurările sociale, făcură o mică anchetă care nu duse la 
descoperirea nici unui detaliu interesant. Pe urmă, colonelul 
desfăcu o sticlă de şampanie. Pe la două şi ceva, mai precis 
la două şi patruzeci şi cinci de minute, ziariştii plecară, 
inspectorii se retraseră în camera de la parter care le 
fusese rezervată, iar colonelul se duse la culcare. Apoi 
inspectorii, conform indicaţiilor, dădură rând pe rând, câte 
o raită prin grădină. Între cinci şi şapte dimineaţa însă, îi 
fură pe toţi trei somnul şi nu-şi mai făcură rondul. Când se 

treziră, afară era ziuă de-a binelea. Cum nu se auzise nici o 
sonerie, nu-şi făcură mustrări de conştiinţă. Dar când 
intrară în galerie şi aprinseră lumina constatară că toate 
cele douăsprezece tapiserii dispăruseră. 

Până s-au hotărât inspectorii să dea telefon la poliţie şi 
să-l anunţe pe Sparmiento s-a făcut opt şi jumătate. 
Colonelul era îmbrăcat şi se pregătea să plece în oraş. 
Vestea nu păru să-l tulbure peste măsură sau cel puţin 
izbuti să se stăpânească. Dar efortul trebuie să fi fost foarte 
mare pentru că tocmai când se aşteptau mai puţin, 
colonelul se prăbuşi pe un scaun lăsându-se în voia unui 
acces de disperare, greu de suportat la acel om ce păruse 
până atunci atât de energic. Venindu-şi în fire, intră în 
galerie, cercetă cu atenţie pereţii goi, apoi se aşeză în faţa 
unei mese şi scrise repede câteva rânduri pe o hârtie pe 
care o vâri într-un plic, lipindu-l. 

— Luaţi-l, zise el. Am o întâlnire urgentă... Mă grăbesc... 
Daţi scrisoarea asta comisarului de poliţie. 

Şi cum inspectorii se uitau la el, adăugă: 

— Sunt părerile mele pe care i le împărtăşesc 
comisarului. O bănuială a mea, de care aş dori să se ţină 
seama. In ce mă priveşte, trebuie să plec urgent la ţară... 

Dispăru în goană, într-o stare de nervozitate extremă. 

După câteva minute sosi şi comisarul de poliţie. | se dădu 
scrisoarea care conţinea aceste rânduri: 

„O rog pe iubita mea soţie să mă ierte pentru mâhnirea 
pe care i-o produc. Numele ei va fi pe buzele mele până în 
ultima clipă”. 

Astfel într-un moment de nebunie, ca urmare a acelei 
nopţi de maximă tensiune nervoasă, colonelul Sparmiento 
avea de gând să se sinucidă. Să aibă oare curajul de a-şi 
pune în practică planul? Sau poate că în ultima lui clipă de 
luciditate se va răzgândi? 

A fost anunţată doamna Sparmiento. În timp ce se făceau 
cercetări şi poliţia luase urma colonelului, soţia sa aştepta 


46 


Misterul Eşarfei purpurii 
înnebunită de groază. Către sfârşitul după-amiezii, s-a 
primit un telefon de la Ville-d'Avray; la ieşirea din tunel, 
după trecerea trenului, câţiva slujbaşi găsiseră trupul unui 
om, de nerecunoscut, al cărui chip aproape că nici nu mai 
avea o formă omenească. În buzunare nu se afla nici o 
hârtie. Dar semnalmentele corespundeau cu cele ale 
colonelului. 

La ora şapte seara doamna Sparmiento cobori din 
automobil la Ville-d'Avray. A fost apoi condusă într-una din 
încăperile gării. După ce poliţia a ridicat cearşaful care 
acoperea trupul neînsufleţit, Edith, Edith cea cu gât de 
lebădă, şi-a recunoscut bărbatul. Valul de mânie, de revoltă 
publică, inspirat de chipul palid al Edithei, s-a revărsat 
asupra lui Lupin. Invitaţii din ajun au început a vorbi. S-au 
aflat o mulţime de amănunte interesante despre serată iar 
în jurul blondei şi delicatei englezoaice s-a creat o legendă 
care a împrumutat caracterul tragic al eroinei din vechea 
tapiserie, al nefericitei regine Edith cea cu gât de lebădă. 

Şi totuşi, cu toată revolta, lumea nu şi-a putut reţine 
uimirea în faţa nemaipomenitei ingeniozităţi cu care fusese 
săvârşit furtul. Dar poliţia l-a elucidat destul de uşor. Cei 
trei inspectori de la Asigurările sociale au mărturisit mai 
târziu, că una dintre cele trei ferestre de la etajul al doilea 
era larg deschisă. Probabil că pe acolo se introduseră hoţii. 
Ipoteza, sigur că era plauzibilă. Şi totuşi se ridicau unele 
probleme: 

1. Cum de trecuseră de grilajul grădinii şi la ducere şi la 
întoarcere fără să-i vadă nimeni? 

2. Cum traversaseră grădina şi cum sprijiniseră scara de 
zid fără să lase vreo urmă? 

3. Cum deschiseseră fereastra de la al doilea etaj, fără să 
se declanşeze nici o sonerie, fără să se aprindă nici o 
lumină? 

Lumea i-a acuzat pe cei trei inspectori. Judecătorul de 
instanţă i-a interogat vreme îndelungată, a întreprins 

cercetări privitoare la viaţa lor particulară şi a declarat apoi, 
în mod oficial, că erau în afară de orice bănuială. Cât 
despre tapiserii, nimeni nu mai trăgea nădejde că ar mai 
putea fi găsite. 

Dar iată că tocmai în acel moment s-a întors din Indii 
cunoscutul comisar Ganimard, unde fusese trimis să 
elucideze aşa-numitul „mister al diademei” în care evident 
era amestecat şi Arsene Lupin. 

Bănuind că acesta îl pusese pe drumuri pentru a duce 
liniştit, la bun sfârşit, afacerea cu furtul tapiseriilor, 
Ganimard îşi ceru un concediu de cincisprezece zile şi se 
înfăţişă doamnei Sparmiento făgăduindu-i să-i răzbune 
bărbatul. Edith se afla însă în acea stare de depresiune în 
care gândul răzbunării nu mai putea aduce nici o uşurare 
durerii imense care o sfâşia. După ce şi-a înmormântat 
bărbatul, i-a concediat pe cei trei inspectori de la 
Asigurările sociale, şi-a concediat ceilalţi servitori şi n-a 
păstrat decât unul şi o menajeră bătrână, singurii în care 
mai avea încredere şi pe care-i cunoştea de multă vreme. 
Indiferentă la orice, s-a închis în odaia ei şi l-a lăsat pe 
Ganimard să acţioneze cum voia. 

Acesta s-a instalat la parter şi a început imediat să facă 
cele mai minuţioase investigaţii. A reînceput ancheta, s-a 
apucat să facă cercetări în cartier, a studiat cu atenţie 
toponimia casei, a pus în funcţiune de zece, de douăzeci de 
ori sistemul de alarmă. 

După cincisprezece zile a cerut prelungirea concediului. 
Şeful Siguranţei, domnul Dudouis, a venit să-l vadă şi l-a 
găsit pe scara care ducea la galerie. In ziua aceea 
Ganimard i-a mărturisit eşecul cercetărilor sale. 

Şeful Siguranţei trecând pe-acolo a treia zi, l-a găsit pe 
Ganimard foarte îngrijorat. In faţa lui se aflau o droaie de 
ziare. Intrebat ce se întâmplă, Ganimard a rostit, dus pe 
gânduri: 

— Încă nu ştiu nimic, şefule, absolut nimic şi totuşi ceva 
nu-mi dă pace. Numai că ideea care-mi trece prin cap mi se 
pare de-a dreptul smintită. Şi apoi mi se pare că ea 
complică şi mai mult lucrurile... 

— Adică? 

— Adică, şefule, v-aş ruga să aveţi un pic de răbdare. 
Lăsaţi-mă să-mi fac meseria... Dar dacă nu peste mult timp 
am să vă dau un telefon, va trebui să săriţi în prima maşină 
şi să veniţi încoace fără a pierde nici un minut fiindcă 
înseamnă că am dezlegat misterul. A 

Au mai trecut astfel patruzeci şi opt de ore. Intr-o 
dimineaţă domnul Dudouis a primit un bileţel: „Mă duc la 
Lille. Ganimard”. „Ce dracu caută omul ăsta acolo?” se 
întrebă şeful Siguranţei. Trecu o zi, apoi încă una fără nici o 
ştire. _ 

Dar Dudouis avea încredere. Il cunoştea pe Ganimard şi 
ştia că bătrânul comisar nu făcea parte dintre oamenii care 
se îmbată cu apă rece. Dacă se dusese la Lille, însemna că 
avusese motive serioase să se ducă. 

Şi iată că în seara celei de a doua zile, domnul Dudouis fu 
chemat la telefon. 

— Dumneavoastră sunteţi, şefule? 

— Da, Ganimard. Ce s-a întâmplat? 

— Zece oameni, şefule, am nevoie de zece oameni! Și 
veniţi chiar dumneavoastră cu ei, dar cât mai repede! 

— Unde eşti? 

— În casă, la parter. Dar am să vă aştept în dosul 
grilajului grădinii. 

— Vin! Cu maşina, bineînţeles! 

— Da. Opriţi automobilul cam la douăzeci de metri de 
casă. Fluieraţi uşor şi am să vă aud. 

Lucrurile se executară întocmai. La puţină vreme după 
miezul nopţii, când toate luminile de la etajele superioare s- 
au stins, Ganimard a ieşit în stradă să-şi aştepte şeful. 

Când s-au întâlnit, a urmat o mică discuţie. Agenţii au 
rămas în stradă. Apoi Ganimard şi şeful său, au străbătut 
fără zgomot, grădina şi s-au închis în casă. 

— Ei bine, ce s-a mai întâmplat? De ce atâtea precauţii? 
Parcă am fi doi conspiratori, a spus şeful Siguranţei. 

Ganimard nici măcar nu zâmbi. Niciodată şeful său nu-l 
văzuse într-o stare de asemenea agitaţie şi nu-l mai auzise 
vorbind cu un glas atât de răvăşit. 

— Ai noutăţi, Ganimard? 

— Da, şefule! Dar abia cutez să vi le spun. Totuşi nu mă 
înşel. Cunosc întreg adevărul... Dar mi se pare prea frumos 
ca să fie adevărat. 

Işi şterse transpiraţia de pe frunte, bău un pahar cu apă 
apoi rosti: 

— Lupin m-a tras de multe ori pe sfoară... 

_ — Ascultă, Ganimard, n-ai vrea să treci direct la subiect? 
In două cuvinte spune-mi ce s-a întâmplat. 

— Nu, şefule, răspunse Ganimard, trebuie neapărat să 
cunoaşteţi diferitele faze prin care am trecut. lertaţi-mă, 
dar socot acest lucru absolut indispensabil. Repetă: — 
Spuneam deci şefule, că Lupin m-a tras adeseori pe sfoară. 
Dar datorită acestui duel din care trebuie să mărturisesc că 
el a ieşit de mai multe ori învingător, am învăţat multe. Aşa 
că în afacerea asta a tapiseriilor, cunoscând bine cu cine 
aveam de-a face, mi-am pus două întrebări: 

Lupin, care nu face nimic fără un scop precis, avea 
desigur în vedere sinuciderea colonelului Sparmiento ca 
urmare a dispariţiei tapiseriilor. 

Şi totuşi Lupin, care are oroare de sânge şi care n-ar 
ucide nici măcar o muscă, a furat tapiseriile. 

— Atracția celor cinci sau şase sute de mii de franci cât 
valorează probabil tapiseriile... 

— Nu, şefule, v-o repet, Lupin n-ar ucide nici dacă ar fi 
vorba de milioane. Şi a doua întrebare pe care mi-am pus-o 
a fost: de ce tot acel vacarm din seara din ajunul furtului, în 

timpul serbării de vernisare a tapiseriilor? Sigur că pentru 
a-i înspăimânta pe oaspeţi, pentru a crea o atmosferă de 
nelinişte şi de groază şi pentru a abate bănuiala asupra 
unui adevăr care fără tot acel scenariu poate că ar fi sărit în 
ochi. Aţi priceput, şefule? 

— Pe legea mea, nu. 

— Ei da, zise Ganimard, adevărul e că nu m-am exprimat 
prea clar. De fapt nici pentru mine lucrurile nu sunt prea 
limpezi. Totuşi am impresia că sunt pe drumul cel bun. Da, 
nu există nici o îndoială că Lupin a vrut să atragă bănuieli 
asupra lui, urmărind ca persoana care se află în fruntea 
acestei afaceri să rămână necunoscută. 

— Un complice? insinuă Dudouis. Un complice care 
amestecat printre invitaţi a pus în funcţiune soneriile şi 
după ce-au plecat toţi, s-a ascuns probabil undeva, în 
casă... 

— E, e, vă cam apropiaţi, şefule... E absolut sigur că 
tapiseriile n-au putut fi furate decât de cineva din casă. 
Examinând lista invitaţilor şi procedând la o cercetare 
amănunţită a fiecăruia... 

— Ei, bine? 

— Ei bine, şefule am aflat de la cei trei inspectori ai 
Asigurărilor sociale care aveau lista invitaţilor, că şaizeci şi 
trei au intrat în casă şi şaizeci şi trei au ieşit... Deci... 

— Probabil vreun servitor... 

— Nu! 

— Inspectorii? 

— Nu. 

— Totuşi, zise nerăbdător şeful, din moment ce furtul a 
fost săvârşit din interior, nu crezi că... 

— Toate cercetările mele, zise Ganimard, duc în acelaşi 
punct. Şi convingerea la care am ajuns, mă năuceşte. Furtul 
n-a putut fi săvârşit decât cu ajutorul cuiva din casă. Or, în 
casă n-a existat nici un complice... 

— Absurd, spuse domnul Dudouis. 

— Absurd, aşa am spus şi eu dar chiar în clipa în care 
rosteam acest cuvânt, mi-am dat seama care era adevărul. 

— Care? 

— Oh, un adevăr incomplet, dar odată pornit pe acest fir 
trebuia să merg până la capăt. 

Domnul Dudouis tăcu. Probabil că aceiaşi lumină trebuie 
să se fi făcut şi în el aşa cum se făcuse în mintea lui 
Ganimard. După o vreme rosti încet: 

— Cum, crezi că Lupin a fost complicele lui Sparmiento? 
Nu pot admite aşa ceva! 

— Da, şefule! În timpul nopţii, în vreme ce inspectorii 
vegheau jos, sau mai bine-zis dormeau căci Sparmiento le 
adusese o sticlă cu şampanie în care pusese probabil vreun 
somnifer, aşa-zisul colonel a luat tapiseriile de pe perete şi 
le-a trecut prin fereastra camerei sale situată la etajul al 
doilea care dă spre o stradă nesupravegheată pentru că 
ferestrele de jos fuseseră zidite şi deci nu mai era nevoie să 
stea nimeni de pază acolo. 

— Nu pot crede aşa ceva, zise Dudouis. 

— De ce? Întrebă Ganimard. 

— Pentru că dacă Sparmiento ar fi fost complice cu Lupin 
nu s-ar fi sinucis după ce i-a reuşit lovitura. 

— Dar cine vă spune că s-ar fi sinucis? 

— Cum, dar a fost găsit mort! Şi în plus soţia lui l-a 
recunoscut. 

— Ei, asta era, şefule, vedeţi? Acest argument mă 
dăduse şi pe mine peste cap. Acum aveam în faţa mea în 
loc de un infractor, trei: pe Arsene Lupin, pe complicele 
său, colonelul Sparmiento şi un mort. 

Ganimard înşfăcă un maldăr de ziare, luă unul şi i-l 
întinse şefului său. 

— Citiţi, vă rog, notiţa asta... 

„Corespondentul nostru din Lille, citi Dudouis, ne 
semnalează un fapt bizar. La morga din acest oraş s-a 
semnalat dispariția unui cadavru, cadavrul unui necunoscut 

care se aruncase sub roțile unui tramvai cu aburi. Se fac tot 
felul de supoziţii în legătură cu această dispariţie, etc, 
etc...” 

— Mă duc repede la Lille, continuă Ganimard, şi constat 
că mortul a dispărut chiar în noaptea în care colonelul 
Sparmiento a dat serbarea. Cineva l-a transportat cu o 
maşină până la Ville-d'Avray, aproape de calea ferată, mai 
precis lângă tunel... Aşa încât cadavrul care a fost găsit nu 
era altul decât cel furat de la Morgă şi îmbrăcat cu hainele 
lui Sparmiento. 

— Dar atunci pentru ce toată acea mascaradă? De ce 
mai întâi furtul unei singure tapiserii, apoi restituirea ei, 
apoi furtul celor douăsprezece? De ce acel vernisaj şi de ce 
atâta zarvă? Povestea dumitale nu prea stă în picioare, 
dragă Ganimard... 

— Nu stă în picioare, şefule, pentru că dumneavoastră ca 
şi mine v-aţi oprit la jumătatea drumului. Să ştiţi că toată 
povestea e în fond, de o mare simplitate, dar de o logică de 
fier. Complici? La ce bun când este atât de comod şi de 
sigur să lucrezi de unul singur şi să-ţi faci treaba cu 
propriile tale mâini. 

— Ce tot spui, Ganimard? strigă Dudouis. 

— Nu-i aşa că simţiţi cum vă sufocă uluiala? Şi eu am 
păţit la fel. Surpriza aproape că m-a năucit. Şi totuşi e aşa 
cum vă spun. 

— Imposibil, imposibil, şopti domnul Dudouis. 

— Ba dimpotrivă, e foarte posibil, şefule, e foarte logic, 
foarte normal şi tot atât de clar ca şi lumina soarelui. Până 
şi un copil ar rezolva această problemă doar printr-o 
singură eliminare. Dacă înlăturăm mortul, ne mai rămân 
Sparmiento şi Lupin. Hai să-l suprimăm şi pe Sparmiento. 

— Ne mai rămâne Lupin, spuse Şeful Sigurantei. 

— Da, Lupin. Lupin în două silabe şi cinci litere. Lupin 
despuiat de aspectul lui brazilian, Lupin înviat din morţi! 
Lupin care, preschimbat de şase luni încoace în colonelul 

brazilian, călătorind în Bretania, descoperă cele 
douăsprezece tapiserii, le cumpără pe nimic şi ca să atragă 
atenţia asupra lui, simulează furtul celei mai frumoase 
dintre ele. Ca să abată atenţia lumii de la el, Lupin- 
Sparmiento organizează acel vernisaj în care vâră spaima 
în invitaţi. Pe urmă moare, regretat de prieteni, lăsând în 
urma lui o soţie îndurerată ca să încaseze beneficiile 
acestei afaceri... 

Ajungând aici Ganimard se opri, îşi privi şeful drept în 
ochi şi-şi isprăvi fraza, subliniindu-şi cuvintele: 

— Lăsând în urma lui o văduvă neconsolată! 

— Doamna Sparmiento! Crezi într-adevăr că ea... 

— Ei drăcie, zise inspectorul, nu pui la cale o asemenea 
afacere dacă nu urmăreşti un câştig substanţial! 

— Da, dar câştigul urma să-i parvină lui Lupin abia după 
ce avea să-şi vândă tapiseriile în America. 

— Vai, şefule, zise Ganimard aţi uitat că Sparmiento a 
fost victima unui furt important şi că în caz că el murea, 
văduva trebuia să încaseze asigurarea? 

Şeful Sigurantei rămăsese interzis. Murmură: 

— Într-adevăr, într-adevăr... Şi pentru cât era asigurat? 

— Opt sute de mii de franci! 

— Opt sute de mii? Dar e fantastic! 

— Aşa cum aţi auzit. 

— Şi doamna Sparmiento a primit vreo parte din bani? 

— Sigur. leri a încasat două sute de mii, azi trei sute de 
mii... 

— Dar e de neimaginat! 

Şeful Sigurantei tăcu o vreme, năucit. 

— Da, şefule, acum vedeţi şi dumneavoastră cu cine 
avem de-a face. Sparmiento odată mort, Societăţile de 
Asigurare au venit repede să dea banii îndureratei văduve, 
acelei superbe Edith cu gât de lebădă, care semăna atât de 
bine cu cealaltă Edith din tapiserie. 

— Şi femeia cine e de fapt? 

— Sonia Krichnov, amanta lui Lupin. 

— A, rusoaica aceea superbă implicată anul trecut în 
povestea diamantelor şi care a reuşit să scape basma 
curată. Apoi a dispărut. Eşti sigur, Ganimard? 

— Absolut sigur. Derutat ca toată lumea, de maşinaţiile 
lui Lupin, n-am avut când mă ocupa de ea. După ce 
lucrurile mi s-au limpezit, am recunoscut-o pe frumoasa 
Sonia metamorfozată în englezoaică. Sonia care din 
dragoste pentru Lupin s-ar lăsa şi omorâtă... 

— Bună treabă, Ganimard. Bravo! Ai dezlegat toate 


iţele... 

— Mai am pe cineva aici pe care vreau să vi-o ofer, 
şefule... 

— Pe cine? 

— Pe bătrâna dădacă a lui Lupin... Face pe menajera. 

— Victoire? 


— Da. E aici de când doamna Sparmiento joacă rolul 
văduvei. 

— Felicitările mele, Ganimard. 

— Şi vă mai pot da încă o persoană, şefule... 

— Ce vrei să spui, Ganimard? 

— Păi dacă v-am deranjat la ora asta, nu vă daţi seama 
că e vorba de vânatul cel mare? Că Sonia şi Victoire puteau 
fi oricând luate? 

— Cum, Lupin e aici? 

— Da. Deghizat în servitor. De trei săptămâni asistă 
imperturbabil la ancheta mea şi-mi urmăreşte progresele. 
Nici prin cap nu mi-ar fi trecut că se află în casa asta. Dar 
ieri seară am auzit-o pe Victoire spunându-i încet: „băiatul 
meu”. Într-o clipă mi-am dat seama cine era de fapt 
servitorul. 

— Să nu ne scape, zice încet şeful Siguranţei. 

— E cu neputinţă, răspunse Ganimard. 

— Unde sunt acum? 

— Sonia şi Victoire sunt la etajul întâi, el, la al doilea. 


55 


Maurice Leblanc 

— Nu cumva se află în odaia pe unde au dispărut 
tapiseriile? 

— Ba da, dar strada e păzită. Cum apare careva la 
fereastră, oamenii au ordin să tragă. Să mergem, şefule, 
fiindcă abia aştept să pun mâna pe el! 

Şi Ganimard tremurând de nerăbdare, străbătu grădina şi 
intră în casă însoţit de şase poliţişti. 

— Aici e, şefule! 

Operația a fost rapidă. Cele opt persoane urcară scara, 
cu pistoalele în mâini, gata pregătite să-l prindă pe Lupin. 

— Deschideţi! tună Ganimard bătând într-o uşă care se 
dovedi a fi cea a camerei doamnei Sparmiento. 

Cum nu deschise nimeni, un poliţist se împinse cu umărul 
în ea. Drumul era liber. Dar în odaie nu era nimeni după 
cum nu era nimeni nici în odaia bătrânei Victoire. 

— Sunt sus, la etajul doi! opină Ganimard, S-au dus după 
Lupin! Toţi opt urcară val-vârtej la cel de-al doilea etaj. Dar 
spre furia sa, uşa era larg deschisă, iar odaia goală. 

— Cum au plecat? strigă furios Ganimard. Pe unde au 
ieşit? 

— Au plecat, răspunse şeful Siguranţei în timp ce mă 
aşteptai pe mine. Şi au ieşit, uite, pe fereastra asta pe unde 
au scos şi tapiseriile. Vezi? 

— Bine, dar de ce n-au aşteptat să încaseze întreaga 
asigurare? 

— Ei, chiar că ai haz, dragul meu. Au încasat şi aşa pe 
degeaba cinci sute de mii de franci. De zece ori costul 
tapiseriilor. Dacă le vinde peste ocean cu tot atâta, îţi dai 
seama ce afacere „strălucită” a făcut amicul dumitale? 

CĂSĂTORIA LUI LUPIN 


„Domnul Arsene Lupin are onoarea de a vă aduce la 
cunoştinţă căsătoria sa cu domnişoara Angélique de 
Sarzeau-vendome, prințesă de Bourbon-Condé şi vă roagă 
să luaţi parte la ceremonia religioasă care va avea loc la 
biserica Sainte-Clotilde. ” 

Ducele Jean de Sarzeau-Vend6me abia putu isprăvi de 
citit acea invitaţie. Palid de mânie, înalt şi slab, tremura din 
cap până în picioare. 

— Poftim, îi spuse fetei sale întinzându-i invitaţia, iată ce 
ne-au trimis prietenii! lată ce circulă, începând de ieri, pe 
străzile Parisului! Ce părere ai despre o asemenea infamie, 
Angélique? Doamne, ce-ar gândi biata maică-ta dacă ar mai 
trăi? 

Angélique era la fel de lungă şi de costelivă ca şi taică- 
său, la fel de uscată şi de osoasă ca şi el. In vârstă de 
treizeci şi trei de ani, îmbrăcată veşnic în câte o rochie 
neagră de lână, era o fiinţă timidă, ştearsă, cu o faţă mică 
şi îngustă şi cu un nas ascuţit. Totuşi nu puteai spune 
despre ea că ar fi fost urâtă pentru că avea nişte ochi de o 
frumuseţe desăvârşită, mari, tandri şi puţin trişti, într-un 
cuvânt nişte ochi tulburători pe care dacă i-ai fi văzut, nu-i 
mai poţi uita atât de repede. 

Auzind cele spuse de tatăl său, fata roşi de ruşine pentru 
ofensa ce-i fusese adusă. Dar cum îşi iubea părintele, deşi 
era aspru cu ea, despotic şi nedrept, răspunse: 

— Vai, tată, cred că e o glumă de prost gust căreia nu 
merită să-i dăm atenţie. 

— O glumă? Dar toţi vorbesc despre asta! Azi-dimineaţă, 
zece ziare au reprodus această invitaţie însoţind-o de 
comentarii dintre cele mai ironice. Au trecut în revistă 
genealogia noastră, au vorbit despre strămoşii şi despre 
morţii iluştri ai familiei noastre. Văd că iau lucrul în serios. 

— Totuşi nimeni nu poate crede aşa ceva... 

— Sigur că nimeni. Numai că ne facem de râs. 

— Mâine nimeni nu se va mai gândi la acest lucru. 

— Mâine, fata mea, toată lumea îşi va aminti că numele 
tău a fost rostit mai mult decât s-ar fi cuvenit. 

În acel moment, Hyacinthe, valetul ducelui, îşi anunţă 
stăpânul că era chemat la telefon. 

— Da, strigă el mânios, cine e? Da, eu sunt, ducele de 
Sarzeau... 

| se răspunse: 

— Trebuie să vă cer scuze, domnule duce, atât 
dumneavoastră cât şi domnişoarei Angelique. Dar toată 
vina aparţine secretarului meu. Da. Invitaţia la nuntă era 
doar în faza de proiect pe care voiam să-l supun 
corecturilor dumneavoastră. Dar din păcate secretarul meu 
a crezut că... 

— Dar cine eşti dumneata, domnule? 

— Cum, domnule duce, nu-mi recunoaşte-ţi vocea? 
Vocea viitorului dumneavoastră ginere? 

— Cum? 

— Da, Arsene Lupin. 

Ducele se prăbuşi pe un scaun. Era livid. 

— El e. Arsene Lupin... 

Angélique surâse. 

— Vezi, tată, că e vorba de o glumă proastă? 

Dar ducele sărind furios în picioare, începu să se plimbe 
prin odaie gesticulând. 

— Am să depun o plângere! E inadmisibil ca individul 
ăsta să-şi bată joc de mine! Dacă mai există dreptate, apoi 
ea trebuie să se facă şi încă repede! 

Hyacinthe intră din nou aducând două cărţi de vizită. 

— Chotois? Lepetit? Nu-i cunosc. 

— Sunt doi ziarişti, domnule duce. 

— Şi ce vor de la mine? 

— Vor să discute cu domnul duce în legătură cu... 
căsătoria. 

— Dă-i afară pe uşă! strigă ducele. Şi spune portarului 
meu să nu mai îngăduie intrarea unor astfel de specimene! 

— Tată, te rog... şopti Angélique. 

— Tu, fato, te rog să mă laşi în pace! Dacă ai fi consimţit 
cu ani în urmă să te căsătoreşti cu unul dintre verii tăi, 
astăzi n-am fi ajuns aici. 

In aceeaşi seară, unul dintre cei doi reporteri publica pe 
prima pagină a ziarului său o povestire cam fantezistă 
despre felul cum fusese dat afară de conte din vechea 
locuinţă a familiei de Sarzeau-Vend6me. A doua zi, un alt 
ziar insera un interviu luat lui Arsene Lupin, chipurile, pe 
unul din culoarele Operei, în care acesta spunea: 

„Impărtăşesc întru totul indignarea viitorului meu socru. 
Trimiterea acelei invitaţii sigur că e un lucru incorect, dar i- 
am cerut scuze în mod public, fiindcă data căsătoriei încă n- 
a fost fixată. Socrul meu propune inceputul lunii mai; 
logodnica mea şi cu mine am vrea ceva mai târziu. Să mai 
aşteptăm câteva săptămâni.” 

Ceea ce dădea întregii afaceri o savoare cu totul specială 
pe care prietenii casei o gustau cu deliciu, era caracterul 
ducelui, orgoliul său exagerat, intransigenţa ideilor şi 
principiilor sale. 

Ultimul descendent al familiei de Sarzeau, una dintre cele 
mai nobile familii din Bretania - strănepotul acelui Sarzeau 
care, însurat cu o fată din familia Vendôme, n-a consimţit 
decât după zece ani de stat la Bastilia să poarte noul nume 
pe care i l-a impus Ludovic al XV-lea - ducele Jean de 
Sarzeau nu renunţase la nici unul dintre titlurile sale. În 
tinereţe îl urmase pe ducele de Charubord în exil. 

Îmbătrânind, refuzase o locuinţă la Palatul Bourbon sub 
pretextul că un Sarzeau nu poate sta decât la el acasă. 

Având deci în vedere orgoliul nemăsurat al acestui 
personaj e de la sine înţeles în ce chip îl afectaseră 
„jignirile” lui Lupin. După ce a isprăvit cu înjurăturile şi 
amenințările la adresa „intrusului”, a căşunat pe fiică-sa. 

— Cred şi eu! Dacă erai măritată, n-aş fi fost obligat să 
îndur un asemenea afront! Mai ales că partidele nu ti-au 
lipsit. Cei trei veri ai tăi, Mussy, d'Emboise şi Caorches, sunt 
toţi de neam mare, destul de bogaţi şi cred că chiar şi 
acum, după atâţia ani, nu s-ar da înapoi să te ia de 
nevastă! De ce-i tot refuzi? A, fiindcă domnişoara e o 
visătoare, o sentimentală, iar verişorii sunt sau prea 
grosolani sau prea vlăguiţi sau prea vulgari. 

Într-adevăr, domnişoara era o romanţioasă. Lăsată de 
capul ei de când era mică, citise prea multe romane de 
dragoste pe care le găsise în biblioteca familiei şi ajunsese 
să-şi închipuie că viaţa e un fel de poveste cu zâne şi feţi- 
frumoşi, cu prințese fericite şi iubite cu patimă până la 
moarte. 

Mai târziu şi-a dat seama că există şi prințese nefericite 
care aşteaptă cu disperare un logodnic ce nu va mai veni 
niciodată. De ce s-ar fi măritat cu unul dintre cei trei veri ai 
ei pe care nu-i mai văzuse de ani de zile şi despre care ştia 
că n-ar fi luat-o decât pentru zestrea ei mare pe care o 
moştenise de la mama sa? Decât o astfel de căsătorie mai 
bine rămânea fată bătrână. 

— Tată, cred că n-ai de gând să te îmbolnăveşti din 
pricina acestei întâmplări ridicole! Replică domnişoara de 
Sarzeau. Uit-o, nu te mai gândi la ea! 

Dar cum ar fi putut s-o uite când în fiecare zi un ac 
nemilos i se înfigea ducelui în inimă? O săptămână 
încheiată, Angélique primise în fiecare dimineaţă câte un 
superb buchet de flori însoţit de câte o carte de vizită a lui 

Lupin. Ducele nu se mai putea înfăţişa la club fără ca 
vreunul dintre prietenii săi să nu-l atace: 

— Altă trăsnaie a ginerelui dumitale... Ce, nu ştii? Poftim, 
citeşte: 

„Domnul Arsene Lupin va cere Consiliului de Stat să 
adauge la numele său numele soției sale, numindu-se de- 
acum încolo «Lupin de Sarzeau-vend6me»...” Apoi a doua 
zi citea: „Tânăra logoanică purtând în virtutea unei 
ordonanţe încă neabrogate de pe vremea lui Carol al X-lea, 
titlul şi armoriile familiei de Bourbon-Condé a cărei ultima 
moştenitoare este, fiul cel mai mare al domnului Lupin de 
Sarzeau-vendome se va numi prințul Arsene de Bourbon- 
Condé...” 

În altă zi, o reclamă anunța: 

„Cel mai mare magazin de lenjerie din Paris va expune 
trusoul domnişoarei de Sarzeau-Vendôme, trusou care va 
purta inițialele L. S. V.” Apoi o foaie ilustrată publică o 
fotografie: ducele, fiica sa şi ginerele, aşezaţi în jurul unei 
mese şi jucând pichet. Pe urmă a fost anunţată cu mult 
tam-tam, data de 4 mai, dându-se numeroase amănunte în 
legătură cu semnarea contractului de căsătorie. 

Lupin - se spunea în ziare - se arătase total dezinteresat 
în privinţa dotei, susţinând că va semna contractul cu ochii 
închişi. 

Toate acestea îl scoaseră din sărite pe bătrânul duce de 
Sarzeau. Ura lui împotriva lui Lupin luă proporţii maladive. 
Cu toate că demersul îl costa enorm, se duse la prefectul 
de poliţie ca să-l sfătuiască ce să facă. 

— Vai, domnule duce, îi răspunse prefectul, nu vă puneţi 
la mintea lui şi mai ales aveţi grijă să nu cumva să-i cădeţi 
în plasă. 

— Ce plasă? întrebă speriat ducele. 

— Păi, mai întâi vă năuceşte, apoi prin intimidare 
încearcă să vă determine să acceptaţi ceea ce n-aţi putea 
accepta cu sânge-rece. 

— Cred că nu speră că i-o voi da totuşi pe fata mea de 
soţie. 

— Nu, dar aşteaptă să săvârşiţi o greşeală de pe urma 
căreia să profite. 

— Deci, ce mă sfătuiţi, domnule prefect? 

— Să vă duceţi acasă, domnule duce, iar dacă tot acest 
tapaj vă deranjează, plecaţi undeva la ţară şi staţi liniştit 
acolo fără să vă mai faceţi sânge-rău. 

Această discuţie nu făcu decât să sporească temerile 
bătrânului gentilom. Lupin i se păru un personaj cumplit, 
uzând de procedee diabolice şi având complici peste tot. 

Incepând din ziua aceea, ducele deveni din ce în ce mai 
arţăgos şi mai taciturn; închise uşa în nasul tuturor 
prietenilor, ba chiar şi celor trei veri ai domnişoarei 
Angélique care deşi nu mai veniseră demult, acum începură 
a bate din nou la uşa ducelui, dar fiecare separat fiindcă nu 
se agreau câtuşi de puţin. 

Fără nici un motiv ducele îşi izgoni intendentul, apoi 
vizitiul. Nu cuteză să-i înlocuiască de teamă să nu vâre în 
casă vreun complice de-al lui Lupin. Hyacinthe, valetul său 
pe care-l cunoştea de patruzeci de ani şi în care avea cea 
mai deplină încredere, trebui să preia şi aceste servicii. 

— Vai, tată, îi spuse de mai multe ori Angélique, 
străduindu-se să-l facă să-şi vină în fire, zău dacă înţeleg de 
ce te temi. Nimeni pe lume nu mă poate obliga la această 
căsătorie absurdă! 

— Ei drace! Nu de asta mă tem eu! 

— Atunci de ce te temi? 

— Ştiu eu! De o răpire! De o luare cu forţa! 

Intr-o după-amiază ducele primi un ziar unde următorul 
articolaş era subliniat cu creionul roşu: 

„Iscălirea contractului are loc astăzi la palatul Sarzeau - 
Vendâme. Ceremonia va fi foarte intimă; nu vor fi admişi 
decât câtiva privilegiați ca să-i felicite pe fericitii miri. 
Martorilor domnişoarei de Sarzeau-vendâme - prințul de la 

Rochefaucault - Limours şi contele de Chartres - domnul 
Lupin le va prezenta personalitățile care au ținut să-l 
onoreze cu prezența lor şi anume pe domnul prefect de 
poliție şi pe domnul director al închisorii Sante.” 

Asta era într-adevăr prea de tot. După zece minute 
ducele îl trimise pe Hyacinthe să ducă trei telegrame. La 
ora patru, de faţă cu Angélique, îi primi pe cei trei verişori 
ai fetei pe care aceasta nu-i mai văzuse de foarte mult 
timp. Paul de Mussy, rotofei, greoi şi de-o paloare 
nesănătoasă; Jacques d'Emboise, subţirel, cu o mutră 
roşcovană şi foarte timid; Anatole de Caorches, scund, slab 
şi bolnăvicios. Toţi trei bărbaţi copţi bine, neînsuraţi, 
îmbrăcaţi fără gust şi lipsiţi de ţinută aristocratică. 
Intâlnirea a fost scurtă. Ducele pregătise un plan de luptă 
pe care l-a expus succint şi în termeni categorici. 

— Angélique şi cu mine vom părăsi Parisul la noapte şi ne 
vom duce la moşia pe care o avem în Bretania. Tu, 
d'Embroise, să vii după noi cu maşina; tu, Mussy, vino cu 
automobilul fiindcă e mai mare ca să pui în el bagajele 
noastre şi să-l iei şi pe Hyacinthe; iar tu Caorches, să fii la 
gara din Orleans, unde vei lua sleepingul din Vannes pentru 
trenul de zece şi patruzeci. S-a înţeles? 

Ziua se sfârşi fără incidente. Abia după-masă, pentru a 
evita orice indiscreţii, ducele îi porunci lui Hyacinthe să 
umple un cufăr şi o valiză cu cele necesare plecării. 

La ora nouă, toţi servitorii, conform poruncii stăpânului 
lor, se culcară. La zece fără zece, ducele - gata pregătit de 
plecare - auzi claxonul unei maşini. Portarul deschise 
poarta cea mare. De la fereastră, ducele recunoscu maşina 
lui Paul d'Emboise. 

— Du-te şi spune-i că voi cobori imediat, îi zise el lui 
Hyacinthe. Şi anunţ-o şi pe domnişoara. 

După câteva minute, cum Hyacinthe nu mai venea, ieşi 
din camera sa să vadă de ce întârzie. Dar pe palier a fost 
luat în primire de doi oameni mascaţi care l-au legat 

fedeleş şi i-au pus un căluş în gură înainte ca ducele să aibă 
vreme să scoată un strigăt. Apoi unul dintre cei doi i-a spus 
încet: 

— Ăsta e primul avertisment, domnule duce! Dacă 
persişti în dorinţa de a părăsi Parisul şi de a refuza să-ţi dai 
consimţământul, situaţia se va agrava. Păzeşte-l, îi spuse 
apoi celui de-al doilea. Eu mă voi ocupa de domnişoara. 

În acel moment, alţi complici o legau pe cameristă; 
Angélique speriată, zăcea leşinată într-un fotoliu, în 
budoarul ei. Dar îşi reveni aproape imediat sub acţiunea 
unor săruri. Deschizând ochii văzu aplecat deasupra ei un 
bărbat tânăr, în ţinută de seară, cu o figură surâzătoare şi 
deosebit de simpatică. 

— Vă cer iertare, domnişoară. Sigur că toate aceste 
incidente sunt puţin cam forţate şi modul de a acţiona, cam 
anormal. Dar împrejurările ne obligă adesea la unele fapte 
pe care conştiinţa noastră nu le aprobă. Scuzaţi-mă, zise el. 

Şi luând-o cu multă blândeţe, de mână, îi vâri un inel de 
aur pe deget, rostind: — lată, acum suntem logodiţi. Nu-l 
uitaţi niciodată pe cel care v-a oferit acest inel! Şi vă mai 
rog să nu plecaţi din Paris şi să aşteptaţi cu încredere 
dovezile devotamentului meu. Vă rog să aveţi încredere în 
mine. 

Spuse toate aceste lucruri pe un ton atât de grav, atât de 
respectuos, încât Angélique nu avu putere să-l refuze. Ochii 
li se întâlniră şi el murmură: 

— Doamne, ce ochi frumoşi aveţi! Va fi o adevărată 
fericire să trăiesc sub privirea unor asemenea ochi! 

Apoi se retrase împreună cu toţi cei care îl însoțeau. 
Maşina plecă şi palatul din strada Varenne rămase tăcut 
până în clipa în care Angélique, venindu-şi pe deplin în fire, 
îşi chemă servitorii. Aceştia îi găsiră, pe duce, pe 
Hyacinthe, pe portar şi pe cameristă, legaţi fedeleş. Câteva 
bibelouri de mare valoare dispăruseră, precum şi portofelul 

ducelui, inelul pe care-l purta în deget, acul de preţ din 
cravată, butonii cu perle şi ceasul de aur. 

Imediat a fost anunţată poliţia. A doua zi dimineaţă s-a 
aflat că în clipa în care - ieşind din casă - d'Emboise voise 
să se urce în automobil, şoferul îl pocnise cu ceva în cap şi-l 
aruncase undeva pe o stradă pustie. Cât despre ceilalţi doi 
veri, primiseră câte un telefon prin care li se aducea la 
cunoştinţă că ducele îşi contramandase plecarea. 

In săptămâna care a urmat, ducele - fără să se mai 
sinchisească de anchetele poliţiei sau de notițele strecurate 
de Lupin prin ziare - s-a urcat pe furiş împreună cu fata şi 
cu valetul său, în trenul de Vannes şi spre seară a intrat în 
anticul castel feudal care domină peninsula Sarzeau. 
Imediat, cu ajutorul ţăranilor bretoni şi-a organizat paza. În 
a patra zi a sosit Mussy, în a cincea, Caorches şi în a şaptea 
zi d'Emboise, a cărui lovitură primită în cap, se pare că nu 
fusese chiar atât de gravă cum se temuse. 

Ducele mai aşteptă încă două zile, înainte de a-şi pune în 
aplicare şi cealaltă jumătate a planului său. Dar după două 
zile îşi chemă fata şi în prezenţa celor trei veri ai ei, îi spuse 
răspicat: 

— Toată povestea asta mi-a căşunat mult rău. Am luptat 
cât am putut împotriva acelui om care mi-a făcut numai 
şicane. Ca să-i venim de hac, nu există decât un mijloc: 
Angélique va trebui să se mărite cu unul dintre verii ei! 
Înainte de o lună vei fi nevasta unuia dintre ei. Eşti liberă 
să-l alegi pe care vrei. 

Timp de patru zile Angélique plânse şi se rugă zadarnic 
de tatăl ei. Dar la ce bun? Când văzu cât era de inflexibil, 
cedă şi acceptă să-i îndeplinească dorinţa. 

— Dă-mi-l pe care vrei, tată! Nu-l iubesc pe nici unul aşa 
că mi-e indiferent. Ce importanţă mai are cu care dintre ei 
voi fi nefericită? 

Ducele ţinea să-l ia pe d'Emboise; dar voi s-o oblige să 
rostească ea singură acest nume. Plictisită, îl alese pe 
d'Emboise. Imediat au fost publicate strigările la biserică. 

De atunci, cu cât supravegherea din jurul castelului se 
dubla, cu atât tăcerea lui Lupin, devenea mai profundă; 
încetaseră până şi apariţiile acelor note inserate în ziare şi 
care-i amuza atât de mult pe cititori. Era clar că duşmanul 
pregătea o lovitură, că va încerca probabil să se opună din 
răsputeri la acea căsătorie prin vreuna din manevrele lui 
obişnuite. 

Totuşi nu se petrecu nimic. În ajun, nimic, în dimineaţa 
căsătoriei, nimic! Ceremonia avu loc mai întâi la primărie, 
apoi la biserică. Pe urmă totul se isprăvi cu bine şi toţi 
răsuflară uşuraţi. În sfârşit ducele îşi veni şi el în fire. Cu 
toată tristeţea fiicei sale, cu toată tăcerea ginerelui său pe 
care situaţia părea să-l deranjeze, ducele îşi freca mâinile 
cu un aer fericit, ca după o victorie răsunătoare. 

— Coborâţi podul, îi spuse el lui Hyacinthe şi lăsaţi toată 
lumea să intre. Acum nu mai avem de ce ne teme... 

După masa festivă, a împărţit vin ţăranilor şi a ciocnit 
împreună cu ei. Apoi toată lumea a cântat şi a dansat. 

Pe la trei au intrat în salonul de la parter; era ceasul 
siestei. Ducele a trecut în sala armelor. Dar nici n-a apucat 
să păşească peste prag şi s-a oprit brusc, strigând: 

— Ce faci aici, d'Emboise? Îți arde de glume? 

D'Emboise, îmbrăcat într-un costum de pescar breton, cu 
o vestă murdară şi cu pantalonii la fel, care atârnau pe el 
fiindcă-i erau mult prea largi, stătea în picioare în mijlocul 
sălii. _ 

Ducele îl privi cu gura căscată. Il cercetă o bună bucată 
de vreme, îşi dădu seama că era totuşi nepotul său dar nu- 
şi credea ochilor. Apoi, brusc, se apropie de una dintre 
ferestrele larg deschise care dădea spre camera de alături 
şi strigă: 

— Angélique! 

— Ce e tată, ce s-a întâmplat? răspunse fata ieşind pe 
balcon. 

— Soţul tău e acolo? 

— Da, tată, e aici, fumează o ţigară şi citeşte ziarul. 

Ducele se clătină şi tremurând din cap până în picioare, 
se prăbuşi într-un fotoliu. 

— Simt că voi înnebuni! 

Dar omul îmbrăcat pescăreşte, îngenunche în faţa lui şi îi 
spuse: 

— Priveşte-mă bine, unchiule! Sunt eu, nepotul dumitale, 
căruia cu ani în urmă îi spuneai Jacquot... Adu-ţi aminte că 
aveam o cicatrice... Uite-o! 

— Da... da... bâlbâi ducele, te recunosc. Eşti tu, Jacques. 
Dar cine-i celălalt? Şi totuşi, nu! Nu e cu putinţă! Explică-te, 
fă-mă să înţeleg ce-i cu tine? 

Urmă o tăcere în timpul căreia noul venit închise 
fereastra şi uşa care dădeau în salonul vecin. Apoi se 
apropie de bătrânul gentilom, îl atinse pe umăr pentru a-l 
smulge din buimăceală şi-i comunică pe scurt, aceste 
lucruri: 

— Îți aduci aminte, unchiule, că în urmă cu câţiva ani, 
după ce Angélique a refuzat să se mărite cu mine, am 
părăsit Parisul şi am plecat în Alger. Acolo, în timp ce eram 
oaspetele unui mare şef arab, am făcut cunoştinţă cu un 
bărbat încântător, plin de farmec, de vervă, de bună 
dispoziţie, de curaj, un om plin de spirit, cultivat, şi în 
acelaşi timp uşor ironic, care pur şi simplu m-a cucerit. Se 
numea contele d'Andrâsy şi mi-a fost oaspete vreme de 
şase săptămâni. După ce a plecat, am corespondat o 
vreme; în plus, îi găseam adesea numele în ziare la 
rubricile mondene sau sportive. Trebuia să se întoarcă şi 
mă pregăteam acum trei luni să-l primesc când, într-o seară 
în timp ce mă plimbam călare, cei doi servitori arabi care 
mă însoțeau, s-au aruncat asupra mea, m-au legat la ochi şi 
m-au condus pe malul unui golf unde mă aşteptau cinci 

oameni. M-au îmbarcat imediat pe un vas cu aburi care a 
ridicat ancora şi a pornit în larg. Cine erau acei oameni, de 
ce m-au răpit, habar n-aveam. M-au închis într-o cabină 
mică a cărei fereastră era prevăzută cu două bare groase. 
În fiecare zi mi se aduceau câteva bucăţi mari de pâine, o 
gamelă plină cu mâncare şi o sticlă cu vin. Din când în când 
vaporaşul se oprea, stătea o vreme în loc, apoi pornea din 
nou, fără grabă, ca şi cum s-ar fi plimbat. Treaba asta a 
durat şapte săptămâni. Într-o dimineaţă, după ce mi s-a 
adus mâncarea, am observat că marinarul uitase să încuie 
uşa. M-am strecurat afară dar din păcate am nimerit într-o 
cabină alăturată care era încuiată. Văzând pe jos câteva 
scule, am înşfăcat o pilă şi am intrat înapoi în cabina mea, 
trântindu-mă pe pat şi prefăcându-mă că dorm. Cel care a 
uitat să închidă uşa a venit aproape imediat, s-a uitat la 
mine, şi nevăzând nimic suspect a încuiat uşa şi a plecat. 
După o săptămână, am izbutit cu chiu cu vai să tai cele 
două bare de la fereastră şi să fug. După ce am înotat o 
bună bucată din noapte, dimineaţa am ajuns la țărm şi spre 
stupefacţia mea m-am trezit în faţa castelului Sarzeau, cu 
turlele lui ascuţite, şi cu donjonul său masiv. Oare toată 
această evadare a mea să fi fost special aranjată ca eu să 
ajung aici? Pentru că prea s-a învârtit mult vaporaşul prin 
aceste locuri. Venind încoace şi întâlnindu-mă cu pescarul 
care mi-a împrumutat hainele, am aflat de căsătoria 
verişoarei mele. Şi abia atunci am înţeles toată maşinaţia 
pusă la cale împotriva mea. 

Ducele amuţise. Cu ochii aţintiţi în ochii nepotului său, 
asculta totul cuprins de o groază de nespus. 

— Continuă, spuse el cu glas pierit, spune totul până la 
capăt. 

— Ce mai am eu de spus se poate rezuma în câteva 
fraze. În timpul cât a stat la mine, i-am spus lui d'Andr&sy 
tot... Că eram nepotul dumitale, că mă cunoşteai destul de 
puţin, că plecasem de copil de la Sarzeau, că mai târziu ne 

vedeam destul de rar, că cerusem mâna verişoarei mele 
Angélique dar că ea mă refuzase. Am mai observat că între 
mine şi d'Andresy exista o oarecare asemănare fizică ceea 
ce bineînţeles, m-a uimit. Cunoscând toate aceste 
amănunte şi fiind un tip foarte isteţ şi descurcăreţ, i-a venit 
probabil ideea, să-mi ia locui, ceea ce după câte văd nu i-a 
fost prea greu. 

— Deci în cameră cu Angélique, e diavolul ăla de 
d'Andreâsy sau mai bine zis, Lupin, nu-i aşa? 

— Da, unchiule. 

— Deci lui i-am dat eu fata de nevastă! 

— Da, unchiule, lui, care mi-a furat mie numele şi 
dumitale fata. Acum Angélique e soţia lui legitimă şi asta în 
urma dorinţei dumitale. 

— Bine, dar de ce l-a ales pe el şi nu pe unul dintre 
ceilalţi doi veri? 

— Doar dumneata i l-ai propus... 

— L-am propus la întâmplare... 

— Nu, nu la întâmplare ci în urma sfaturilor abile şi 
obsedante ale foarte credinciosului dumitale Hyacinthe. 

Ducele tresări. 

— Ei, hai că asta-i prea de tot! Hyacinthe, complicele lui 
Lupin? 

— A, nu al lui Lupin ci al omului pe care-l credea 
d'Emboise şi care i-a făgăduit să-i dea, dacă-l va ajuta să se 
însoare cu Angélique, o sută de mii de franci a doua zi după 
nuntă. 

— Ah, ticălosul! A prevăzut totul până în cele mai mici, 
amănunte! 

— Totul, unchiule, până la a înscena chiar un atentat 
împotriva lui, simulând o lovitură crâncenă ca să-ţi abată 
orice bănuială. 

— Şi de ce toate astea, dragul meu nepot? 

— Angélique posedă unsprezece milioane de franci 
avere. Notarul dumitale trebuia să-i remită săptămâna 

viitoare, titlurile de proprietate, după care falsul d'Emboise 
ar fi dispărut. Chiar azi-dimineaţă i-ai dat drept dar de 
nuntă, cinci sute de mii de franci pe care diseară, ştiu asta 
din sursă sigură, îi va înmâna unui complice ca să-i ducă 
mâine dimineaţă la Paris şi să-i depună la loc sigur... 

Ducele se ridică brusc de pe scaun. 

— Diseară spui? La ce oră? Şi unde? 

— Diseară la ora nouă... Va ieşi din castel, prefăcându-se 
că se plimbă pe aleea stejarilor... 

— Să anunţăm poliţia... 

— Pentru nimic în lume! Nu-ţi dai seama de scandal, 
unchiule! Fiica dumitale, Angélique de Sarzeau-Vend6me, 
una dintre cele mai bogate moştenitoare din Paris, măritată 
cu un excroc... Nu, cu nici un preţ! 

— Atunci? Ce-i de făcut? Ce propui? 

— Ce propun? Asta propun! Şi ridicându-se, nepotul luă o 
puşcă de vânătoare dintr-un rastel şi o încărcă. Îl vom 
dobori ca pe o fiară şi nimeni nu va şti nimic! Îl vom îngropa 
undeva şi gata. 

— Şi Angélique? 

— Îi vom spune mai târziu. 

— Ce se va întâmplă cu ea? 

— Nimic. Legal, va rămâne soţia mea, soţia adevăratului 
d'Emboise. Dar mâine o voi părăsi şi mă voi înapoia în 
Algeria. În două luni voi divorța şi-i voi reda libertatea. Eu n- 
am nevoie de bani fiindcă după cum ştii, sunt eu însumi 
destul de bogat. 

— Eşti sigur că complicii lui de pe vapor nu-l vor anunţa 
că ai fugit? 

— Nu cred că vor putea înainte de mâine dimineaţă. Aşa 
că astă-seară la ora nouă, putem acţiona. Am să mă ascund 
între ruinele fostei capele, fiindcă drumul spre aleea 
stejarilor trece chiar prin faţa acelor ruine. La nouă, voi fi 
acolo. 

— Şi eu alături de tine, zise bătrânul duce de Sarzeau- 
Vendôme, luând şi el o puşcă de vânătoare din rastel. 

În timpul mesei de seară ducele se strădui să fie calm. 
Din când în când îşi privea pe ascuns ginerele şi se mira în 
sinea lui de marea asemănare cu adevăratul d'Emboise. 
Acelaşi ten, aceeaşi formă a obrazului, aceeaşi tunsoare. 
Totuşi privirea era alta, mult mai vie, mai luminoasă, mai 
inteligentă. Tot uitându-se la el, ducele descoperi şi alte 
mici amănunte care până atunci îi scăpaseră şi care 
dovedeau impostura personajului.  După-masă se 
despărţiră. Pendula bătu de opt ori. Ducele trecu în camera 
sa şi peste zece minute, la adăpostul întunericului, se 
îndreptă însoţit de nepotul său, către ruinele fostei capele, 
fiecare cu câte o puşcă în mână. 

În vremea asta, Angélique însoţită de soţul ei, intră în 
apartamentul ce le fusese rezervat, la parter. _ 

— Mă duc să iau puţin aer, Angélique, zise el. Intr-o 
jumătate de ceas sunt înapoi. Aşteaptă-mă. 

— Sigur, zise ea, du-te. 

După ce ieşi din cameră, Lupin urcă într-o odaie da la 
primul etaj, încuie uşa cu cheia, deschise fereastra şi se 
aplecă în afară fluierând uşor. De jos îi răspunse un alt 
fluierat. Atunci scoase repede dintr-un dulap o servietă de 
piele, o înfăşură într-o pânză neagră şi o legă bine cu 
sfoară; apoi se aşeză la masă şi scrise următorul bilet: 

„Socot că e periculos să ies din castel cu pachetul de 
bani după mine. la-l tu. Cu motocicleta vei ajunge la timp la 
Paris ca să prinzi trenul de Bruxelles. Du banii acolo. Aici 
deocamdată nimeni nu bănuieşte nimic”. 

Vâri biletul sub sfoara pachetului pe care-l cobori încet pe 
fereastră cu ajutorul unei frânghii. „Gata, s-a făcut. Acum 
mă simt mai liniştit”, îşi spuse Lupin. După câteva minute 
îşi luă pălăria şi ieşi. 

Afară era întuneric beznă iar cerul era brăzdat da nori. La 
ferestre nici o lumină. Făcu vreo zece paşi pe cărare, 

întrebându-se de fapt, ce rost mai avea la acea oră să se 
plimbe pe aleea stejarilor. Brusc auzi un zgomot. În aceeaşi 
clipă începură să cadă primele picături de ploaie. Când 
peste un minut, orologiul castelului bătu ora nouă, simţi 
cum cineva îl apucă de mină. Se trase îndărăt, vrând să se 
smulgă din strânsoare. Dar care nu-i fu mirarea când auzi 
glasul soţiei sale şoptind: 

— Taci! Nu vorbi... 

— Ce s-a întâmplat? întrebă el încet. 

— Ssst! Nu te mişca. Poate că nu ne-au auzit. Să ne 
întoarcem. Taci şi urmează-mă! 

Glasul era atât de poruncitor încât Lupin o urmă fără să 
mai întrebe nimic. Dar brusc, ea se opri. 

— Repede! Să fugim! Vin după noi! 

Fără să-i dea drumul de mână, Angélique îl trase după ea 
pe o scurtătură şi în câteva clipe ajunseră la poarta 
castelului. Portarul îi salută respectos. După ca trecu de el, 
Angélique îşi duse bărbatul în odaia unde locuise înainte de 
a se mărita. 

— Intră, îl pofti ea. 

În odaia mare şi elegantă o aşteptau două cameriste pe 
care le trimise la culcare. Aproape imediat cineva bătu la 
uşa vestibulului. 

— Angélique! 

— Dumneata eşti, tată? întrebă ea stăpânindu-şi emotia. 

— Da. Bărbatul tău e aici? 

— Da. De-abia ne-am întors dintr-o scurtă plimbare. 

— Spune-i că vreau să-i vorbesc. Am ceva urgent de 
discutat cu el. Îl aştept în odaia mea. 

— Bine tată, am să-l trimit. 

Lupin se ridică în picioare şi se îndreptă spre uşă. 

— Dacă vrea neapărat să-mi vorbească trebuie să mă 
duc... 

Ea se aşeză în dreptul uşii. 

— N-ai să te duci. Tata nu e singur. 

— Dar cine mai e cu el? 

— Vărul meu d'Emboise... 

Urmă o tăcere. Lupin o privi plin de uimire, neînţelegând 
comportarea soţiei sale. Apoi spuse: 

— Aha, deci acel isteţ d'Emboise a ajuns aici. Atunci totul 
a ieşit la iveală. 

— Da, tata ştie tot. Am auzit mai devreme discuţia dintre 
ei. 

— Bun! Deci d'Emboise contra d'Emboise! râse Lupin. 
Numai că de data asta nu mă vor mai recunoaşte! 

Luă un şervet, îl udă în apă, îl dădu cu săpun şi se şterse 
bine pe faţă; după ce se demachie îşi schimbă şi 
pieptănătura. 

— Asta a fost, spuse el, apărând în ochii soţiei sale aşa 
cum îl văzuse aceasta în seara când îi pusese inelul în 
deget. Acum sunt gata să discut cu socrul meu. 

— Unde vrei să te duci? strigă Angélique speriată. Nu ştii 
că vor să te ucidă? 

— Să mă ucidă? 

— Da, asta vor... Apoi îţi vor îngropa cadavrul undeva şi 
nimeni nu va mai şti nimic de dumneata. 

— Din punctul lor de vedere poate că au dreptate. Dar 
vezi că dacă nu mă duc eu la ei vor veni ei la mine. Doar 
nu-ţi închipui că uşa asta îi va opri. 

— Taci şi urmează-mă, spuse Angélique. 

Apropiindu-se de dulapul greu cu oglindă îl împinse cu 
uşurinţă la o parte, căci aluneca pe nişte mici rotile, ridică 
apoi o tapiserie veche şi zise: 

— lată o altă uşă care n-a mai fost folosită de multă 
vreme. Tata ştie că cheia s-a pierdut... lat-o! Descuie uşa! 
Ai să vezi o scară care te va duce jos la piciorul turnului. 
Acolo n-ai decât să tragi zăvoarele celei de-a doua uşi şi 
eşti liber. 

Lupin rămase stupefiat. Abia acum înţelese noblețea 
sufletească a tinerei femei. Simţi brusc un respect fără 

margini, remuşcări târzii şi un val de ruşine îi năvăli în 
suflet. 

— De ce mă salvezi? Întrebă el. 

— Fiindcă în faţa lui Dumnezeu eşti bărbatul meu! 

— Doamne, şopti el, cum am putut să mă port astfel? 

Ea îl privi cu ochii ei mari, catifelaţi şi trişti, ochii aceia de 
o neasemuită frumuseţe pe care dacă-i vedeai nu-i mai 
puteai uita. Îl privi fără ură, fără mânie, fără reproş, nu ca 
pe un răufăcător, ci ca pe omul care-i era soţ şi cu care se 
unise în faţa lui Dumnezeu şi la bine şi la rău. 

— Ah, ochii dumitale, ochii dumitale, murmură el umilit 
până în adâncul sufletului. In acea clipă avu brusc revelaţia 
a ceea ce se întâmplase în sufletul fetei aceleia bătrâne şi 
romanţioase. Întâlnirea ei ieşită din comun, întâlnirea cu un 
bărbat tânăr, frumos, întreprinzător, curajos întocmai ca şi 
corsarii de pe vremuri, care venise s-o smulgă din mediul 
tern în care trăia, să-i pună într-o seară un inel de logodnă 
în deget şi apoi s-o ducă - cu toate riscurile - în faţa 
altarului... Ochii atât de puri, de luminoşi, de mângâ.ietori ai 
Angeliquei îi sfâşiară sufletul. 

— lartă-mă, strigă el pierdut, sărutându-i mâinile, iartă- 
mă... Ţi-am stricat viaţa... 

— Dimpotrivă, spuse ea, mi-ai arătat adevăratul drum 
spre care trebuie să mă îndrept... Şi acum, du-te... 
Deschizându-i uşa, îl lăsă să plece. 


După o lună, Angélique de Sarzeau-Vend6me, prinţesă 
de Bourbon-Condé, se călugări sub numele de sora Marie- 
Auguste, intrând pentru totdeauna la mănăstirea 
călugăriţelor dominicane. In ziua ceremoniei, stareța 
mănăstirii primi un plic mare, pecetluit şi o scrisoare... 

Scrisoarea conținea doar atât: „Pentru săracii sorei 
Marie-Auguste”. 

In plic se aflau cinci sute de mii de franci. 

JOCUL SOARELUI 


Era în epoca în care Arsene Lupin, deşi cunoscut, nu 
apucase să trăiască încă marile sale aventuri care l-au făcut 
celebru. 

— Povesteşte-mi ceva din viaţa ta, l-am rugat. 

— Ce să-ţi povestesc? Imi cunoşti foarte bine viaţa. 
Cunoşti şi enigma celor trei tablouri din Semnul umbrei şi 
povestea cu Verigheta schimbată şi mai ales acea poveste 
pusă la punct cu atâta meticulozitate, cunoscută sub 
numele de Edith cea cu gât de lebădă. 

— Totuşi, te rog mult... 

Cum el tăcea, am repetat rugămintea. Dar spre 
stupoarea mea a replicat: 

— la un creion şi o hârtie şi scrie... 

L-am ascultat, crezând că o să-mi dicteze câteva din 
paginile acelea pline de vervă şi de fantezie pe care le 
citeai cu sufletul la gură. 

— Eşti gata? M-a întrebat. 

— Gata, am răspuns. 

— Atunci scrie: 13, 1, 9, 1, 12, 5, 19 

— Cum? 

— Taci şi scrie ce ţi-am spus. 

Stătea întins pe divan, uitându-se pe fereastra deschisă 
şi ţinând între degete o ţigară. 

— Mai scrie, zise el, 20, 17, 5, 2, 22... 9, 5. 

Era nebun? L-am privit cu atenţie şi am observat că nu 
mai avea aceeaşi privire indiferentă ca mai înainte, că 
părea să urmărească ceva, ceva care-l captiva. Apoi îmi 
dictă din nou: 

— 19, 1,6, 22, 7,9... 

Pe fereastră nu se putea contempla decât o bucată de 
cer albastru spre dreapta şi faţada casei de vizavi, faţada 
unei clădiri vechi ale cărei obloane erau închise ca de 
obicei. Nu exista nimic deosebit, nici un detaliu care să mi 
se pară nou faţă de cele pe care le ştiam de ani de zile. 

— Scrie, zise Lupin, 4, 5, 16, 17, 9, 13,5, 10... 

Şi iată că brusc, am înţeles, sau mai curând am crezut că 
înţeleg. Căci cum ai fi putut crede că un om ca Lupin, atât 
de serios în fond sub masca lui ironică, îşi putea pierde 
timpul cu nişte copilării? Şi totuşi asta făcea! Număra 
reflexele intermitente ale unei raze de soare care juca pe 
faţada înnegrită de vreme a casei de vizavi, cam în dreptul 
etajului al doilea. 

— 4, 9, îmi dictă Lupin. 

— Şi 5 am adăugat eu. 

— Aha, ai observat şi tu? Se aplecă pe fereastră, uitându- 
se ca să vadă din ce parte venea raza. Apoi se întinse din 
nou pe divan, spunând: 

— Acum e rândul tău să numeri. 

L-am ascultat cu atât mai mult cu cât lucrul mi se părea 
destul de curios. Nu-mi puteam explica regularitatea acelor 
semnale luminoase care se succedau cu regularitatea unui 
far, pe faţada cenuşie a casei. Probabil că proveneau din 
casa aflată alături de noi, pentru că soarele intra atunci 
pieziş pe ferestrele mele. Ai fi spus că cineva închidea şi 
deschidea mereu o fereastră sau mai curând se amuza 
manevrând o oglindă. 

— O fi vreun copil care se joacă, am spus puţin agasat de 
ocupaţia stupidă pe care mi-o impusese Lupin. 

— Taci şi numără, mi-a zis Lupin. Apoi după o pauză m-a 
întrebat: 

— Ei, ce faci? Te-ai oprit? 

— Nu, cred că s-a terminat... De vreo zece minute nu mai 
apare nimic... Părerea mea e că ne-am pierdut timpul. 

Fără să se deranjeze de pe divan, Lupin replică: 

— Fii drăguţ, amice, şi înlocuieşte fiecare cifră cu litera 
din alfabet care corespunde numărului respectiv. De pildă 1 
îl însemni cu A, 2 cu B şi aşa mai departe. 

— Dar mi se pare caraghios. 

— Sigur, dar există atâtea lucruri caraghioase în viaţă... 
Aşa că unul în plus nu mai contează. 

M-am resemnat şi am început să notez literele: MAI 
ALES... M-am întrerupt mirat. 

— Un cuvânt! Am strigat. lată că s-a format un cuvânt! 

— Continuă dragul meu. 

Am continuat şi literele următoare au alcătuit alte 
cuvinte; spre marea mea mirare, la un moment dat a 
apărut o frază întreagă. 

— Gata? M-a întrebat Lupin. 

— Gata dar sunt şi greşeli de ortografie... 

— Nu te ocupa de asta, te rog, zise Lupin. Acum citeşte 
rar fraza care ţi-a ieşit. 

Am citit acea frază neterminată aşa cum s-a alcătuit 
singură: „Mai ales trebuie să fugi de primejdie evită atacul 
nu înfrunta forța inamică decât cu cea mai mare prudență 
Şi...” 


Am început să râd. 
— Şi iată, s-a făcut lumină! Suntem orbiţi de atâta 
lumină! Lupin se ridică de pe divan fără să scoată o vorbă şi 
luă în mână foaia de hârtie. Mai târziu mi-am adus aminte 
că fără să vreau mi-am aruncat ochii spre pendulă şi că era 
cinci şi optsprezece minute. După o vreme Lupin puse foaia 
de hârtie pe masă rostind: p 

—- Gata, ştiu despre ce este vorba! In clipa aceea 
pendula bătu cinci şi jumătate. 

— Cum, ai reuşit să afli adevărul în numai douăsprezece 
minute? 

După ce făcu doi, trei paşi prin odaie, aprinzându-şi o 
ţigară, zise: 

— Fii atât de drăguţ, cheamă-l la telefon pe baronul 
Repstein şi spune-i că diseară la ora zece voi fi la el. 

— Baronul Repstein? Am întrebat. Asta nu e bărbatul 
faimoasei baroane, care a... 

— Ba da. 

— Serios? 

— Cât se poate de serios. 

Am luat cartea de telefon, am căutat numărul baronului 
şi tocmai când mă pregăteam să dau telefon, Lupin m-a 
oprit. 

— Nu, stai puţin, aşteaptă... Deocamdată mă preocupă 
cu totul altceva... De ce fraza asta a rămas neterminată? 

Luându-şi imediat pălăria şi bastonul, mi-a spus: 

— Hai să mergem... Dacă nu mă înşel e vorba de o 
afacere care cere o intervenţie imediată şi drept să-ţi spun 
nu prea cred să mă înşel. 

— Bănuieşti ceva? Te bazezi pe vreun fapt? 

— Până acum, pe nimic. Ştiu şi eu ce ştie toată lumea. 
Baronul Repstein, mare financiar şi sportmen, a cărui iapă 
Etna, a câştigat anul acesta derbiul de la Epsom şi Marele 
Premiu de la Longchamp; baronul Repstein a fost victima 
soţiei sale, care soţie - foarte cunoscută pentru părul ei 
blond, toaletele şi luxul său exorbitant - a fugit în urmă cu 
cincisprezece zile luând cu ea trei milioane de franci şi o 
colecţie de bijuterii rare - diamante, perle, rubine - pe care 
i-a încredinţat-o prinţesa de Berny şi pe care ea urma să i-o 
cumpere. Timp de două săptămâni baroana a fost urmărită 
prin Franţa şi prin Europa, lucru uşor de făcut întrucât 
baroana semăna peste tot bani şi unele bijuterii. Dar de 
câte ori erau gata să pună mâna pe ea, o scăpau. Chiar 
alaltăieri, în Belgia, reputatul nostru comisar Ganimard, a 
prins într-un mare hotel, o călătoare care semăna leit cu 
baroana. Din păcate s-a dovedit a fi vorba de o 
demimondenă notorie, Nelly Darbel. Cât despre baroană, 
nici urmă. La rândul lui, baronul Repstein oferă o primă de 

o sută de mii de franci celui care îi va găsi soţia. Banii au 
fost depuşi la biroul unui notar. În plus, pentru a o 
recompensa pe prinţesa de Berny, baronul şi-a vândut caii 
de curse, mobila din bulevardul Haussmann şi castelul din 
Roquencourt. 

— Mâine spun ziarele, prinţesa îşi va primi banii, am 
adăugat eu. Numai că nu văd ce legătură există între 
povestea asta pe care mi-ai relatat-o pe scurt şi fraza 
enigmatică descoperită de noi... 

Lupin nu catadixi să răspundă. Am mers pe strada pe 
care locuiam, poate o sută de metri. Lupin s-a oprit brusc, 
s-a dat îndărăt şi a început să examineze un imobil vechi 
unde probabil că locuiau mai mulţi locatari. 

— După calculele mele, îmi spuse el, cred că de aici au 
plecat semnalele luminoase; uite, de la fereastra asta 
deschisă. 

— Cea de la etajul al treilea? 

— Da. 

Se îndreptă spre portăreasă şi o întrebă: 

— Fii drăguță şi spune-mi, care dintre locatarii din acest 
imobil este în relaţii cu baronul Repstein? 

— Cum adică? A da, strigă femeia. Domnul Lavernoux 
care e secretarul şi intendentul baronului. Eu sunt cea care 
îi fac curat. 

— AŞ putea să-l văd? 

— Să-l vedeţi? Dar e bolnav, sărmanul de el. 

— Bolnav? 

— Da. De cincisprezece zile. De când cu aventura 
baroanei. 

A doua zi s-a întors acasă şi s-a vârăt în pat. 

— Dar se mai scoală din când în când? 

— Ei uite, asta nu ştiu... 

— Cum adică nu ştii? 

— Păi doctorul mi-a interzis să intru în camera sa. Mi-a 
luat şi cheia. Vine el însuşi să-l îngrijească de două, trei ori 

pe zi. lată-l, chiar acum iese din casă... Bătrânul acela cu 
barbă căruntă şi cu ochelari. Hei, încotro te duci, domnule? 

— Urc la Lavernoux. Condu-mă! spuse Lupin care o 
apucase înainte pe scară. Unde ai zis că e? La etajul trei? 

— Da, dar mi s-a interzis, gemu femeia, urmându-l. Şi 
apoi n-am cheia fiindcă doctorul... 

Urcară unul după altul, cele trei etaje. Lupin scoase din 
buzunar un şperaclu şi în ciuda protestelor femeii, îl 
introduse în broască. Uşa 
se deschise imediat iar noi 
intrarăm. La capătul unei 
odăi întunecoase, se zărea 
în lumina ce se strecura 
prin uşa deschisă, cadavrul 
lui Lavernoux. Lupin se 
năpusti spre el apoi spuse: 

— Prea târziu! 

Portăreasa căzu în 
genunchi, pe jumătate 
leşinată. Uitându-mă mai 
bine la el am văzut un om 
cu o faţă foarte palidă, 
foarte slabă, ai cărui ochi 
păstraseră o expresie de 
spaimă cumplită şi a cărui 
gură  înţepenise într-un 


rictus înfricoşător. 

— E mort, zise Lupin după un examen rapid. 

— Dar cum? Nu văd nici o picătură de sânge! 

— Ba da, răspunse Lupin arătând spre piept; prin cămaşa 
întredeschisă, uite câteva picături de sânge. Vezi? Cu o 
mână l-a strâns de gât iar cu cealaltă l-a înţepat în inimă. 
Spun „înţepat” fiindcă rana e imperceptibilă. Cred că a fost 
făcută cu un ac foarte lung. 

Am privit în jos, în jurul cadavrului, dar n-am văzut nimic 
care să ne atragă atenţia, nimic decât o oglinjoară de 
buzunar cu care Lavernoux făcuse să joace razele soarelui 
pe zidul cenuşiu al casei de pe partea cealaltă a străzii. 
Cum portăreasa începuse a plânge şi a striga după ajutor, 
Lupin o zgâlţâi de braţ, spunându-i: 

— Taci, femeie şi ascultă-mă. Vom chema imediat poliţia. 
Dar mai întâi spune-mi, nu-i aşa, că Lavernoux avea un 
prieten care stătea pe strada asta? 

— Da, răspunse femeia. 

— Un prieten cu care se întâlnea în fiecare seară într-o 
cafenea si cu care citea ziarele... 

— Da. 

— Numele lui? 

— Domnul Dulâtre. 

— Adresa? 

— Pe strada asta, la numărul 92. 

— Incă o întrebare: medicul acela bătrân, cu barbă şi cu 
ochelari, despre care mi-ai vorbit, venea demult la 
Lavernoux? 

— Nu, nu-l cunosc. A venit începând din seara în care s-a 
îmbolnăvit Lavernoux. 

Fără să mai întrebe nimic, Lupin m-a tras după el, a 
coborât în grabă scările şi odată în stradă s-a oprit în faţa 
casei cu numărul 92, adică cu patru numere mai încolo de 
unde stăteam eu. Casa era mică, scundă, iar parterul era 
ocupat de un negustor de vinuri, care-şi fuma ţigara în 
pragul uşii. Lupin l-a întrebat dacă domnul Dulâtre era 
acasă. 

— Domnul Dulâtre e plecat, a răspuns negustorul. Cam 
de vreo jumătate de oră. Părea foarte grăbit şi a luat o 
maşină fapt pe care nu-l obişnuieşte. 

— Şi nu ştiţi cumva... 

— Unde s-a dus? Ba da, fiindcă i-a strigat şoferului destul 
de tare adresa: „La prefectura de poliţie!” 

Lupin căută şi el un taxi, apoi se răzgândi şi zise: 

— N-are rost! Mi-a luat-o cu mult înainte! 

L-a întrebat apoi pe negustor dacă nu mai venise cineva 
după plecarea domnului Dulâtre. 

— Ba da, un domn în vârstă, cu barbă şi cu ochelari care 
a urcat până la apartamentul domnului Dulâtre, a sunat 
îndelung la uşă apoi a plecat. 

— Vă mulţumesc, domnule, a zis Lupin salutând. 

A început să meargă fără să se grăbească, fără să-mi 
adreseze vreun cuvânt, părând foarte preocupat. După un 
timp a spus: 

— E vorba de o treabă care necesită mai mult intuiţie 
decât reflecţie. Dar merită osteneala să te ocupi de ea. 

Când am ajuns pe bulevard, Lupin a intrat într-un cabinet 
de lectură şi a cercetat îndelung ziarele din ultimele 
cincisprezece zile. Din când în când murmura: „Da, da... 
sigur, nu e decât o ipoteză dar ea explică totul. lar o 
ipoteză care dă răspuns la toate întrebările nu-i departe de 
a fi un adevăr”. 

Făcându-se seară, am luat masa într-un mic restaurant şi 
am observat cum încet, încet chipul lui Lupin se însufleţea. 
Işi regăsise cheful de viaţă. Cât timp ne-am plimbat pe 
bulevardul Haussmann,  îndreptându-ne spre locuința 
baronului Repstein, Lupin redevenise cel dintotdeauna: 
gata de a acţiona şi de a câştiga bătălia. Baronul locuia 
între Courcelle şi Faubourg Saint-Honore, într-o casă mare, 
cu trei etaje, a cărei faţă era împodobită cu coloane şi 
cariatide. 

— Stop! Zise Lupin. 

— Ce s-a întâmplat? 

— Incă o dovadă care-mi confirmă ipoteza. 

— Ce dovadă? Eu nu văd nimic... 

— Văd eu şi asta e de-ajuns. 

Ridicându-şi gulerul hainei şi lăsându-şi în jos borurile 
moi ale pălăriei, îmi spuse: 

— Lupta va fi crâncenă. Du-te şi te culcă, dragul meu. 
Mâine îţi voi povesti ce-am făcut... dacă nu cumva treaba 
asta mă va costa viaţa! 

— Cum? 

— Ei, risc foarte mult. Mai întâi arestarea mea, ceea ce 
nu înseamnă mai nimic. Apoi moartea, ceea ce e cât se 
poate de rău. Doar dacă... 

Mă apucă cu putere de umăr. 

— Mai există însă ceva pentru care merită să risc. Dacă 
reuşesc, voi vâri în buzunar două milioane. Du-te şi te 
culcă. Noapte bună, prietene! 

După trei minute - vă spun şi eu ce mi-a spus Lupin a 
doua zi - după trei minute deci, Lupin suna la uşa baronului 
Repstein. 

— Domnul baron este acasă? 

— Da, răspunse servitorul cercetându-l pe intrus, dar 
domnul baron nu mai primeşte pe nimeni la ora asta. 

— Domnul baron, ştie că intendentul său Lavernoux a 
fost ucis? 

— Sigur. 

— Ei bine, du-te şi spune-i domnului baron că trebuie să 
discut cu el în legătură cu acest asasinat şi că nu mai avem 
nici un minut de pierdut. 

Imediat se auzi o voce de la etaj: 

— Lasă-l să intre, Antoine! 

În urma acestui ordin, servitorul îl conduse pe Lupin la 
primul etaj. În pragul uşii deschise, stătea un bărbat pe 
care Lupin îl recunoscu după fotografiile apărute în ziare, a 
fi baronul Repstein, soţul faimoasei baroane şi proprietarul 
Etnei, iapa celebră a anului. 

Era un bărbat foarte înalt, cu umeri solizi; faţa, în 
întregime rasă, era plăcută, aproape surâzătoare dacă acea 
expresie n-ar fi fost atenuată de tristeţea ochilor. Era 
îmbrăcat într-un costum de o croială impecabilă, avea o 
jiletcă de catifea maro iar în cravată purta înfiptă o perlă 

foarte mare pe care musafirul o socotea de o valoare 
considerabilă. 

ÎI pofti pe Lupin în cabinetul său de lucru, o odaie vastă, 
cu trei ferestre mari, în care se aflau o bibliotecă, un birou 
în stil american, scaune de piele şi o casă de bani. Apoi cu o 
grabă vădită îl întrebă pe Lupin: 

— Ai aflat ceva nou, domnule? 

— Da, domnule baron. 

— Relativ la asasinarea bietului Lavernoux? 

— Da, domnule baron, ba chiar şi relativ la baroană. 

— E cu putinţă? Spune-mi repede, vreau să ştiu... 

Împinse un scaun spre Lupin pe care acesta se aşeză. 

Apoi începu: 

— Domnule baron, circumstanţele sunt grave. Aşa că voi 
fi scurt. Când Lavernoux - care de cincisprezece zile era 
ţinut închis de către doctorul său - a izbutit, cum să vă 
spun, să dezvăluie cu ajutorul unei mici oglinzi, ceva din 
toată afacerea asta, m-am pus pe treabă. Din păcate 
Lavernoux, surprins în timp ce transmitea acele semnale 
luminoase cu oglinda, a fost asasinat. 

— De cine, Dumnezeule, de cine? 

— De către doctorul său. 

— Numele doctorului? 

— Nu-l ştiu. Dar unul dintre prietenii săi - Dulâtre - cu 
care tocmai comunica, precis că-l ştie şi trebuie să mai 
cunoască şi sensul exact şi complet al acelei comunicări, 
fiindcă fără a-i mai aştepta sfârşitul, a sărit în primul taxi şi 
nu s-a oprit decât la Prefectura de Poliţie. 

— De ce, de ce? Şi care e rezultatul acelui demers? 

— Rezultatul, domnule baron este că locuinţa dumitale e 
înconjurată de doisprezece agenţi care se plimbă pe sub 
ferestre. De îndată ce se va lumina de ziuă, vor intra în 
casă în numele legii, şi-l vor aresta pe vinovat. 

— Cum? Asasinul lui Lavernoux se ascunde în casa mea? 
E cumva vreunul dintre servitorii mei? Dar nu, pentru că 
dumneata vorbeşti de un doctor. 

— Vreau să vă spun, domnule baron, că Dulâtre nu ştie 
că prietenul său a fost asasinat şi că s-a dus la poliţie 
pentru cu totul altceva. 

— Pentru ce anume? 

— Pentru dispariţia doamnei baroane al cărei secret îl 
ştia de la Lavernoux. 

— Cum? Au găsit-o în sfârşit pe baroană? Unde se află? 
S-au găsit şi banii pe care mi i-a luat? 

Baronul  Repstein părea pradă unei  surescitări 
nemaipomenite. Ridicându-se spuse: 

— Mergi până la capăt, domnule! N-am răbdare să mai 
aştept! 

— Da, dar ştiţi... explicaţia devine mai dificilă... fiindcă 
plecăm din puncte de vedere diferite... 

— Nu înţeleg. 

— Ar trebui totuşi să pricepeţi, domnule baron. Să 
spunem - mă refer la ceea ce au scris ziarele - că baroana 
Repstein cunoştea secretul tuturor afacerilor 
dumneavoastră şi că putea nu numai să deschidă această 
casă de bani dar şi pe cea a Creditului lyonez unde v-aţi 
închis toate valorile. 

— Da. 

— Or, acum cincisprezece zile, în vreme ce 
dumneavoastră eraţi la club, baroana Repstein, care 
cunoştea toate aceste valori fără ca dumneavoastră să ştiţi, 
a ieşit din casă cu o geantă de voiaj în care se aflau banii 
dumneavoastră precum şi toate bijuteriile prinţesei de 
Berny. 

— Da. 

— Şi după aceea n-aţi mai văzut-o. 

— Nu. 

— Ei bine, există un motiv temeinic pentru care n-aţi mai 
văzut-o. 

— Care? 

— Pentru că baroana Repstein a fost asasinată. 

— Baroana asasinată? Fugi de-aici, domnule! Cred că eşti 
nebun! 

— Asasinată şi după toate probabilitățile chiar în seara 
aceea. 

— Îţi repet că eşti nebun. Dacă a fost asasinată atunci 
cum a putut fi văzută în diverse locuri? 

— A fost urmărită o altă femeie. 

— Ce femeie? 

— Logodnica asasinului. 

— Şi cine-i acest asasin? 

— Acelaşi care - ştiind că Lavernousx prin funcţia pe care 
o ocupa aici cunoştea adevărul - l-a silit să tacă iar când l-a 
surprins trimițând acele semnale luminoase, l-a ucis. 

— Atunci, doctorul e criminalul! 

— Da. 

— Dar cine e, domnule, acest doctor? Acest geniu al 
răului, acea fiinţă infernală care apare şi dispare, care ucide 
din umbră şi pe care nimeni nu-l bănuieşte? 

— Chiar nu ghiciţi? 

— Nu. 

— Şi chiar aţi vrea să ştiţi? 

— Ei na, sigur că vreau! Se află în casa asta? 

— Da. 

— Cine este? 

— Dumneata, domnule baron! 

Nu trecuseră nici zece minute de când Lupin se afla în 
faţa baronului şi duelul şi începuse. Acuzaţia era directă, 
violentă, implacabilă. 

Lupin continuă: 

— Dumneata, domnule, împodobit cu o barbă falsă şi cu 
o pereche de ochelari, gârbovit ca un om bătrân. Pe scurt, 

dumneata, baroane Repstein, ţi-ai ucis soţia şi ai mâncat 
milioanele cu o altă femeie cu care erai încurcat, apoi l-ai 
omorât şi pe sărmanul Lavernoux ca să scapi de un martor 
incomod. 

Baronul uitându-se la Lupin ca la un smintit, nu zise 
nimic. Se ridică încet de pe scaun şi sună. Când servitorul 
îşi făcu apariţia, el îi zise: _ 

— Antoine, poţi să te duci să te culci. II voi conduce eu pe 
domnul. 

— Să sting luminile, domnule? 

— Lasă aprins doar în vestibul. 

După ce Antoine se retrase, baronul scoase din birou un 
revolver, îl vâri în buzunar şi spuse foarte calm: 

— Te rog să scuzi, domnule, această mică precauţie pe 
care mă văd obligat s-o iau în cazul în care aş vedea că am 
de-a face cu un nebun. Dar nu, dumneata nu eşti nebun. Ai 
venit aici cu un scop pe care nu mi-l explic şi ai aruncat 
asupra mea o acuzaţie atât de stupefiantă încât, uite, mor 
de curiozitate să-i cunosc raţiunea. 

Avea o voce blândă, emoţionată iar ochii trişti păreau că-i 
sunt scăldaţi în lacrimi. Lupin tremură. Oare să se fi înşelat? 
Ipoteza pe care i-o sugerase intuiţia lui să fi fost falsă? Dar 
un amănunt îi atrase brusc atenţia. Prin răscroiala jiletcii 
văzu acul înfipt în cravata baronului şi se miră de lungimea 
lui neobişnuită. In plus tija de aur era triunghiulară şi 
alcătuia un fel de pumnal subţire, foarte fin, foarte delicat, 
dar de temut în mâna unui expert. Şi Lupin nu se mai îndoi 
că acul, împodobit cu acea perlă magnifică, fusese arma 
care străpunsese inima lui Lavernoux. Murmură: 

— Eşti puternic, domnule baron! 

Celălalt tăcu, mereu grav, mereu trist, aşteptând 
explicaţiile la care avea dreptul. Această atitudine 
impasibilă îl tulbură pe Lupin. 

— Da, domnule, baroana n-a făcut decât să-ţi execute 
ordinele. A împrumutat bijuteriile prinţesei, chipurile, ca să 

le cumpere. Persoana care a ieşit din această casă cu un 
sac de voiaj în mână nu era soţia dumitale, ci complicea, 
amanta dumitale care s-a lăsat urmărită de bunăvoie prin 
Europa de către comisarul Ganimard. Sigur, trebuie să 
recunosc că toată această combinaţie a fost foarte bine 
gândită. Ce riscă această femeie din moment ce toţi o 
caută pe baroană şi nu pe ea? Şi apoi cum să n-o cauţi pe 
baroană din moment ce dumneata ai făgăduit un premiu de 
o sută de mii de franci celui care-ţi va găsi soţia? O sută de 
mii de franci depuşi la un notar! Ce lovitură de maestru! 
Banii ăştia au luat ochii poliţiei. Cineva care depune o sută 
de mii de franci la un notar, e un om fără pată. Şi toţi s-au 
năpustit după baroană, lăsându-te să-ţi faci liniştit micile 
dumitale treburi: să-ţi vinzi caii de curse, casa, mobilele şi 
să-ţi pregăteşti fuga. Dumnezeule, câtă perfidie! 

Calm, baronul se apropie de Lupin şi-l întrebă: 

— Cine eşti dumneata? 

Lupin izbucni în râs. 

— Crezi că prezintă vreun interes? Să spunem că sunt 
trimisul destinului şi că am ieşit din umbră ca să-ţi vin de 
hac sau, strigă el, ca să te salvez, baroane. Ascultă-mă. 
Cele trei milioane ale baroanei, aproape toate bijuteriile 
prinţesei, banii pe care i-ai încasat astăzi după ce ţi-ai 
vândut caii şi mobilele, totul, absolut totul, se află acolo, în 
casa de bani. Fuga ta e pregătită. lată în spatele acelei 
draperii ţi se vede valiza. Hărtiile din biroul tău sunt în 
ordine. In noaptea asta vrei s-o ştergi englezeşte. Deghizat, 
devenit de nerecunoscut, te vei întâlni cu iubita ta, cea 
pentru care ai ucis doi oameni: Nelly Darbel pe care 
Ganimard o arestase în Belgia. Un singur obstacol 
neprevăzut: poliția, cei doisprezece agenţi pe care 
revelaţiile lui Dulâtre i-a adus încoace şi i-a postat în jurul 
casei. Ei bine, eu te pot salva. Un simplu telefon şi pe la trei 
noaptea, douăzeci dintre prietenii mei vor fi aici înlăturând 
obstacolul, făcându-i inofensivi pe cei doisprezece agenţi. 

Nu-ţi cer în schimb decât un fleac: să împărţim bijuteriile şi 
banii. Ei, ce zici? 

— Încep să înţeleg, spuse încet baronul. E vorba de un 
şantaj. 

— Şantaj sau nu, zi-i cum vrei, dar va trebui să faci ce-ţi 
apun. Banii sau viaţa, domnule baron! Şi să ştii că eu nu mă 
tem de poliţie. 

Făcând o mişcare bruscă, baronul prinse revolverul şi 
trase. Dar Lupin se aşteptase la acest atac de îndată ce-l 
văzuse pe baron schimbându-se la faţă. Chipul său 
căpătase o expresie feroce, aproape bestială care vestea 
furia atâta vreme reţinută. Baronul trase de două ori; Lupin 
se trânti fulgerător pe podea şi-l apucă pe agresor de 
picioare făcându-l să se clatine. Dar cu puţin efort, Repstein 
reuşi să se elibereze. Acum cei doi se angajară într-o luptă 
corp la corp. Dar iată că Lupin simţi brusc o înţepătură 
dureroasă în piept. 

— Aha, canalie, vrei să mă omori şi pe mine ca pe 
Lavernoux? Cu acul de la cravată? 

Întorcându-se, izbuti să-l apuce pe baron de gât, 
trântindu-l la pământ. 

—  Ticălosule! Şi când te gândeşti că, cu mutra ta 
nevinovată era cât pe-aci să mă înşeli şi să te cred om de 
treabă. 

Şi cum celălalt continua să se zbată, opunând încă 
rezistenţă, Lupin îi trânti un pumn formidabil în bărbie şi 
încă unul în stomac lăsându-l lat pe podea. Apoi începu să-i 
cerceteze buzunarele; găsi un mănunchi de chei şi după ce 
se asigură că valiza ascunsă după draperie, nu conţinea nici 
bani, nici bijuterii, se îndreptă către casa de bani. Dar în 
clipa aceea auzi zgomot jos, în stradă, înţelese imediat ce 
se întâmplase. Agenţii de poliţie, auzind cele două focuri de 
revolver băteau în poartă fără să mai aştepte ivirea zorilor. 
„Ei drăcie, îşi zise Lupin, au apărut exact în clipa în care aş 
fi putut pune mâna pe rodul strădaniilor mele. Totuşi, să 

încercăm. Ce cifru o fi având casa de bani?” Continuă să se 
gândească, în timp ce jos, în stradă, se auzeau paşii 
impacientaţi ai poliţiştilor. Răsuci de două ori cheia în uşa 
de la anticameră apoi se întoarse la casa de fier. Avea 
patru broaşte, deci era cu cifru. Cu o răbdare şi cu un calm 
supraomenesc, încercă o cheie, apoi încă una apoi pe a 
treia. În sfârşit, cea de-a patra se potrivi. „Deci cifrul a fost 
bun! Şopti Lupin. Hai Sesam, deschide-te!”. Dar când uşa 
se deschise, Lupin făcu un salt şi sări îngrozit înapoi. 
Picioarele începură să-i tremure. Cheile îi zdrăngăniră în 
mână şi timp de douăzeci, treizeci de secunde, cu toate 
soneriile care ţârâiau şi cu tot vacarmul pe care-l făceau 
poliţiştii jos, el contemplă acest spectacol abominabil: un 
trup de femeie, pe jumătate despuiat, îndoit în două, 
înghesuit în casa de bani, întocmai ca un pachet. 

— O, baron ticălos... murmură Lupin. 

Venindu-şi în fire îl mai pocni pe asasin încă o dată peste 
mutra lui scârboasă apoi se retrase exact în momentul în 
care agenţii ocupaseră parterul. 

În timpul discuţiei cu baronul, observase că acesta era 
din cale afară de calm, ceea ce însemna că trebuia să mai fi 
existat pe undeva o ieşire secretă pe unde urma să se 
strecoare ca să scape de agenţi. Altfel, când îşi ştia casa 
înconjurată de poliţie i-ar mai fi ars să stea de vorbă cu 
musafirul său nepoftit? 

Lupin trecu într-o cameră alăturată care dădea în 
grădină. În clipa în care poliţiştii intrară în casă, el sări în 
balcon şi de acolo se lăsă să alunece pe burlan până jos. 
Apoi dădu un ocol grădinii. În faţă se afla un zid acoperit cu 
copaci; trecând printre ei zări o portiţă pe care o descuie cu 
una din cheile luate de la baron. De acolo nu avu de 
străbătut decât o curticică, de trecut prin camerele goale 
ale unui pavilion şi după câteva minute se afla în Faubourg 
Saint-Honore. Bineînţeles că aşa cum prevăzuse, poliţia nu 
depistase acea ieşire. 

— Ei bine, ce părere ai despre baronul Repstein? Mă 
întrebă Lupin după ce-mi povesti toate aceste amănunte. 
Ce personaj ticălos! Ca să vezi cum te pot înşela uneori 
aparențele. Căci ţi-o jur, prietene, avea mutra celui mai 
cinstit şi mai de treabă om. 

— Şi cu milioanele cum a rămas? 

— Erau în casa de bani. Sunt acolo şi acum. Dar, mă crezi 
sau nu, nu m-am putut atinge de ele. Prea miroseau urât. 
Da, dragul meu! Miroseau a coşciug, a crimă, a mort. N-aş fi 
putut pune mâna pe acei bani nici dacă m-ar fi bătut 
careva. Singurul lucru cu care m-am ales e acul ăsta de 
cravată. Perla valorează pe puţin cincizeci de mii de franci. 

— Bun! Şi cele patru litere care alcătuiau cifrul casei de 
bani? Cum le-ai descoperit? 

— Din greşelile de ortografie pe care susţineai că le 
făcuse bietul Lavernoux când transmisese acele semnale 
luminoase. 

— A, da, ţi-am spus că existau şi greşeli de ortografie... 

— Cum puteai crede că secretarul şi intendentul unui 
baron putea face greşeli de ortografie? Că avea să scrie 
fuire cu e la coadă, ataque cu un singur t, enemies cu un 
singur n şi prudance cu a în loc de e? Am reunit cele patru 
litere şi am obţinut cuvântul ETNA, numele faimoasei sale 
iepe. 

— Şi acest cuvânt ţi-a fost de-ajuns ca să porneşti la 
atac? 

— Ei drăcie! A fost de-ajuns să mă pună pe urmele 
baronului Repstein, posesorul calului. Pe urmă mi-am dat 
seama că Lavernoux fusese ucis fiindcă ştia ce se află în 
casa de bani; apoi mi-a folosit ca să formez cifrul datorită 
căruia am putut deschide acel seif. 

— Ca să vezi cât a fost de simplu, am zis. 

— Foarte simplu. Şi întâmplarea dovedeşte o dată în 
plus, că în astfel de situaţii ceea ce contează e intuiţia, 
intuiţia şi evident inteligenţa... 

Şi Arsene, slavă Domnului, era înzestrat din belşug şi cu 
una şi cu cealaltă. 

EŞARFA DE MĂTASE PURPURIE 


În dimineaţa aceea, ieşind din casă la ora obişnuită 
pentru a se duce la Palatul de Justiţie, comisarul de poliţie 
Ganimard observă un individ care mergea înaintea lui pe 
strada Pergolese şi care făcea o treabă ciudată. La fiecare 
cincizeci-şaizeci de paşi, omul - jerpelit îmbrăcat şi pe cap 
cu o pălărie de pai deşi era luna noiembrie - se tot apleca şi 
punea pe furiş, la marginea trotuarului, câte o bucată de 
coajă de portocală. Simplă manie, distracţie puerilă? 

Ganimard, unul dintre acei observatori plini de 
perspicacitate, cărora nu le scapă nimic şi care nu se 
liniştesc decât atunci când cunosc motivul unor fapte ce li 
se par ieşite din comun, începu a-l urmări. Când omul o luă 
la dreapta pe Grand-Armee, Ganimard îl văzu schimbând 
nişte semne cu un puşti de vreo doisprezece ani, care 
mergea pe partea stângă a străzii. După douăzeci de metri, 
individul se aplecă şi prefăcându-se că-şi leagă şiretul la 
pantofi puse pe trotuar o altă coajă de portocală. In acel 
moment, băiatul i se alătură şi cu o bucată de cretă făcu o 
cruce mică pe casa în dreptul căreia se afla coaja de 
portocală. 

Cele două personaje îşi continuară astfel plimbarea, unul 
punând coji de portocală pe trotuar, celălalt însemnând cu 
cruciuliţe diverse case. „Ce naiba pun la cale ăştia doi?” se 
întrebă Ganimard. 

„Aştia doi” coborâră pe Friedland şi apoi ajunseră în 
Faubourg Saint-Honore fără să se mai producă ceva 
deosebit. În piaţa Beauvau omul şovăi, apoi părând a se 
decide porni drept spre Ministerul de Interne, unde 

prefăcându-se că-şi ridică manşeta pantalonului lăsă jos o 
bucăţică de coajă de portocală. 

Băiatul, simulând că alunecă, desenă repede, pe trotuar, 
o cruce cu creta. „Oare ce să însemne toată comedia asta?” 
se întrebă intrigat Ganimard. Fu cât pe-aci să pună mâna 
pe cei „doi clienţi” şi să-i ia la întrebări. 

Era însă mult prea dibaci pentru a săvârşi o asemenea 
stângăcie. Dealtfel omul cu cojile de portocală îşi aprinsese 
o ţigară iar puştiul scoțând din buzunar un chiştoc se 
apropiase de el ca să-i ceară un foc. Cei doi schimbară 
câteva cuvinte. Apoi băiatul îi întinse pe furiş omului, un 
revolver sau ceva care semăna a revolver. 

Imediat după asta cei doi se întoarseră pe strada Surene 
şi Ganimard - care nu-i scăpa din ochi chiar cu riscul de a fi 
observat - îi văzu intrând pe sub portalul unei case vechi 
ale cărei obloane erau închise, în afară de cele de la etajul 
al treilea care era şi ultimul. 

Ganimard alergă grăbit după ei. Nimeri într-o curte mare 
unde în dreapta se afla firma unui pictor de clădiri iar în 
stânga casa unei scări. O luă la goană pe trepte cu atât mai 
nerăbdător cu cât sus îi auzi pe cei doi bătând cu putere 
într-o uşă. Dar ajungând la ultimul palier, culmea, găsi uşa 
larg deschisă. 

Intră, trase cu urechea şi părându-i-se că aude zgomot 
de luptă, se năpusti în odaia unde crezuse că aude 
zgomotul. Rămase însă foarte surprins să-i vadă pe omul cu 
cojile de portocale şi pe băiatul cu creta, târând nişte 
scaune pe parchet. 

În acel moment, dintr-o odaie vecină apăru un al treilea 
personaj. Era un bărbat tânăr, de douăzeci şi opt - treizeci 
de ani, cu ochelari, îmbrăcat în halat de casă căptuşit cu 
blană de astrahan, bărbat care avea aerul unui străin. 

— Bună ziua, Ganimard, zise el vesel. Apoi adresându-se 
celor doi companioni, rosti: — Vă mulţumesc, dragii mei şi 
felicitări pentru rezultatul obţinut. lată şi răsplata făgăduită. 

Le dădu o hârtie de o sută de franci şi-i conduse până la 
uşa pe care o închise în urma lor. 

— ţi cer scuze, prietene, îi spuse el lui Ganimard, dar 
trebuia neapărat să-ţi vorbesc. li întinse mâna şi cum 
comisarul rămăsese uluit, cu chipul răvăşit şi mânios, 
bărbatul adăugă: — Nu poţi pricepe şi totuşi trebuia să te 
văd urgent. Acum înţelegi? Hai, nu fă mutra asta! Dacă ţi-aş 
fi scris sau dacă ţi-aş fi telefonat n-ai fi venit, ori ai fi venit 
cu cel puţin un regiment de copoi după dumneata. Or eu 
trebuia să te văd singur. Atunci am imaginat povestea cu 
cei doi care trebuiau să semene coji de portocale şi să 
deseneze cruciuliţe cu creta. Ei bine, ce ai? Pari cam 
răvăşit... Sau te pomeneşti că nu m-ai recunoscut... Da, eu 
sunt, Arsene Lupin. Bunul şi nepreţuitul dumitale prieten! 

— Brută, scrâşni Ganimard printre dinţi. 

Prefăcându-se că nu observă furia celuilalt, Lupin întrebă 

pe un ton afectuos: 
_ — Eşti supărat? Din pricina afacerii Dugrival, nu-i aşa? 
Imi pare rău! Şi eu care credeam că-ţi va face plăcere! „Ei, 
mi-am spus, bătrânul şi rotofeiul Ganimard de când nu m-a 
mai văzut! Cred că-mi va sări de gât de bucurie!” 

În sfârşit, Ganimard păru să-şi revină din stupoare. Privi 
în jurul lui, se uită lung la Lupin şi se întrebă dacă într- 
adevăr n-ar fi trebuit să-i sară de gât şi să-l ştranguleze fără 
nici o milă. Dar se stăpâni şi luând un scaun se aşeză ca şi 
cum s-ar fi hotărât brusc să-şi asculte adversarul. 

— Vorbeşte, zise el, dar nu bate câmpii fiindcă mă 
grăbesc. 

— Foarte bine, zise Lupin, să discutăm. N-am fi găsit 
nicăieri un colţ mai liniştit. E un mic palat care aparţine 
ducelui de Rochelaure şi care mi-a închiriat acest etaj. 

— Dă-i drumul, lasă trăncăneala, îl întrerupse Ganimard. 

— Într-adevăr, am uitat că eşti grăbit. Scuză-mă, voi fi 
cât se poate de scurt. O ţigară? Nu. Perfect! Atunci nu 
fumez nici eu. 

Aşezându-se pe un scaun, Lupin începu: 

— În 17 octombrie 1599, într-o zi frumoasă şi caldă... Mă 
urmăreşti? Deci în 17 octombrie 1599... Dar la urma urmei, 
de ce ar fi necesar să mă întorc înapoi, până în timpul 
domniei lui Henric al IV-lea ca să-ţi vorbesc despre Pont- 
Neuf? Socot că e de ajuns să ştii că noaptea trecută, pe la 
ora unu, un luntraş care trecea pe sub ultimul arc al 
podului, pe partea stângă, a auzit căzând ceva pe punte, 
ceva care fusese aruncat de sus de pe pod şi care trebuia 
să cadă în apă şi nu pe puntea unui vas. Căţelul s-a 
năpustit asupra pachetului şi când a ajuns şi stăpânul, care 
se afla în partea cealaltă a vasului, a văzut că potaia 
scutura cu botul ziarul în care fuseseră înfăşurate câteva 
lucruri. Le-a adunat de jos şi a intrat cu ele în cabină ca să 
le cerceteze. Examinarea lor i s-a părut interesantă şi cum 
acel om este prieten cu unul dintre prietenii mei, mi-a 
trimis acele lucruri mie. lată-le. 

Şi i le arătă lui Ganimard, aranjate pe masă. Mai întâi 
rămăşiţele unui ziar sfâşiat. Apoi o călimară grea de cristal 
în jurul căreia era înfăşurată o sfoară lungă. Pe urmă, mai 
erau un carton în care fuseseră nişte prăjituri, un fragment 
de sticlă dintr-un monoclu spart şi o bucată de mătase 
purpurie, care se isprăvea la capăt, cu un ciucure mare, de 
aceeaşi culoare. 

— Acestea sunt toate piesele incriminate, amice zise 
Lupin. Sigur că problema ar fi fost uşor de rezolvat dacă am 
fi avut la dispoziţie şi celelalte obiecte pe care năbădăiosul 
căţel le-a risipit pe punte şi probabil că au căzut în apă. Dar 
cu puţină logică şi inteligenţă, s-ar putea trage o concluzie 
şi numai din astea pe care le avem. Hm? Ce părere ai? 

Ganimard nici nu se clinti. Ascultase sporovăiala lui Lupin 
dar nu socotea că era de demnitatea lui să răspundă. 

— Văd că ne înţelegem cum nu se poate mai bine, 
continuă Lupin făcându-se că nu observă tăcerea 
comisarului. Am să rezum deci întreaga afacere, după 

piesele pe care le am în faţă. leri seară între orele nouă şi 
douăsprezece, o domnişoară cu înfăţişare excentrică a fost 
rănită cu un cuţit, apoi strânsă de gât până când şi-a dat 
duhul, de către un bărbat foarte bine îmbrăcat, purtând 
monoclu, aparţinând lumii curselor de cai şi de la care 
demoazela tocmai primise un pachet cu trei merenguri şi 
un ecler cu cremă de cafea... 

Lupin îşi aprinse o ţigară şi apucându-l de mână pe 
Ganimard, continuă: 

— Deci ieri seară între ora nouă (acest ziar are data de 
ieri şi după cum vezi e un ziar de seară; în plus, uite aici, o 
bucată din acele benzi galbene de hârtie care se lipesc 
numai pe ziarele ce se trimit abonaților şi care nu ajung la 
adresele acestora decât numai cu curierul de ora nouă); 
deci, după ora nouă, un domn bine îmbrăcat, dovadă 
această bucăţică de sticlă provenind dintr-un monoclu care 
este un obiect eminamente aristocratic, a intrat într-o 
patiserie (iată cartonul în formă de cutie unde se mai vede 
încă puţină cremă de mereng şi de ecler, care au fost 
aranjate cu dichis în cartonul ăsta). Cu pachetul în mână, 
domnul cu monoclu s-a întâlnit cu tânăra persoană despre 
care bucata asta de eşarfă de un roşu aprins ne indică 
limpede că era o fiinţă cam excentrică. Intâlnind-o, pentru 
motive încă necunoscute, a lovit-o mai întâi cu un cuţit, 
apoi a strâns-o de gât cu eşarfa. la lupa, comisare, şi vei 
vedea pe bucata asta de eşarfă urmele de un roşu mai 
închis care sunt pete de sânge căci criminalul şi-a şters 
cuțitul cu ea, iar mai încolo urmele mâinii sale însângerate. 

Crima odată săvârşită, criminalul nevrând să lase semne, 
a scos din buzunar: 1. Ziarul la care este abonat şi care 
este un ziar de curse al cărui titlu îţi va fi uşor să-l afli. 2. 
Sfoara, care de fapt este o sfoară de bici (lucru ce-ţi indică 
de asemenea că omul nostru este preocupat de cursele de 
cai). 

Apoi, taie cu foarfeca (uite urmele tăierii de foarfece) 
partea curată din eşarfă lăsând-o pe cealaltă, în mod sigur, 
în mâinile crispate ale victimei. Aşează apoi toate aceste 
obiecte în cartonul luat de la patiserie, le înfăşoară în ziar şi 
le aruncă în Sena, dar, din fericire, micul colet a aterizat pe 
puntea luntraşului. In pachet pusese şi călimara asta grea 
de cristal ca să fie sigur că se va duce la fund. Ei, ce spui de 
toată povestea asta? 

Ganimard continuă să tacă. Lupin începu să râdă. 

— Hai, nu mai fă mutra asta! M-aş fi ocupat eu de toată 
povestea, dar în clipa de faţă sunt mult prea prins de alte 
lucruri care mă interesează mai mult. Acum, când treaba 
este descurcată pe jumătate, poţi s-o duci şi singur la 
capăt. Dacă-ţi dai un pic de osteneală, probabil vei 
descoperi şi victima... Vreo dansatoare într-un cabaret. Pe 
de altă parte, există şansa ca ucigaşul să locuiască pe 
lângă Pont-Neuf, probabil pe malul stâng al Senei. In sfârşit, 
ai aici toate piesele incriminante. Ţi le fac cadou. Eu nu 
opresc decât bucata asta de eşarfă. Dacă vei avea nevoie 
să reconstitui întreaga eşarfă, adu-mi partea cealaltă, cea 
pe care justiţia o va descoperi la gâtul victimei. Adu-mi-o fix 
peste o lună, adică în ziua de 28 decembrie, la ora 10. Fii 
sigur că mă vei găsi aici. lţi jur, amice, că toată povestea e 
serioasă. A, uitasem un amănunt: când îl vei aresta pe tipul 
cu monoclu să fii atent fiindcă e stângaci. Cu bine, dragă 
prietene, şi noroc! 

Lupin făcu o piruetă, ajunse la uşă şi dispăru înainte ca 
Ganimard să se fi gândit să ia vreo hotărâre. Comisarul se 
năpusti spre uşă dar constată că clanţa, probabil datorită 
vreunui mecanism pe care nu-l cunoştea, se înţepenise. 

l-au trebuit zece minute pentru a sparge broasca acelei 
uşi şi alte zece pentru cea a uşii din anticameră. Când a 
început să coboare cele trei etaje, Ganimard nu mai avea 
nici o nădejde că l-ar mai putea ajunge pe Lupin. 

Tot gândindu-se, povestea acelei eşarfe purpurii i se păru 
cam suspectă. Sigur, interesantă, dar n-o credea adevărată. 
Câte din explicaţiile atât de logice ale lui Lupin ar fi rezistat 
în faţa unor cercetări minuţioase? „Nu, îşi spuse Ganimard, 
totul n-a fost decât o glumă. O adunătură de supoziţii şi de 
ipoteze fără nici o bază. Degeaba, nu ţine!” 

Când ajunse pe Quai d'Orfevres era absolut hotărât să 
considere întâmplarea ca nulă şi neavenită. Urcând în biroul 
său, unul dintre colegi îl întrebă: 

— Ai fost la şef? 

— Nu. 

— Te-a căutat mai adineauri. 

— De ce? 

— A zis să te duci după el. 

— Unde? 

— In strada Berne. E vorba de o crimă care a fost 
săvârşită noaptea trecută. 

— Da? Şi cine-i victima? 

— Nu ştiu prea bine. Se pare că o cântăreaţă de cabaret. 

— Ei, drăcia dracului! murmură Ganimard. 

După douăzeci de minute ieşi din metrou şi se îndreptă 
către strada Berne. Victima, cunoscută în lumea teatrelor 
de revistă sub porecla de Jenny Safir, ocupa un apartament 
modest la etajul al doilea al unei case. Condus de agentul 
de poliţie, comisarul trecu mai întâi prin două odăi, apoi 
intră în cea de-a treia unde se şi aflau magistraţii 
însărcinaţi cu ancheta, un medic legist precum şi şeful 
Siguranţei, domnul Dudouis. 

Zărind cadavrul, Ganimard tresări. Pe divan zăcea o 
femeie tânără ale cărei mâini erau crispate pe o bucată de 
mătase roşie! Umărul dezgolit purta urma a două lovituri de 
cuţit în jurul cărora sângele se închegase. Faţa 
convulsionată, aproape neagră, păstra pe ea expresia unei 
cumplite spaime. 

Medicul legist care-şi terminase examenul rosti: 

— Primele concluzii sunt cât se poate de clare. Victima a 
fost lovită mai întâi de două ori, cu un cuţit şi apoi 
ştrangulată. Moartea prin asfixie e vizibilă. 

„Ei, drăcia dracului!” mormăi Ganimard care-şi aminti de 
cuvintele pe care i le spusese Lupin când vorbise despre 
crimă. 

Judecătorul de instrucţie obiectă: 

— Totuşi, pe gât nu se văd echimoze... 

— Ştrangularea, explică medicul, se pare că a fost făcută 
cu ajutorul acestei eşarfe de mătase pe care victima o 
purta la gât şi din care n-a mai rămas decât bucata asta de 
care s-a cramponat cu amândouă mâinile pentru a se 
apăra... 

— Dar de ce n-a mai rămas decât bucata asta? întrebă 
judecătorul. Şi unde-i cealaltă parte? 

— Cealaltă, probabil pătată de sânge, a fost luată de 
criminal. Se vede foarte clar cum a fost tăiată cu o 
foarfecă! 

„Ei, drăcia dracului! Repetă pentru a treia oară 
Ganimard. Cum naiba a dedus Lupin toate acestea fără să 
fie de faţă?” 

— Şi motivul crimei? Văd că broaştele sunt sparte, 
dulapurile răscolite... Ce-o fi căutat criminalul, domnule 
Dudouis? întrebă din nou judecătorul. 

Şeful Siguranţei replică: 

— Pot cel mult, să avansez o ipoteză care rezultă din 
declaraţiile menajerei. Victima, al cărei talent de cântăreaţă 
era mediocru, dar care era cunoscută pentru frumuseţea ei, 
a făcut în urmă cu doi ani, o călătorie în Rusia de unde s-a 
întors cu un magnific safir pe care se pare că i l-a dăruit un 
personaj important de la Curtea ţarului. Jenny Safir, cum a 
fost poreclită tânăra, începând din ziua aceea, era foarte 
mândră de acel dar deşi, din prudenţă, nu-l purta. Nu e deci 
de presupus că mobilul crimei a fost acel superb safir? 

— Menajera nu cunoştea locul unde-l ascunsese victima? 

— Nu, nimeni nu-l cunoştea. Şi dezordinea din această 
odaie dovedeşte că nici asasinul nu-l cunoştea. 

Domnul  Dudouis luându-l de o parte pe domnul 
Ganimard îi spuse: 

— Ce-i cu dumneata? Ai un aer cam ciudat! Bănuieşti pe 
cineva? 

— Absolut pe nimeni, şefule. 

— Cu atât mai rău. Avem nevoie de o lovitură de mare 
răsunet la Siguranţa Statului. S-au întâmplat mai multe 
crime de acest gen şi autorul lor încă n-a fost prins. De data 
asta ne trebuie vinovatul şi încă repede! 

— Cam greu, şefule. 

— Greu, negreu, trebuie! Ascultă, Ganimard. După 
declaraţiile menajerei, Jenny Safir, primea cam de vreo 
lună, de îndată ce se întorcea de la teatru, deci pe la vreo 
zece şi jumătate seara pe un oarecare individ care rămânea 
până la miezul nopţii. „E un om de lume, pretindea Jenny 
Safir, vreau să mă mărit cu el.” Acel „om de lume” îşi lua 
dealtfel toate precauţiile să nu fie văzut, ridicându-şi 
gulerul hainei şi lăsându-şi în jos borul pălăriei ori de câte 
ori trecea prin faţa lojei portăresei. lar Jenny, înainte de a 
sosi el, îi făcea întotdeauna vânt menajerei. Ei, pe individul 
ăsta trebuie neapărat să-l găsim! 

— N-a lăsat nici o urmă? 

— Nici una. E clar că suntem în prezenţa unui bărbat 
puternic care şi-a pregătit crima şi care a săvârşit-o în aşa 
fel încât să fie sigur că nu va fi prins. Arestarea lui îţi dai 
seama că ne-ar face să creştem în ochii lumii. Aşa că 
contez pe dumneata, Ganimard! 

— Contaţi pe mine, şefule? Mă rog, fie, nu zic nu! Numai 

Părea foarte nervos şi agitat, fapt care-l izbi pe domnul 
Dudouis. 

— Numai că, continuă Ganimard, vă jur că... 

— Ei, ce-mi juri? 

— Nimic. Vom vedea, şefule, vom vedea. 

Odată afară, Ganimard şi-a isprăvit cu glas tare fraza, 
bătând din picior. 

— Numai că mă jur că-l voi aresta pe individ prin propriile 
mele mijloace fără să mă folosesc de nici una din 
informaţiile pe care mi le-a furnizat ticălosul de Lupin. 

Continuând să înjure, furios de a fi fost amestecat în 
aceea afacere dar hotărât totuşi s-o descurce, începu să se 
plimbe la întâmplare, pe străzi, căutând să-şi pună ordine în 
idei şi să descopere vreun mic detaliu care să le scape 
celorlalţi şi care l-ar fi putut conduce la succes. 

Mâncă ceva la repezeală apoi îşi reluă plimbarea pe 
străzi dar dintr-odată se opri stupefiat. Fără să vrea se 
trezise sub portalul casei din strada Surene, casa în care îl 
atrăsese Lupin cu câteva ceasuri mai înainte. 

O forţă mai puternică decât voinţa sa îl adusese din nou 
acolo. Deci soluţia problemei acolo se afla. Acolo se aflau 
toate elementele adevărului. Orice-ar fi fost, aserţiunile lui 
Lupin se dovediseră atât de exacte, calculele sale, atât de 
juste, încât tulburat până-n adâncul sufletului de o 
inteligenţă atât de prodigioasă, Ganimard nu mai putea 
face altceva decât să reia opera din punctul unde o lăsase 
inamicul său. 

Fără să mai opună nici o rezistenţă, urcă la etajul al 
treilea. Uşa era deschisă. Nimeni nu se atinsese de piesele 
incriminate, lăsate pe masă. Le luă şi le vâri în buzunare. 

Apoi stătu o vreme şi se gândi. Admiţând că ucigaşul 
locuia în împrejurimile acelui Pont-Neuf, trebuia să 
descopere drumul care ducea de la acel pod în strada 
Berne, apoi patiseria deschisă seara de unde cumpărase 
prăjiturile. 

Cercetările n-au durat prea mult. Aproape de gara Saint- 
Lazare a zărit o patiserie mică iar în vitrină cartoane cu 
prăjituri identice cu cel pe care-l poseda Ganimard. In plus, 
una dintre vânzătoare îşi aminti de a fi servit cu o seară 


102 


Misterul Eşarfei purpurii 
înainte, un domn foarte bine îmbrăcat într-un palton 
căptuşit cu blană şi care purta monoclu la ochi. 

Pe urmă Ganimard adună rămăşiţele ziarului de curse şi 
le duse unui negustor de ziare care recunoscu lesne Turful 
ilustrat. De aici se duse la birourile ziarului şi ceru lista 
abonaților unde căută mai ales abonaţii care stăteau pe 
aproape de Pont-Neuf şi în special pe partea stângă a 
Senei, fiindcă aşa îi sugerase Lupin. 

Pe urmă se întoarse la Siguranţă, chemă şase oameni şi-i 
expedie în diverse locuri. La ora şapte seara, ultimul dintre 
cei şase, îi aduse o veste bună: un oarecare domn 
Prevailles, abonat la ziarul 7urfu/, locuia la mezaninul unei 
case de pe cheiul Augustinilor. 

In ajun, seara, ieşise din casă îmbrăcat într-un palton 
căptuşit cu blană, luase de la portăreasă corespondenţa şi 
ziarul T7urful la care era abonat şi se reîntorsese către 
miezul nopţii. 

Acel domn Prevailles, purta monoclu, era un obişnuit al 
curselor şi poseda el însuşi mai mulţi cai cu care călărea 
sau pe care îi închiria. 

Ancheta a fost atât de rapidă, rezultatele atât de 
conforme cu spusele lui Lupin încât Ganimard se simţi pur 
şi simplu tulburat. Îşi dădu seama încă o dată de 
prodigioasele resurse intelectuale pe care le poseda acel 
neîmpăcat rival al său. 

Niciodată în cursul îndelungatei sale activităţi, nu 
întâlnise o asemenea clarviziune, un spirit atât de ascuţit şi 
atât de prompt. Se duse să-l caute pe domnul Dudouis. 

— Gata, şefule! Aveţi un mandat de arestare? 

— Cum? 

— Am spus că totul e gata şi că-l putem aresta pe 
criminal. 

— Sper că vorbeşti de asasinul lui Jenny Safir. 

— Sigur. 

— Dar cum, cum s-a întâmplat? Cum l-ai găsit aşa de 
repede? 

Uşor jenat, Ganimard roşi fără să vrea, apoi răspunse: 

— O întâmplare, şefule. Asasinul a aruncat în Sena tot ce- 
| putea compromite. O parte din pachet a fost culeasă şi mi- 
a fost adusă. 

— De către cine? 

— De un luntraş care n-a vrut să-şi spună numele, 
temându-se de urmări neplăcute. Dar avem toate indiciile 
necesare. Treaba a fost uşoară. Şi comisarul îi povesti cum 
procedase. 

— Dumneata numeşti asta o întâmplare? Şi spui că 
treaba a fost uşoară? Dar e una dintre cele mai izbutite 
realizări ale dumitale! Du-o până la capăt, dragă Ganimard 
şi fii atent! 

Asta voia şi Ganimard. Să termine cât mai repede. Luă cu 
sine câţiva oameni şi se duse pe cheiul Augustinilor. 
Portăreasa, interogată, declară că locatarul cu pricina 
mânca în oraş dar că imediat după-masă se reîntoarce 
acasă. 

Cu puţin înainte de ora nouă, ea îl înştiinţă pe comisar 
care-şi adună oamenii. Un domn într-un palton elegant, 
căptuşit cu blană, cu o pălărie înaltă pe cap, trecu drumul 
îndreptându-se spre casă. Ganimard îi ieşi înainte. 

— Sunteţi domnul Prevailles? 

— Da, dar dumneata cine eşti? 

— Am de îndeplinit o misiune... 

Când oamenii se repeziră să-l înhaţe, Prevailles se lipi cu 
spatele de zid şi învârtindu-şi ameninţător bastonul, strigă: 

— Inapoi! Nu vă cunosc! Ce vreţi de la mine? Şi dădu să- 
şi vâre mâna stângă în buzunar. 

Chiar în acea clipă Ganimard îşi aduse aminte ce-i 
spusese Lupin: că ucigaşul era stângaci. Văzând gestul 
rapid al individului, Ganimard se aplecă fulgerător. 
Răsunară două Împuşcături dar nimeni nu fu atins. După 

câteva secunde, Prevailles primi o lovitură zdravănă în 
bărbie care-l dobori într-o clipă. Puțin după ora nouă se afla 
în arestul Sigurantei. 


Pe vremea aceea Ganimard se bucura de o mare 
reputaţie. Acea captură, operată atât de repede şi prin 
mijloace atât de simple - pe care poliţia se grăbi imediat să 
le divulge - îi sporiră celebritatea. Imediat i se puseră în 
cârcă lui Prevailles toate crimele nedescoperite până 
atunci. 

La început afacerea a fost condusă cu multă vigoare. S-a 
aflat că Prevailles - pe adevăratul său nume Thomas 
Derocq - mai avusese de-a face cu poliţia. La percheziţia 
făcută acasă s-a descoperit un cuţit care ar fi putut produce 
o rană asemănătoare cu cele ale victimei. 

Dar în cea de-a opta zi, totul s-a schimbat. Prevailles care 
până atunci refuzase să răspundă, asistat de avocatul său, 
invocă un alibi: în seara crimei fusese la Folies-Bergăre. În 
buzunarul smochingului i s-au găsit biletul şi programul şi 
amândouă purtau data zilei cu pricina. 

— Un alibi pregătit, spuse judecătorul de instanţă. 

— Dovediţi că nu-i aşa! răspunse Prevailles. 

Urmară confruntările. Domnişoara de la patiserie crezu 
că-l recunoaşte pe domnul cu monoclu; portăreasa din 
strada Berne crezu că-l recunoaşte pe domnul care venea 
la Jenny Safir. Dar nimeni nu cuteză să spună ceva precis. 

Judecătorul îl chemă pe Ganimard şi-i mărturisi 
încurcătura în care se află. 

— Totuşi sunteţi convins, domnule judecător, că e 
vinovat. Altfel n-ar fi opus o asemenea rezistenţă când a 
fost arestat. 

— Pretinde că a crezut că a fost atacat de hoţi. Şi mai 
pretinde că n-a văzut-o în viaţa lui pe acea Jenny Safir şi 
într-adevăr nu există nimeni care să susţină contrariul. Mai 
mult, admițând că acel faimos safir a fost furat, nu l-am 

putut găsi la el. Ştiţi ce ne-ar trebui, domnule Ganimard? 
Cealaltă bucată de eşarfă. 

— Cealaltă bucată? 

— Da, fiindcă dacă asasinul a luat-o înseamnă că 
rămăseseră pe ea urmele însângerate ale degetelor sale. 
Amprentele, domnule comisar! 

Ganimard nu răspunse nimic. De mai multe zile începuse 
a presimţi că toată afacerea se va opri aici. Sigur că 
culpabilitatea lui Prevailles ar fi fost lesne dovedită cu 
cealaltă bucată de eşarfă. Din păcate, acea mică şi 
indispensabilă probă se afla în buzunarul lui Lupin. 

Ganimard se istovi făcând noi investigaţii, luă ancheta de 
la capăt, petrecu nopţi albe scrutând misterul din strada 
Berne, reconstitui viaţa lui Prevailles, puse zece oameni să 
caute safirul. Dar totul a fost zadarnic. 

În 27 decembrie judecătorul de instrucţie îl interpelă pe 
culoarele palatului: 

— Cum stăm, domnule Ganimard? Ai vreo noutate? 

— Nu, domnule judecător, nici una. 

— În acest caz trebuie să abandonăm afacerea. 

— Să mai aşteptăm o singură zi. 

— De ce? Ne trebuie cealaltă bucată de mătase purpurie. 
O aveţi? 

— O voi avea mâine, răspunse scurt Ganimard. 

— Mâine? 

— Da, dar daţi-mi vă rog bucata care se află în mâinile 
dumneavoastră. Judecătorul i-o dădu. 

„Ei, drăcia dracului, îşi spuse Ganimard, mă voi duce să 
caut dovada şi o voi aduce cu orice preţ. Dacă bineînţeles 
domnul Lupin va fi prompt la întâlnire.” 

Neliniştit, furios, bombănind, Ganimard îşi luă toate 
precauţiile, nedorind să cadă în vreo capcană. În dimineaţa 
zilei de 28 decembrie, ziua fixată de Lupin, după ce a 
studiat toată noaptea locuinţa rivalului său din strada 
Surene şi s-a convins că nu mai avea o a doua ieşire, şi-a 

anunţat oamenii că avea de făcut o treabă primejdioasă şi 
ca să stea pe aproape, i-a vârât într-o cafenea de peste 
drum; consemnul era simplu: dacă-l vor vedea la fereastra 
de la etajul al treilea al casei sau dacă nu se va întoarce 
într-o oră, agenţii trebuiau să năvălească în casă şi să 
aresteze pe oricine ar fi încercat să iasă. După ce Ganimard 
se asigură că revolverul îi era în perfectă ordine, urcă la 
etajul al treilea. 

Fu destul de surprins să vadă lucrurile aşa cum le lăsase. 
Uşa era deschisă. Constatând că ferestrele odăii principale 
dădeau spre stradă, vizită celelalte trei camere din care se 
compunea apartamentul. Nu era nimeni. 

„Hm, lui Lupin îi e frică” îşi spuse el cu oarecare 
satisfacţie. 

— Te înşeli, rosti o voce în spatele său. 

Intorcându-se Ganimard văzu în prag un lucrător în bluză 
lungă de pictor. 

— Nu mai căuta, zise omul, sunt eu Lupin. Lucrez de azi- 
dimineaţă în atelierul de pictură de jos. Cum în acest 
moment e pauză de masă, am vrut... 

Il cercetă pe Ganimard cu un surâs vesel, apoi strigă: — 
Ei, ce părere ai? Am avut sau nu dreptate în tot ce ţi-am 
spus? Ai adus eşarfa aşa cum ne-am înţeles? 

— Da, jumătatea tăiată. Tu o ai pe cealaltă? 

— Uite-o... Hai să le punem alături! 

Intinseră cele două bucăţi de mătase pe masă. Tăietura 
făcută de foarfece corespundea exact. In plus culorile erau 
identice. 

— Presupun, zise Lupin că n-ai venit doar pentru atât. 
Ştiu ce te interesează. Urmele de sânge. Vino încoace, în 
odaia asta, unde este mai multă lumină. Lupin puse bucata 
lui de mătase pe sticla ferestrei. 

— Priveşte! îi zise el lui Ganimard. 

Inspectorul tresări de bucurie. Pe bucata de mătase se 
vedeau clar urmele celor cinci degete ale ucigaşului şi 

amprenta palmei acestuia. Dovada era de netăgăduit. Cu 
mâna lui plină de sânge, aceiaşi mână care o înjunghiase 
pe Jenny Safir, asasinul apucase eşarfa şi o strânsese în 
jurul gâtului victimei. 

— E amprenta mâinii stângi, spuse Lupin. De unde şi 
avertismentul meu care nu avea nimic miraculos, zise 
Lupin. 

Ganimard vâri repede în buzunar bucata de mătase roşie 
pătată de sânge. Lupin îl aprobă. _ 

— la-o, îi spuse el. Ţi-o dau bucuros. Imi face plăcere să-ţi 
pot face plăcere. După cum vezi, n-a existat nici o capcană 
în toată povestea asta. Nimic decât un mic serviciu pe care 
am ţinut să ţi-l fac... ca de la coleg la coleg. Şi poate şi un 
pic de curiozitate. Da, ţineam să examinez şi cealaltă 
bucată a eşarfei. Dă-mi-o doar o secundă pe prima... Nu-ţi 
fie teamă, ţi-o dau înapoi... 

Cu un gest nonşalant, apucă eşarfa pe care Ganimard o 
scosese din buzunar şi începu să se joace cu ciucurele. 

— Cât de ingenioase sunt aceste flecuşteţe pe care le fac 
femeile. Ai remarcat acest amănunt? Jenny Safir era foarte 
îndemânatecă şi-şi făcea singură rochiile şi pălăriile. Sigur 
că şi eşarfa asta a fost făcută tot de ea. Dealtfel am 
observat acest lucru încă din prima zi. Curios din fire cum 
sunt, am studiat acest ciucure şi am găsit înăuntru o mică 
iconiţă pe care biata fată o pusese acolo ca pe un talisman. 
Amănunt înduioşător, nu-i aşa, Ganimard? 

Intrigat, Ganimard nu-l părăsea din ochi. Lupin continuă: 

— Cât ar fi de interesant să explorăm acum cealaltă 
jumătate, cea pe care mi-ai adus-o şi pe care poliţia a găsit- 
o la gâtul victimei, căci şi această jumătate, pe care, în 
sfârşit, am pus mâna, se termină cu un ciucure şi mor de 
curiozitate să ştiu dacă şi aici se ascunde ceva... Da, exact 
cum am bănuit. Numai că aici se ascunde ceva mai de soi... 
Uite, un safir... 

Rostind aceste cuvinte, scoase la iveală o piatră albastră, 
de o mărime şi o puritate rară, şlefuită ca un diamant. Ei, 
ce părere ai de asta, amice? 

Livid, cu privirea rătăcită, Ganimard se uita aiurit la 
piatra care strălucea de-ţi lua ochii. Abia acum pricepuse în 
sfârşit întreaga maşinaţie. 

— Dă-mi eşarfa, spuse Ganimard. 

Lupin i-o întinse. 

— Şi safirul, porunci Ganimard. 

— Chiar mă crezi aşa de prost? 

Dintr-un salt Ganimard se năpusti spre fereastră şi o 
sparse. 

— Degeaba! Fereastra asta nu dă spre cafenea. Te-am 
adus special în această cameră fără să-ţi dai seama... 

— Mâinile sus, aventurier de două parale! 

— Degeaba! Bătrâna ta menajeră, Catherine, e în slujba 
mea. Ţi-a scos cartuşele din pistol, Ganimard. 

Furios la culme, Ganimard aruncă pistolul şi se repezi 
asupra lui Lupin. Dar aducându-şi aminte de forţa 
adversarului său, se opri la timp. 

— Vezi, zise Lupin, după ce ţi-am pus în mână acest caz 
elucidat de mine, după ce ţi-am dat şi eşarfa purpurie, 
piesa de rezistenţă în baza căreia îl poţi acuza pe ucigaş, 
tu, drept mulţumire, vrei să mă dobori. Nu-i frumos, 
Ganimard, nu aşa se procedează între doi vechi prieteni ca 
noi! 

Tot vorbind, Lupin se apropie de uşa pe care o deschise 
fulgerător şi ieşind afară, apăsă pe resortul care se închise 
automat. 

După vreo douăzeci de minute, când Ganimard izbuti să 
se întâlnească cu oamenii săi, unul dintre ei îi zise: 

— M-am întâlnit cu un fel de ucenic de pictor care mi-a 
zis să vă dau scrisoarea asta. 

— Dă-mi-o! 

Şi desfăcând scrisoarea, scrisă evident, în mare grabă, 
Ganimard citi: 

1. „Să ştii că bătrâna ta menajeră este cea mai cinstită 
dintre femei. 

2. Ca atare nu şi-ar fi permis pentru nimic în lume să 
umble la pistolul unui polițist. Altădată să nu mai crezi, cu 
gura căscată, ce-ţi spune vechiul tău amic, Lupin!” 

